"kanboduvunthakaai Shakuvaathah" hifaigen UN ge team furaifi | Mihaaru\nއދ.ގެ ޓީމުން އެޗްއާރުސީއެމްގެ ބޭފުޅުންނާ ބައްދަލުކުރައްވަނީ.\n"ކަންބޮޑުވުންތަކާއި ޝަކުވާތައް" ހިފައިގެންް އދ.ގެ ޓީމު ފުރައިފި\n28 މާޗް 2018 - 12:54 11 comments\nއދ.ގެ ޕޮލިޓިކަލް އެފެއާޒްގެ ޓީމެއް ރާއްޖެ އައީ، ސިޔާސީ މަސްރަހުގައި އުފެދިފައިވާ މައްސަލަތަކަށް ހައްލެއް ފެނޭތޯ އެވެ. އެ ޓީމުން މަސައްކަތް ކުރީ ސަރުކާރާއި ސިޔާސީ ޕާޓީތަކުގެ މެދުގައި މަޝްވަރާތައް ފެށޭނެ ގޮތެއް ހޯދުމަށެވެ.\nތިން ދުވަހުގެ ދަތުރުގައި، އެ ޓީމުގެ ބޭފުޅުން ވަނީ ސަރުކާރާއި އިދިކޮޅު ޕާޓީތަކާއި ވަކީލުންނާއި ޖަމިއްޔާތަކާ ވަކިވަކިން ބައްދަލުކޮށް، މައުލޫމާތު އޮޅުންފިލުވައިފަ އެވެ. މީގެ އިތުރުން، ރާއްޖޭގެ އިންސާނީ ހައްގުތަކުގެ ހާލަތާ ގުޅޭ ގޮތުން ފާޅުކުރާ ކަންބޮޑުވުންތަކާ ގުޅިގެން ހިއުމަން ރައިޓްސް ކޮމިޝަނާ ވެސް ބައްދަލުކުރި އެވެ.\nHalleh feneytho UN ge vafudheh Raajje gai\nމި ބައްދަލުވުންތަކުގެ ތަފްސީލު ނުދިން ނަމަވެސް، ރާއްޖޭގައި ހުންނަ އދ.ގެ އޮފީހުން ކުރި ޓުވީޓެއްގައި ބުނީ، އެއީ އުފެއްދުންތެރި ބައްދަލުވުންތަކެއް ކަމަށެވެ.\nAfter productive engagements with national political and civil society counterparts, @UN_DPA team departs #Maldives this evening\n— UN in the Maldives (@UNMaldives) March 27, 2018\nރާއްޖޭގައި ހުންނަ ޔޫއެންގެ އޮފީހުން ކުރި ޓުވީޓް.\nސިޔާސީ ނުތަނަވަސްކަމަށް ހައްލު ހޯދުމަށް، މަޝްވަރާ ކުރަން، ސަރުކާރުން ވަނީ އެތައް ފަހަރެއްގެ މަތިން ސިޔާސީ ޕާޓީތަކަށް ދައުވަތު ދީފަ އެވެ. އިދިކޮޅު ޕާޓީތަކުން ބޭނުން ވަނީ، އދ.ގެ ބައިވެރިވުމާ އެކު މަޝްވަރާތައް ކުރިއަށް ގެންދާށެވެ.\nއެކަމަކު މި ހާލަތުގައި އދ.ގެ ބައިވެރިވުން މުހިއްމު ނޫން ކަމަށް ސަރުކާރުން އދ. އަށް އަންގާފައިވާ ކަމަށް އދ.ގެ މީޑިއާ އޮފިޝަލަކު ވަނީ ވިދާޅުވެފަ އެވެ. ނަމަވެސް އެގޮތަށް ސަރުކާރުން އަންގާފައި ނުވާނެ ކަމަށާއި، މަޝްވަރާގައި އދ. އިން ބައިވެރިވާން ދިވެހި ސަރުކާރުން ދިން ދައުވަތު އަދިވެސް ހުޅުވިފައި އޮތް ކަމަށް މަޝްވަރާގެ އިސް މަންދޫބު، ފިޝަރީޒް މިނިސްޓަރު ޑރ. މުހައްމަދު ޝައިނީ ވަނީ ވިދާޅުވެފަ އެވެ.\nUN ge team ge masakkathakee Sarukaaraai idhikolhu 1meyzu dhoshah genaun\nރާއްޖޭގެ ސިޔާސީ މަސްރަހުގައި ހުރި މައްސަލަތަކަށް މަޝްވަރާކޮށްގެން ހައްލު ހޯދަން ޔޫއެން ވެސް ހިމެނޭ ގޮތުން ބައިނަލްއަގުވާމީ މުޖުތަމައުން ތަކުރާރުކޮށް އަންނަނީ ގޮވާލަމުންނެވެ. އެކަމަކު މި މަޝްވަރާ ކުރިއަށް ގެންދެވޭނެ ފަދަ އެއްވެސް މަގެއް އަދި ނުކޮށެވެ. ސަބަބަކީ، ސަރުކާރާއި އިދިކޮޅު ފަރާތްތަކުން ވެސް މަޝްވަރާ ފަށަން ޝަރުތުތައް ކުރިމަތިކުރުމެވެ.\nInsaanee hagguthakuge haalathu UN ge team in olhunfiluvaifi\nސަރުކާރުން ބުނެފައި ވަނީ މަޝްވަރާގެ މޭޒު ދޮށަށް އައުމުގެ ކުރިން އެއްވެސް ޝަރުތެއް ކުރިމަތި ނުކުރެވޭނެ ކަމަށެވެ. އެކަމަކު، އިދިކޮޅު ފަރާތްތަކުން ބުނަމުން އަންނަނީ، އިދިކޮޅު ލީޑަރުން ޖަލުގައި ބައިތިއްބައިގެން ސަރުކާރާ އެކު ކުރާނެ މަޝްވަރާއެއް ނެތް ކަމަށެވެ. މަޝްވަރާގެ މޭޒު ދޮށަށް ދާނީ، ޖަލު ހުކުމުގައި ތިއްބެވި ލީޑަރުން ދޫކުރުމުން ކަމަށް ބުނި ނަމަވެސް ސަރުކާރުން ބުނެފައި ވަނީ، ރާއްޖޭގެ ގާނޫނުތައް ހުރި ގޮތުން އެއީ ކުރެވޭނެ ކަމެއް ނޫން ކަމަށެވެ.\nއިތުރު ލިޔުންތައް އެމްޑީޕީ އ.ދ. ސިޔާސީ ޕާޓީ ސަރުކާރު އަދާލަތު ޕާޓީ ޖުމްހޫރީ ޕާޓީ ރާއްޖެ-އ.ދ


BREAKING: Male Gai Amilla Kunfunithakaai Officethahvves Bandhu Kuran Angaifi - Vaguthu\nމާލެ ސަރަހައްދުގައި ކޮވިޑް-19 ފެތުރެމުންދާތީ އަމިއްލަ ކުންފުނިތަކާއި އޮފީސްތައްވެސް ބަންދު ކުރަން ހެލްތް ޕްރޮޓެކްޝަން އެޖެންސީ (އެޗްޕީއޭ)އިން އަންގައިފިއެވެ.\nއެގޮތުން ޑިރެކްޓަރ ޖެނެރަލް އޮފް ޕަބްލިކް ހެލްތުގެ މައިމޫނާ އަބޫބަކުރަށް ލިބިދޭ ބާރުގެ ދަށުން މާދަމާ އިން ފެށިގެން ފެށިގެން ވަކި ގޮތެއް އަންގަންދެން މާލެ ސަރަހައްދުގައި ހުންނަ ދައުލަތުގެ މުއައްސަސާތަކާއި އިދާރާތަކާއި އަމިއްލަ ވިޔަފާރި ކުންފުނިތަކާއި އޮފީސްތަ ކަށް މުވައްޒަފުން އޮފީހަށް ހާޒިރުވެގެން ކުރަން ޖެހޭ މަސައްކަތްތައް ފިޔަވައި އެހެން މަސައްކަތްތައް ގޭގައި ތިބެގެން ކުރުމަށް އަންގާފައި ވެއެވެ.\nއަދި ބާއްވަންޖެހޭ ބައްދަލުވުންތައް އޮންލައިންކޮށްގެ ބޭއްވުމަށްވެސް އަންގާފައި ވެއެވެ.\nކޮވިޑް-19 އަށް ރާއްޖެ އިން ފައްސިވާ މީހުންގެ އަދަދު އަންނަނީ ދުވަހުން ދުވަހަށް އިތުރުވަމުންނެވެ. ކޮވިޑް ކޮންޓްރޯލް ކުރުމަށް ރޭގަނޑު 21:00 އިން ފެށިގެން ފަތިހު 04:00 އާއި ހަމައަށް މާލޭގައި މިހާރު ވަނީ ކާފިއު އިއުލާން ކޮށްފައެވެ. ނަމަވެސް އަދިވެސް ކުރިއަށް އޮތް ދެހަފްތާއެއްހާ ދުވަހު ރާއްޖެ އިން ފައްސިވާ މީހުންގެ އަދަދު މައްޗަށް ދާނެ ކަމަށް ވަނީ ލަފާކޮށްފައެވެ.\nމިހާރު ރާއްޖޭގައި 7607 ކޮވިޑް ބަލި މީހުން އެބަތިއްބެވެ. އޭގެތެރެއިން 203 މީހުންނަށް މިހާރު އަންނަނީ ހޮސްޕިޓަލްގައި ފަރުވާ ދެމުންނެވެ.\nމެއި 7, 2021 01:47\nހުންނަނީ އޮފީހަށް ގޮސްގެން ކުރަންޖެހޭ މަސައްކަތް ހުސް\nމެއި 7, 2021 02:03\nސަރުކާރު 100% ހިތްސާވާ ކުންފުނިތަށްވެސް ނުކުރެ ބަންދު އަދި.\nމެއި 7, 2021 02:17\nމާލޭގަ ބަންގާޅިއަކު ހިންގާ ކޮލެޖެއްގަ ހުރިހާ މުއައްޒަފުން ނެރިގެން ކުދި ކޮށިތަކަށް ލައިގެން މަސައްކަތް ކުރަނީ ކޮންތާކުން ދޭ ހުއްދައެއްގެ ދަށުންހޭ؟\nމެއި 7, 2021 04:04\nބައްލަވާ ތިބަންދެއް ނުކުރެޔޭ. އަހަރެން ވަޒީފާ އަދާ ކުރަނީ ކޯޓެއްގައި، މި ކޯޓުގައި ޕޮޒިޓިވް ވީ މީހުންނާއި ކަރަންޓީނުގައި ތިބި މީހުންވެސް އެބަތިބި. އެކަމަކުވެސް އަހަރުމެން ސެކްޝަން އެންމެންގެ އިތުރުން ކޯޓުގެ އިދާރާގެ ގިނަ މުވައްޒަފުންނަށް އޮތީ އޮފީސްތައް ބަންދުކުރަން އަންގާފަ އޮތަކަސް އޮފީހަން ބަރާބަރަށް ހާޒިރުވާން އަމުރުކޮށްފައި، ކޮވިޑު ކޭސްތައް ލައްކައަށް އެތިޔަށް ގޮތްދޫކުރާ ގޮތަކަށް ނޫން މިތާގެ އިސްވެރިން ތިބީކީ. މިމީހުން އަންގަނީ އޮފީހަށް އައިސްގެންނޭ މަސައްކަތް ކުރެވޭނީ. މިއީ ކަނޑައެޅިގެން މީހުންގެ ސިއްހަތާއި ފުރާނައަށް ވާ ބޮޑު އިހުމާލެއް. އަހަރެންގެ މާމައާއި ކާފައާއި އެކުގައި ދިރިއުޅެނީ. މާމައަށް އެއްފަހަރު ކޮވިޑު ޖެހި ރަގަޅު ވެފައި އެހުރީ. އެޗެޕީއޭ އާއި ސަރުކާރުން މިކަންކަމާއިމެދު ހަރުކަށި ފިޔަވަޅު އަޅަން ކެރިބަލަދޯ


Ain Thah Fahaigen Shafeegu ge Hurihaa Kameh Hasil Vefai!\nއެންމެ ގިނަ މަސް މިފްކޯއަށް ކިރުވި ދޯނީގެ ކެޔޮޅު މުހައްމަދު ޝަފީގް\nއައިންތައް ފަހައިގެން ޝަފީގުގެ ހުރިހާކަމެއް ހާސިލްވެފައި!\n07 ޖެނުއަރީ 2022 - 09:09:36\n"ފުރޮޅޭ ގަލެއްގައި ފެއްސެއް ނުޖަހާނެއެވެ." ދިވެހި އަދަބީ ބަހެކެވެ. މިބަހުން ގެނެސްދޭ މެސެޖަކީ ކަމިޔާބެއް ހޯދަން ބޭނުން ނަމަ ރަނގަޅު ހިޔާލާއި އުފެއްދުންތެރި ވިސްނުން ގެންގުޅެން ޖެހޭކަމެވެ. އަދި ބޭނުންވާ ލަނޑުދަނޑިއަށް ވާސިލު ވުމަށްޓަކައި އެއްމިސްރާބަކަށް ދަތުރުކުރަން ޖެހޭ ކަމެވެ. އެކަން އެންމެ ރަނގަޅަށް ތަޖްރިބާކުރި އެކަކީ އުމުރުން 57 އަހަރުގެ، ގދ. މަޑަވެލީ ތެވެލި މުހައްމަދު ޝަފީގް އެވެ.\nޝަފީގަކީ ޢަޒުމު ވަރުގަދަ މީހެކެވެ. އޭނާވިސްނުން ހުރީ އަބަދުވެސް އެންމެ މަތީ އަމާޒުތަކަށް ޢަމާޒު ކުރެވިފައެވެ. އެ އަމާޒުތައް އޭނާ ހާސިލު ކޮށްފިވެސް މެއެވެ. ޝަފީގުގެ އުމުރުން އެންމެ 15 އަހަރުން ފެށިގެން އާމްދަނީއަށް ކުރި މަސައްކަތަކީ މަސްވެރިކަމެވެ. ޝަފީގުއާއި އޭނާގެ ދޯންޏާއި، އޭނާގެ ޓީމުން ވަނީ މިރާއްޖޭގައި މަސްވެރިކަން ކޮށްގެން ލިބެންޏާ ލިބެންހުރި ހުރިހާއެއްޗެއް ހޯދާފައެވެ.\nޝަފީގު ބުނާގޮތުން އޭނާއަށް ކިޔަވައިދިނުމަށްޓަކައި އޭނާގެ ބައްޕަ އޭނާ މާލެއަށް ފޮނުވިއެވެ. 1 ނަމްބަރު ކާތިބު ކަމުގެ ސަނަދާއި،2ނަމްބަރުކަމުގެ ކާތިބުކަމުގެ ސަނަދުވެސް އޭނާ މާލޭގައި ހުރި ދުވަސްވަރު ހާސިލް ކުރިއެވެ. ނަމަވެސް މާލޭގައި ދުވަސްކޮޅަކު އުޅުމަށްފަހު އޭނާ ބަދަލުވީ ރަށަށެވެ. އެހެންނަމަވެސް ވަޒީފާ އަކަށް ދިއުމުގެ ހިޔާލެއް އޭނާ ނުކުރިއެވެ.\n"އޭރުވެސް ވިސްނުން ހުރީ މަސްވެރިކަމުގެ ދާއިރާ އަށް ނުކުމެ މަސައްކަތް ކުރުން . އެހެންވެގެން އޭރުއްސުރެ މަސްވެރިކަމުގެ މަސައްކަތުގައި މިއުޅެނީ" ޝަފީގު ބުންޏެވެ.\nދިގުދެމިގެންދިޔަ އޭނާގެ މަސްވެރިކަމުގެ ހަޔާތުގައި ތަފާތު މަރުހަލާތައްކާއި ހާދިސާތައް އޭނާ އަށޤ ކުރިމަތިވެފައިވއެވެ. މިއަދު މަޑަވެލީ ކަމަނަ ދޯނީ ކެޔޮޅު ޝަފީގް އަކީ ދިވެހިރާއްޖޭގެ މަސްވެރި ކަމުގެ ދާއިރާގެ އެއްމެ އުހުގައި ފިޔަޖަމުން ދާ މަސްވެރިންނަށްވެސް ނަމޫނާ ކެޔޮޅެކެވެ. ޝަފީގްގެ ހިތްވަރާއި ކެރުން އެއީ މިއަދު މަޑަވެލީގެ އިތުރުން ރާއްޖޭގެ ގިނަ މަސްވެރިން އެކަމަށް ތައުރީފްކޮށް އޭނާ އަށް މަރުހަބާ ކިޔާމުންދާ ކަމަކެވެ. އަދި ނަމޫނާ އަކަށްވެސް ބަލަމުންދާ ކަންކަމެވެ.\nކާފަ ފަރާތުން ވާރުތަވަމުން އައި މަސްވެރިކަން މިހާރު ފުޅާވެ ޝަފީގުގެ ހަތަރު ދަރިންވެސް މަސްވެރިކަމަށް ނުކުމެތިބި ކަމަށް ޝަފީގް ބުންޏެވެ. މިކަމުން ޝަފީގަށް ވަނީ ތަފާތު ކުރިއެރުން ތަކާއި މާލީ ހިތްހަމަޖެހުން ލިބިފައެވެ.\n" ކާފަގެ ފަރާތުން ވާރުތަވަމުން އައި ކަމެކޭ ބުނެވޭނޭ. މިހާރު އަޅުގަނޑުގެ ދަރީންވެސް މިމަސައްކަތުގައި އުޅެމުންދަނީ" ޝަފީގު އުފަލާއެކު ފާހަގަ ކުރިއެވެ.\nކޮންމެ މީހެއްގެ ހަޔާތުގައިވެސް އަދި އެމީހަކު ކުރާ މަސައްކަތުގައިވެސް އުފާވެރި ވަގުތު ކޮޅު އަންނާނެއެވެ. މަސްވެރިކަމުގެ ހަޔާތުގައި ޝަފީގް އެއްމެ އުފާވެރި ދުވަހެއް ގޮތުގައި ފާހަގަކުރަނީ "ރާސްތާ 2" ނަމަކަށް ކިޔާ ދޯނީގައި އޭނާ މަސްވެރި ކަން ކުރި ދުވަސްވަރު އެންމެ ދުވަހަކު 45 ޓަނު މަސް ބާނައި މިފްކޯއަށް މަސް ކިރުވި ދުވަހެވެ.\n"އެއީވެސް ރިކޯޑް އަދަދަކަށް މަސްބޭނުނު ދުވަހެއް. އާދަޔާ ހިލާފް އިހްސާސްތަކެއް ކުރުވި ދުވަހެއް އެއީވެސް" މަސްވެރިކަމުގައި އެތައް ތަޖްރިބާއެއް ކޮށްފައިވާ ތަޖްރިބާކާރު ކެޔޮޅު ބުންޏެވެ.\nޝފީގު ވަނީ ރާއްޖޭގެ އެކި ރަށްރަށުގެ ދޯނިފަހަރުތަށް ދުއްވާފައެވެ. އެކިއެކި ދުވަސްވަރުއެވެ. އެގޮތުން ގދ. ހޯޑެއްދޫ މަރުހަބާ ދޯއްޏާއި، ނަޑެއްލާ 229 ނަމްބަރު ދޯންޏާއި މަޑަވެލި 67 ނުމަބަރު ދޯއްޏާއި މީނާ ދޯނީގެ އިތުރުން، ތިނަދޫ ފާނަކޮށީގެ ދޯއްޏެއް ވެސް ދުއްވިކަމަށް ޝަފީގް ވަނީ ދުއްވާފައެވެ. އޭނާ ވަނީ ޖުމްލަ 11 ދޯންޏެއް އޭނާގެ ކެޔޮޅުކަމުގައި ދުއްވާފައެވެ. އަދި އޭނާގެ ނަތީޖާ ތައްވެސް ރަނގަޅެވެ.\nމަސްވެރިކަމުގައި ކަނޑަށް ނުކުމެ ދިގު ރާސްތާއެއްގެ ދުވެލީގައި މުހިއްމު އިނާމްތަކެއް އޭނާ ވަނީ ހާސިލް ކޮށްފައެވެ. އާއިލާއަށް ރަނގަޅު އާމްދާނީއެއް ހޯދައިދިނުމުގެ ބަދަލުގައި އެއީ މުޅި އާއިލާއަށް ދިރުންގެނުވައިދިން ވިޔަފާރިއަކަށް އެމަސައްކަތް ވަނީ ހަދާފައެވެ. އެހެން ކަމުން ޝަފީގު އެމަސައްކަތުގައި ވަކި އިތުރަށޤ ހޯދަން ބޭނުންވާ އެއްޗެއް ނެތެވެ. އެންމެ ފަހުން މިދިޔައަހަރު އެދޯންޏަށް ވަނީ އެންމެ ގިނަ މަސް ކިރުވި ދޯނީގެ ޝަރަފްވެރި ލަގަބުވެސް ލިބިފައެވެ.\nމިހާރު ކުދި ކުދި އެވޯޑުން ފެށިގެން ބޮޑެތި ދެ އެވޯޑް ވެސް ރައީސުލް ޖުމްހޫރިއްޔާގެ އަތްޕުޅުން ލިބިއްޖެ. އެކަމާ ވަރަށް އުފާވޭ" ޝަފީގް ބުންޏެވެ.\nމަސްވެރި ކަމުގައި ގިނަދުވަހު އުޅެވުނު އިރު އެއްމެ ނުރައްކާތެރި އަދި އެއްމެ ބިރުވެރި ހާދިސާ އަކަށް ދިމާވީ 67 ނަމްބަރު ނަމަކަށް ކިޔާ ދޯއްޏެއް ދުއްވި ދުވަސްވަރު ދޯނީގެ ތައްޓު މަތީގައި އިންޖީނާއިވީ ފަޅީގައި އިންދާ އިންޖީނުގެ ބޯލްޓެއް މުންޑުގައި އަޅައިގަނެ މީހާ އެއްކޮށް އޮޅާލައިގެން ވެއްޓި އަނިޔާވި ދުވަސް ކަމަށް ޝަފީގް ބުންޏެވެ.\nޝަފީގް ދޯނީގެ މަސައްކަތުގައި\nޝަފީގުގެ މަސައްކަތުގައި އޭނާގެ އަންހެނުންގެ ދައުރު ވަކި ކުޑައެއް ނޫނެވެ. އެކަން އޭނާ ފާހަގަ ކުރަނީ އުފަލާއެކުއެވެ. ހުކުރު ދުވަހުގެ ރޭގަނޑު 9:30 ގައި މަހަށް ފުރާގޮތަށް ކަނޑު މަތީގައި ހަފްތާއެއް ހޭދަ ކުރާކަމަށް ޝަފީގް ބުންޏެވެ.\n"އުމުރުން 18 އަހަރުގައި ޒަވާޖީ ހަޔާތް ފެށީ. މިހާރު 10 ދަރިންގެ މަސްއޫލިއްޔަތު އަދާކުރަމުން އަންހެނުން ކުރި މަސައްކަތަށް ޝުކުރު ހައްގު" ޝަފީގް ބުންޏެވެ.\nޝަފީގު މިހާރު ދުއްވާ "ކަމަނަ" ދޯނީގައި 37 ފަޅުވެރިން ތިބޭއިރު ދެ ކައްކާއިން ވެސް ތިބެއެވެ. ދޯނީގެ ކެއުމަށް ހަފްތާއަކު 8000 ރުފިއާ ވަރު ޙަރަދުވެގެން ދާއިރު، މަސްވެރިކަން ރަނގަޅުނަމަ ފަޅުވެރިއަކަށް 24000 ރުފިއާ ހަފްތާއެއްގެ މައްޗަށް ލިބޭ ކަމަށް ޝަފީގް ބުނެއެވެ.\nޝަފީގު ބުނަނީ މިހާރު މަސްވެރިކަމުގެ ދާއިރާގައި އޭނާގެ ހުރިހާ އުއްމީދު ތަކެއް މިހާރު ފުރިހަމަ ވެފައިވާ ކަމަށެވެ. އެހެން ނަމަވެސް އޭނާގެ 113 ފޫޓުގެ ދޯންޏެއް އަނެއްކާވެސް ކަނޑަށް ނުކުންނަން ތައްޔާރަށް އެހެރީ ކަމަޅި މަތީގައެވެ. އަގަކީ ހަތް މިލިޔަނެވެ. ދުރުފެންނަ ކެޔޮޅު ބުނީ މަސްވެރިކަމުގެ ދާއިރާއިން އިތުރަށް ބޭނުންވާ ކަމެއް ނެތްކަމަށެވެ. ހުރިހާ ލަނޑުދަނޑިއެއް ހާސިލް ކުރެވިއްޖެ ކަމަށެވެ.


Bihakee Komme Dhuvahakuves Beynun Kuran Jehey Ecche - Vaguthu\nބިހަކީ ކޮންމެ ދުވަހަކުވެސް ބޭނުން ކުރަންޖެހޭ އެއްޗެއް\n11 މަސް ކުރިން ( ޖެނުއަރީ 4, 2017 )\nބިހަކީ އާންމުކޮށް އަހަރުމެންނަށް ލިބޭ އެއްޗެކެވެ. އަދި ތަފާތު ގޮތްގޮތަށް ދުނިޔޭގެ އެކި ކަންކޮޅުތަކުގައި މީހުން އޭގެ ބޭނުން ކުރެއެވެ. ބިސް ކައްކައިގެންނާއި ބިސްގަނޑުއެޅުމުގެ އިތުރުން ތަފާތު އެހެނިހެން ކާނާ ތައްޔާރު ކުރާއިރު ވެސް ބިސް ބޭނުން ކުރެއެވެ. އެހެންނަމަވެސް މިއިން ލިބޭ ސިއްހީ ފައިދާތައް އިނގެނީ ކިތަން މީހުންނަށް ހެއްޔެވެ؟\nބިހުގައި ކެލޮރީގެ މިންވަރު މަދު\nބިހުގައި ގިނަ ބާވަތްތަކެއް އެކުލެވިގެންވީ ނަމަވެސް، އޭގައި ކެލޮރީގެ މިންވަރު މަދެވެ. އެހެންކަމުން، މިކަމުގެ ސަބަބުންބަރުދަން ލުއި ކުރުމަށްޓަކައި ބިހަކީ ވަރަށް މުހިންމު އެއްޗެކެވެ. ކެލޮރީސް ގިނަ ނުކޮށް ބައިވަރު ބިސް ކެވޭނެއެވެ.\nޕްރޮޓީން ގިނަ އެއްޗެއް\nބިހަކީ ޕްރޮޓީން އެންމެ ގިނައިން ލިބޭ އެކައްޗެވެ. މުޅި ބިހުގައި ގިނަ އަދަދަކަށް ޕްރޮޓީން އެކުލެވިގެންވާއިރު، ބިހުގެ ހުދު ބައިގައި އެކުލެވިގެންވަީ ހުސް ޕްރޮޓީންއެވެ. މިއީ އެންމެނަށްވެސް ވަރަށް ފައިދާ އެއްޗެކެވެ. ހާއްސަ ކޮށް މިއީ އަންހެނުންނާއި ކުޑަކުދިންނަށް ފައިދާ ހުރި އެއްޗެކެވެ.\nބިސް ބޭނުން ކުރުމުގެ ސަބަބުން "ސްޓްރޯކް" ޖެހުމުން ދުރުކޮށްދޭ\nބިހުގެ ސަބަބުން ހިތގެ ބަލިތައް ޖެހުމަށް މެދުވެރިވާ ކަމަށް ބައެއް ފަރާތްތަކުން ބުނެއެވެ. އެއީ އޭގައި ހުންނަ ކޮލެސްޓްރޯލްގެ ސަބަބުން ހިތަށް ގެއްލުންވާ ކަމަށް ބުނެއެވެ. އެހެންނަމަވެސް މިއީ ރަނގަޅު ވާހަކައެއް ނޫން ކަމަށް ސިއްހީ މާހިރުން ބުނެއެވެ. އެހެންނަމަވެސް ބައެއް ދިރާސާތަކުން ދައްކާ ގޮތުގައި ޑައިބެޓީސް ހުންނަ މީހުން ބިސް ބޭނުން ކުރާކަމުގައިވާނަމަ ހިތުގެ ބަލިތައް ޖެހުމަށް މެދުވެރިވެއެވެ.\nގިނައަދަކަށް އެމައިނޯ އެސިޑް އެކުލެވިގެންވޭ\nއެމައިނޯ އެސިޑްއަކީ ހަށިގަނޑުގެ އެންމެ މުހިންމެ އެއްބައެވެ. އެއީ "އެނާޖީ" ލިބޭ މަގެވެ. "ފެޓްސް" އަދި "ކާބޯހައިޑްރޭޓްސް" އިން އެނާޖީ ލިބެނީ އެމައިނޯ އެސިޑްގެ ސަބަބުންނެވެ. މީގެ އިތުރުން ޓިޝޫތައް އުފެދުމާއި މަސްތައް އުފެދުމާއި، ހަނގަޑު އަދި އިސްތަށިގަނޑު އުފެދުމުގައި ވެސް އެންމެ ބޮޑު ރޯލެއް އަދާކުރަނީ އެމައިނޯ އެސިޑްސްއެވެ. އަދި ހަމައެހެންމެ ހަށިގަނޑުގެ ހުރިހާ "މެޓަބޮލިކް ރިއެކްޝަން" އެއް ކުރިއަށް ގެންގޮސް "ރެގިއުލޭޓް" ކުރަނީ ވެސް އެމައިނޯ އެސިޑްސްއެވެ.\nވިޓަމިން އޭ ލިބިދޭ\nގިނަ މިންވަރަކަށް ވިޓަމިން އޭ ވެސް ބިހުން ލިބިދެއެވެ. ވިޓަމިން އޭ އަކީ ލޮލުގެ ފެނުމަށް އެންމެ މުހިންމު އެއް މާއްދާއެވެ. ލޮލަށް ފައިދާ ވުމުގެ އިތުރުން "ޖީން ރެގިއުލޭޓް" ކުރުމާއި ހަންގަނޑު ރަނގަޅު ސިއްހަތެއްގައި ބަހައްޓައިދީ، "އިމިއުން ސިސްޓަމް" އަށް ސަޕޯޓުކޮށްދިނުމާއި ރެޑް ބުލަޑް ސެލްވެސް އުފައްދައިދިނުމުގައި ވެސް "ވިޓަމިން އޭ" ވަރަށް ބޮޑު ދައުރެއް އަދާކުރެއެވެ.\nބަނޑުބޮޑު އިރު ބޭނުން ކުރުމުން ދަރިފުޅަށާއި މަންމަ އަށް ފައިދާވޭ\nބިހުގައި ހުންނަ "ނިއުޓްރިޝަން"ގެ ސަބަބުން މަންމަ އަށާއި ދަރިފުޅަށް ވަރަށް ގިނަ ފައިދާ ތަކެއް ލިބެއެވެ. އަދި ވިހެއުމުގައި ދިމާވާ ބަައެއް މައްސަލަތައް ކަމަށްވާ "ސްޕައިނަ ބިފިޑިއަ" އިން ސަލާމަތް ކޮށްދެއެވެ،\nރަނގަޅު އިމިއުން ސިސްޓެމް އެއް\nބިހުގައި އެކުލެވިގެންވާ "ވިޓަމިން އޭ" އަދި "ވިޓަމިން ބީ 12 " އާއި، "ސެލެނިއަމް"ގެ ސަބަބުން އިމިއުން ސިސްޓެމް ރަނގަޅު ސިއްހަތެއްގައި ބަހައްޓައި ދެއެވެ.\n55 މިނެޓް ކުރިން 3


Trump ge supporters maguthakah nikumehje – Iru\nސަމާ· 15 ނޮވެމްބަރ 2020\nއެމެރިކާގެ ރައީސް ޑޮނަލްޑް ޓްރަންޕަށް ތާޢީދުކުރާ ގިނަ ޢަދަދެއްގެ މީހުން ވޮޝިންޓަނުގެ މަގުތަކަށް ނުކުމެ ނުރުހުން ފައުޅުކޮށްފިއެވެ. ނޮވެމްބަރު މަހުގެ ތިންވަނަ ދުވަހު ބޭއްވި އެމެރިކާގެ ރިޔާސީ އިންތިޚާބުގައި ރައީސްކަމުގެ އިތުރު ދައުރެއް ޔަޤީންކުރެއްވުމުގައި ރައީސް ޓްރަންޕުވަނީ ނާކާމިޔާބުވެވަޑައިގެންފައެވެ.\nރައީސް ޓްރަންޕު ވިދާޅުވަމުންދަނީ އިންތިޚާބުގައި ނާކާމިޔާބުވީ ވޯޓު އޮޅުވާލާފައިވާތީކަމަށެވެ. ނަމަވެސް އެކަމަށް ބާރުދޭ އެއްވެސް ހެއްކެއް އެމަނިފާނަށް މިހާތަނަށް ދެއްކިފައެއް ނުވެއެވެ. އިންތިޚާބުގެ ނަތީޖާ ސާފުވިތާ ހަފްތާއެއް ވެފައިވާއިރުވެސް، ނަތީޖާ ޤަބޫލުކުރެއްވުމަށް ރައީސް ޓްރަންޕު އަދިވެސް ދަނީ ދެކޮޅު ހައްދަވަމުންނެވެ.\nރައީސް ޓްރަންޕަށް ތާއީދުކުރާ އެމެރިކާގެ އެތައް ހާސް ރައްޔިތުންނެއްވަނީ ރިޔާސީ ގަނޑުވަރު، ވައިޓްހައުސް ކައިރީގައި ހުންނަ ފްރީޑޮމް ޕްލާޒާއިން ފެށިގެން ކެޕިޓޮލް ހިލްގައި ހުންނަ އެމެރިކާގެ ސުޕްރީމް ކޯޓަށް ހިނގާލުމެއް ބާއްވާފައެވެ. އެ މީހުން ގޮވާލަމުންދިޔައީ ވޯޓު ވަގަށް ނެގުން ހުއްޓުވުމަށެވެ. ހިނގާލުން ކުރިއަށް ދިޔަ ވަގުތުގައި ރައީސް ޓްރަންޕުގެ މޮޓޯކޭޑުވަނީ އެ ސަރަޙައްދުން ދަތުރުކޮށްފައެވެ. ކާރުކޮޅުގައި އިންނަވައިގެން ރައީސް ޓްރަންޕުވަނީ ސަޕޯޓަރުންނަށް އަތުން ހަނައަޅުއްވައި ހިތްވަރުދެއްވާފައެވެ. ރައީސް ޓްރަންޕު ކުރެއްވި ޓްވީޓެއްގައި ވިދާޅުވީ އޭނާއަށް ތާޢީދުކުރާ ސަތޭކަ ހާހަށްވުރެ ގިނަ މީހުން މަގުތަކުގައި ޙަރަކާތްތެރިވަމުންދާކަމަށާއި ވޯޓު އޮޅުވާލުމަކީ އެމީހުން ބަލައިގަންނާނެކަމެއް ނޫންކަމަށެވެ. ނަމަވެސް މަގުތަކަށް އެއްވި މީހުންގެ ޢަދަދު އެއަށްވުރެ މާ މަދުވާނެކަމަށް މަންޒަރު ދުށް ފަރާތްތަކުން ބުނެއެވެ.\nމީގެ ކުރިން އިންތިޚާބުގެ ނަތީޖާއާއި ގުޅޭގޮތުން ގިނަ ތުހުމަތުތަކެއް ކުރަމުންދާކަމަށާއި ހަޤީޤަތާއި ޚިލާފު އެތައް ވާހަކަތަކެއް ފަތުރަމުންދާކަމަށްބުނެ އިންތިޚާބުގެ ވޯޓުލާ ނިޒާމުތަކާއި ބެހޭ ކަންކަން ބަލަހައްޓާ އިލެކްޝަންސް އިންފްރާސްޓްރަކްޗަރ ގަވަރމަންޓު ކޯޑިނޭޓިން ކައުންސިލުންވަނީ ބަޔާނެއް ނެރެފައެވެ.\nއިންތިހާބުގެ ނަތީޖާއިން ދައްކާ ގޮތުގައި މޮޅުވެފައި ވަނީ ޑިމޮކްރެޓިކް ޕާޓީގެ ކެންޑިޑޭޓް އަދި ކުރީގެ ނައިބު ރައީސް ޖޯ ބައިޑެން އެވެ. ނަމަވެސް ޓްރަމްޕް ވަނީ ނަތީޖާ ގަބޫލުކުރަން ދެކޮޅު ހައްދަވާފަ އެވެ.


COVID-19: Beyrun anna gothah annaunu dhonnan jeheytha? – Iru\nކޮވިޑް-19: ބޭރުން އަންނަ ގޮތަށް އަންނައުނު ދޮންނަން ޖެހޭތަ؟\nމި އަހަރުގެ ކުރީކޮޅު ފެތުރެން ފެށުނު ކޮރޯނާވައިރަހުގެ ވަބާގައި މުޅި ދުނިޔެ އޮއްވައި، މިހާރު މި ވަނީ އަހަރު ދެބައި ވެފައެވެ. އެއާއެކު، މި ނުރައްކާތެރި ގައިން ގަޔަށް އަރާ ބައްޔާއެކީ ދިރިއުޅެން ވެސް ގިނަ ބަޔަކު ވަނީ ދަސްކޮށްފައެވެ. އެގޮތުން، ރާއްޖޭގައި އޮތް ލޮކްޑައުންއަށް ލުއިތަކެއް ދީ، މާލޭގައި ދިރިއުޅޭ ފަރާތްތަކަށް ވެސް ބޭރަށް ދެވޭނެ ގޮތަށް ސަރުކާރުން މިވަނީ ނިންމައިފައެވެ.\nނަމަވެސް، ކޮރޯނާވައިރަހުން ރައްކާތެރިވެ ތިބުމުގެ ގޮތުން އަދާކުރަންޖެހޭ ފަރުދީ ޒިންމާތަކަށް އަދިވެސް ބަދަލެއް ނާދެއެވެ. އެގޮތުން، ގައިދުރުކުރުމާއި، މާސްކު އެޅުމާއި، އަތްދޮވުން ފަދަ ކަންކަން އަދިވެސް ފަރުވާ ބަހައްޓައިގެން ކުރުން ލާޒިމެވެ. އަދި މި ފިޔަވަޅުތަކާ ގުޅިގެން، އެންމެ ރައްކާތެރި ގޮތަކީ ކޮބައިތޯ ބެލުމަށް އާއްމުންގެ މެދުގައި އުފެދޭ ސުވާލުތައް ވެސް ގިނައެވެ. އޭގެތެރެއިން އެއް ސުވާލަކީ، ގެއިން ބޭރަށް ދާއިރު ލައިގެން ހުންނަ ހެދުން، ގެއަށް އައުމަށްފަހު ބަދަލުކޮށް، ދޮވުމަކީ ލާޒިމު ކަމެއްތޯއެވެ.\nކޮރޯނާވައިރަސް ހަރުލަނީ ކޮންކަހަލަ ތަންތަނެއްގަ؟\nދިރާސާތަކަށް ފަހު ސިއްހީ މާހިރުން ބުނެފައިވާގޮތުން، ކޮރޯނާވައިރަހުގެ އަސަރު އެންމެ ގިނަދުވަސް ވަންދެން ހަރުލާފައި ހުންނަނީ ޕްލާސްޓިކް ސާފެސް ތަކުގައާއި، ދަގަނޑު (ސްޓީލް) ސާފެސް ތަކުގައެވެ. އެގޮތުން، އެފަދަ ސާފެސް ތަކުގައި ގިނަވެގެން ތިން ދުވަސް ވަންދެން ކޮރޯނާވައިރަސް ހަރުލާފައި ހުންނަ ކަމަށްވެއެވެ. ނަމަވެސް، ފޮތި ސާފެސް (މިސާލަކަށް އަންނައުނު) ގައި ކޮރޯނާވައިރަސް ހަރުލުގެ ފުރުސަތު ވަރަށް ކުޑަ ކަމަށް އެމެރިކާގެ ނެޝަނަލް އިންސްޓިޓިއުޓްސް އޮފް ހެލްތުން ހާމަކުރެއެވެ. އެހެނަސް، އަރައިގެން ހުންނަ ބޫޓުގައި ކޮރޯނާވައިރަސް ހަރުލުމަކީ ވެދާނެ ކަމެކެވެ.\nގެއަށް އަންނަގޮތަށް ހެދުން ދޮންނަން ޖެހޭތަ؟\nސިއްހީ މާހިރުންގެ ލަފައަށް ބަލާނަމަ، ހެދުމުގައި ކޮރޯނާވައިރަސް ހަރުލުމަކީ ވުމަށް ވުރެ ނުވުން ގާތް ކަމެކެވެ. އެހެންކަމުން، ބޭރުން އަންނަ ގޮތަށް ލައިގެން ހުންނަ ހެދުން ދޮވުމަކީ ކޮންމެހެން މުހިއްމު ކަމެއް ނޫނެވެ. ނަމަވެސް، ސިއްހީ ދާއިރާގައި ނުވަތަ ފްރަންޓު ލައިނުގައި މަސައްކަތް ކުރާ މީހެއްނަމަ، ގެއަށް އަންނަ ގޮތަށް ހެދުން ދޮންނަން ލުމަކީ ބުއްދިވެރި ގޮތެކެވެ. ނުވަތަ ކޮރޯނާވައިރަހާ ދޭތެރޭ މާބޮޑަށް ޝައްކު އުފެދޭނަމަ، އަމިއްލަ ހިތްހަމަޖެހުމަކަށް ހެދުން ދޮވެލެވިދާނެއެވެ.\nސެންޓާ ފޯ ޑިޒީސް ކޮންޓްރޯލުން ބުނާގޮތުގައި، ސިއްޙީ ދާއިރާގައި އަދި ފްރަންޓު ލައިނުގައި މަސައްކަތް ކުރާ ފަރާތްތަކުން މަސައްކަތު މާހައުލުގައި އުޅެފައި އައުމަށްފަހު ހެދުން ދޮންނައިރު، އެންމެ ރަނގަޅު ގޮތަކީ ވީހާވެސް ހޫނުފެނުން ދޮވުމެވެ. އަދި ކޮރޯނާވައިރަހުގައި އެކުލެވޭ ފެޓީ މެމްބްރޭން ފަށަލައަކީ، އާދައިގެ ދޮންނަ ކުނޑި ބޭނުންކުރުމުން ނެތިދާ އެއްޗެއް ކަމަށް ބުނެފައިވެއެވެ. އެހެންކަމުން، ގޭގައި ގެންގުޅޭ އާދައިގެ ޑިޓާޖެންޓުން ދޮވުނަސް އެއްވެސް މައްސަލައެއް ނުޖެހޭނެއެވެ.\nރަނގަޅަށް ހެދުން ދޮވުމަށްފަހު،ފުރަތަމަ މެޝިނުގެ ހިއްކާ ބައިން ހިއްކާލާށެވެ. އެއަށްފަހު، އަވި ޖެހޭ ތަނެއްގައި ހިއްކަން އަޅާފައި ބަހައްޓާށެވެ. އެވަރުންވެސް ޝައްކު އުފެދޭ ނަމަ، ދެތިން ދުވަސް ވަންދެން އެ ހެދުން އެއްޗަކަށް ލައި ބަންދުކޮށްފައި ބާއްވާށެވެ. އޭރުން އެ ދުވަސްތަކުގައި، ޤުދުރަތުން ކޮރޯނާވައިރަސް މަރުވާނެއެވެ.


Kaiveni Kuran Naadhevunu Firihen Meehaage Geydhoshugai Anhenaku Ihuthijaaju Kuranee - Vaguthu\nކޮވިޑް-19: ފެންނަނީ ވެކްސިން ފޯރުކޮށް ނުދެވުމުގެ ނަތީޖާ - 11 ގަޑިއިރު ކުރިން\nކައިވެނި ކުރަން ނާދެވުނު ފިރިހެން މީހާގެ ގޭދޮށުގައި އަންހެނަކު އިހުތިޖާޖް ކުރަނީ\n5 ދުވަސް ކުރިން ( ނޮވެމްބަރު 23, 2021 )\nއިންޑިއާގެ އޮޑިޝާއަށް ނިސްބަތްވާ އަންހެނަކު، ކައިވެނި ކުރަން އުޅުނު ފިރިހެން މީހާ އެތަނަށް ހާޒިރުނުވުމުން، އެގޭގެ ދޮަށަށް ކައިވެނީގެ ހެދުމުގައި ގޮސް އިހްޖިޖާޖް ކުރަން ފަށައިފިއެވެ.\nޑިމްޕަލް ޑޭޝް ނަމަކަށް ކިޔާ އެ އަންހެން މީހާ އާއި ސުމީތް ޝަހޫ އޮންނަ އުސޫލުގެ ތެރެއިން އަދި ކައިވެންޏެއް ނުކުރެވެއެވެ. އާއިލާއިން ނިންމާފައި ވަނީ ހިންދީ ވައްޓަފާޅިއަށް އާއިލާ މީހުން ބައިވެރިކޮށްގެން އިއްޔެ ކައިވެނީގެ ހަފްލާ ބޭއްވުމަށެވެ.\nއެހެން ނަމަވެސް ޑިމްޕަލް އާއި އޭނާގެ އާއިލާ މީހުން އެ ހަފްލާއަށް ދިޔައިރު އެތަނުގައި ފިރިހެން މިހާގެ އާއިލާ މީހުން ނެތެވެ. އަދި ފިރިހެން މީހާވެސް ނެތެވެ. އެތައް ގަޑިއިރެއް ވަންދެން އެ އާއިލާ މީހުންނަށް، އިންތިޒާރު ކުރިއެވެ. އަދި ޑިމްޕަލް ވަނީ ފިރިހެން މީހާއަށް އެތައް ފަހަރެއްގެ މަތިން ގުޅާފައެވެ. އެކަމަކު އޭނާގެ ހިލަމެއް ނުވިއެވެ.\nއެންމެ ފަހުން އަންހެން މިހާގެ އާއިލާއިން ނިންމީ ފިރިހެން މީހާގެ ގޭދޮށަށް އެއްވެ އިހްތިޖާޖް ކުރުމަށެވެ.\nއެ އަންހެން މީހާ އިންޑިއާ ޓުޑޭއަށް މައުލޫމާތުދެމުން ބުނީ، އޭނާއާ އެ ފިރިހެން މީހާ ނުރަސްމީކޮށް ކައިވެނި ކުރީ 2020ގައި ކަމަށެވެ. އެހެން ނަމަވެސް ފިރިހެން މީހާގެ އާއިލާއިން އޭނާ އާ ނުގަބޫލެވެ. އަދި އޭނާއަށް އެ މީހުން އަނިޔާކޮށްވެސް ހަދައެވެ. އެހެން ނަމަވެސް މި ހުރިހާ ކަމެއްވާއިރު އޭނާގެ ފިރިމީހާ އޭނާއަށް އަޅާލާ ކަަމަށް ބުންޏެވެ. އެކަމަކު ފަހުން އަންހެން މީހާ އެ އާއިލާ އާ ދެކޮޅަށް މައްސަލައެއް ހުށަހެޅި ހިސާބުން ކަންތައް ރަނގަޅުވިކަމަށް ބުންޏެވެ.\n"އޭގެ ފަހުން ފިރިމީހާގެ ބައްޕަ އައިސް ބުނީ ކުރިން ވީކަންތައް ހަނދާން ނައްތާލުމަށްފަހު ހިންދީ ވައްޓަފާޅިއަށް ރަސްމީ ކައިވެނި ބާއްވަން"\nއެހެން ނަމަވެސް ކައިވެނީގެ ހުރިހާ ކަމެއް ކުރަން ދިޔައިރު އެ އާއިލާ މީހުން ނައެވެ. ޑިމްޕަލްގެ އާއިލާއިން ބުނަނީ އެ ފިރިހެން މިހާ އޭނާގެ ދަރިފުޅަށް ޖިންސީ ގޯނާ ކޮށްފައިވާ ކަމަށެވެ.\nޑިމްޕަލް އާއި އޭނާގެ އާއިލާއިން އެގޭދޮށުގައި އިހްތިޖާޖް ކުރަން ފެށުމުން ފުލުހުންވެސް އެ ސަރަހައްދަށް އައެވެ. އަދި އެއީ ކުރިންވެސް މައްސަލަބޮޑުވި ދެމަފިރިންކަން ފުލުހުންނަށް އެނގުނެވެ.


Indhiaa kandhun massbeyneyne mathee fenvru kandhaelhumaai behey...\nއިންޑިއާކަނޑުން މަސްބޭނޭނެ މަތީމިންވަރު ކަނޑައެޅުމާއި ބެހޭ ކޯލް ފޮރ އެކްޝަން ފާސްކޮށްފި\n2 އަހަރު, 1 މަސް,2ހަފްތާ,5ދުވަސް, 20 ގަޑި, 18 މިނެޓް, 46 ސިކުންތު ކުރިން 2540ޚަދީޖާ އިބްރާހިމް\nފިޝަރީޒް މިނިސްޓަރ ޑރ މުހައްމަދުޝައިނީ- ފޮޓޯ: ސަން\nދިވެހިރާއްޖެއިން އިސްނަގައިގެން އިންޑިއާ ކަނޑުން އެކި ޤައުމުތަކަށް މަސްބޭނޭނެ އެންމެ މަތީ މިންވަރު ކަނޑައެޅުމާއި ބެހޭގޮތުން ހުށަހަޅާފައިވާ ގަރާރުގައި ބަޔާންކުރާ ކަންކަން ހާސިލްކުރުން އަވަސްކުރުމަށް ގޮވާލާ ކޯލް ފޮރ އެކްޝަން އެއް ފާސްކޮށްފިއެވެ.\nކޯލް ފޮރ އެކްޝަން ފާސްކުރުމަށް ބޭއްވި ސޮއިކުރުމުގެ ޙަފްލާ ބާއްވާފައިވަނީ މިއަދު ބަނޑޮސް އައިލެންޑް ރިސޯޓްގައެވެ. މިގަރާރުގައި ސޮއިކޮށްފައިވާ ގައުމުތަކަކީ ދިވެހި ރާއްޖޭގެ އިތުރުން ސައުތު އެފްރިކާ، ޕާކިސްތާން، އަދި ސީޝެލްސްއެވެ.\nކޯލްފޯރ އެކްޝަންގައި ވާހަކަދައްކަވަމުން ފިޝަރީޒް މިނިސްޓަރ ޑރ މުހައްމަދު ޝައިނީ ވިދާޅުވީ ވީހާވެސް ގިނަ ޤައުމުތަކަކުން މި ގަރާރަށް ތާއިދުކޮށް ސޮއިކުރުމަށް ރާއްޖެއިން ބާރު އަޅަމުންދާނެ ކަމަށާއި، އެކަމާއި ގުޅޭ ގިނަ މަސައްކަތްތަކެއް ކުރަމުން ދާނެކަމަށެވެ.\nފިޝަރީޒް މިނިސްޓްރީން މައުލޫމާތުދޭގޮތުގައި ފާސްކުރެވިގެން ދިޔަ ކޯލް ފޮރ އެކްޝަންގެ ސަބަބުން އިންޑިއާ ކަނޑުގެ އައްސޭރިފަށުގައި ހިމެނޭ ގައުމުތައް ބާރުވެރިކޮށް، ބޮޑުދަލުގެ މަސްވެރިކަން ކުރާ ޤައުމުތަކުން މި ސަރަހައްދުގައި ދަމަހައްޓަމުން އަންނަ ނުފޫޒު ކުޑަކުރެވޭނެއެވެ.\nމީގެ އިތުރުންވެސް މިސަރަހައްދުގެ ގައުމުތަކުގައި ކުރެވޭ މަސްވެރިކަމުގެ ނަފާ އެންމެ ފުޅާ ދާއިރާއެއްގައި ލިއްބައިދިނުމަށް ދިވެހި ރާއްޖެއިން ކުރާ މަސައްކަތްތަކަށް އިތުރު ހިތްވަރެއް ލިބިގެން ދާނެ ކަމަށް ފިޝަރީޒް މިނިސްޓްރީން ބުނެއެވެ.\nދިވެހިރާއްޖެއިން އިސްނަގައިގެން، އިންޑިއާ ކަނޑުން އެކި ޤައުމުތަކަށް މަސްބޭނޭނެ މަތީ މިންވަރު ކަނޑައެޅުމާއި ބެހޭ ގަރާރެއް މިއަހަރުގެ މޭމަހު ބޭއްވި އިންޑިއަން އޯޝަން ޓޫނާ ކޮމިޝަންގެ 21 ވަނަ ބައްދަލުވުމަށް ވަނީ ހުށަހަޅާފައެވެ.\nއަދި ދިވެހިރާއްޖޭގައި ކުރާ ކަނޑުމަސްވެރިކަމަކީ ތިމާވެއްޓާއި ރައްޓެހި އެންމެ ސާފު މަސްވެރިކަމެއްގެ ގޮތުގައި މުޅި ދުނިޔެ ބަލައިގެންފައިވާކަން ފާހަގަކޮށްލެވެއެވެ. އަދި މިރީތި ނަން ދަމަހައްޓާ އިތުރަށް އިސްތިހާރު ކުރުމަށް ސަރުކާރުން ކުރައްވާ ބުރަ މަސައްކަތްތަކުގެ ސަބަބުން، މަސްވެރިންނަށް ރަނގަޅު އަގެއް ދިނުމަށްވެސް މަގުފަހިވެގެންދާނެއެވެ.\n1 ދުވަސް ކުރިން 33 0\n2 ދުވަސް ކުރިން 34 0\n2 ދުވަސް ކުރިން 21 0


Euro footboalha mubaaraaih December ah?\nޔޫރޯ ފުޓްބޯޅަ މުބާރާތް ޑިސެމްބަރަށް!\nޔޫރޯ ފުޓްބޯޅަ މުބާރާތުގެ ޓްރޮފީ\nމި އަހަރުގެ ޖޫން ޖުލައިގައި ބޭއްވުމަށް ތާވާލު ކޮށްފައިވާ، ޔޫރަޕިއަން ޗެމްޕިއަންޝިޕް، އަހަރުގެ ފަހު ކޮޅަށް ފަސް ކުރުމަށް ޔޫއެފާއިން މަސައްކަތް ފަށައިފި އެވެ.\nމުޅި ދުނިޔޭގައި، މިހާރު ހަލުވި ކަމާއެކު ފެތުރެމުންދާ، ކޮވިޑް 19 އާ ގުޅިގެން ކުޅިވަރުގެ މައި އިވެންޓްތައް ދަނީ ސަސްޕެންޑް ކުރަމުންނެވެ. ފުޓްބޯޅައިގައި ދުނިޔޭގެ އެންމެ ވަރުގަދަ ފަސް ލީގް ވެސް މިހާރު މެދުކަނޑާލައިފި އެވެ.\nމިދިޔަ ހަފުތާ ފަހު ކޮޅު ޚަބަރު ފެތުރިފައި ވަނީ، ޔޫރޯ އަންނަ އަހަރުގެ ޖޫން ޖުލައިއަށް ފަސް ކުރަން އުޅޭ ޚަބަރެވެ. އެހެން ނަމަވެސް، މިހާރު މި އަހަރުގެ ޑިސެމްބަރު މަހު ޔޫރޯ ބާއްވަން ޔޫއެފާއިން މަސައްކަތް ކުރަމުންދާ ކަމަށް އިނގިރޭސި ވިލާތުގެ ޓެލެގްރާފް ނޫހުން މިއަދު ވަނީ ރިޕޯޓް ކޮށްފަ އެވެ.\nއަންނަ އަހަރުގެ ޖޫން ޖުލައިގެ ބަދަލުގައި މި އަހަރުގެ ފަހުކޮޅަށް، ޔޫރަޕްގެ އެންމެ ބޮޑު ފުޓްބޯޅަ މުބާރާތް ފަސް ކުރުމަށް ޔޫއެފާއިން މަސައްކަތް ކުރަމުންދާ ސަބަބުތަކުގެ ތެރޭގައއި ހިމެނޭ ކަމަށް ޓެލެގްރާފުން ރިޕޯޓް ކޯށްފައި ވަނީ:\n2021 ގެ ޖޫން ޖުލައިގައި އާ ފޯމެޓަށް ކުޅޭ ކުލަބު ވޯލްޑް ކަޕް ފީފާއިން އިއުލާން ކޮށްފައި ވުން\nގަތަރުގައި 2022 ގައި ބާއްވާ ވޯލްޑް ކަޕް ކުޅޭ ދުވަސްވަރަށް ޔޫރަޕްގެ ގައުމުތައް ފަރިތަ ކުރުވުން\nއަންނަ ސީޒަންގައި ޔޫއެފާ ނޭޝަން ލީގެ ދެ ވަނަ މުބާރާތް ތާވަލު ކޮށްފައި ވުން\nދުނިޔޭގެ ފުޓްބޯޅަ މުބާރާތް ވޯލްޑް ކަޕް އާންމުކޮށް ބާއްވަނީ ޖޫން ޖުލައިގަ އެވެ. އެހެންނަމަވެސް ކުރިއަށް އޮތް ވޯލްޑް ކަޕް ގަތަރުގައި ބާއްވާތީ، އެ ގައުމުގެ މޫސުމުގެ ގޮތުން އެ ދުވަސް ވަރުގައި ވޯލްޑް ކަޕް ބޭއްވުމަކީ ފަސޭހަ ކަމަކަށް ނުވެ އެވެ. އެހެންވެ ފީފާއިން ނިންމާފައި ވަނީ އެ އަހަރު ވޯލްޑް ކަޕް ނޮވެމްބަރު 21 ން ޑިސެމްބަރު 18 އަށް ބޭއްވުމަށެވެ.\nޔޫރޯ ފުޓްބޯޅަ މުބާރާތް ފަސް ކުރުމާ ގުޅޭގޮތުން، ޔޫރަޕްގެ 55 ގައުމުގެ ފުޓްބޯޅައިގެ ވެރިން، ބައިވެރިވާ ކޮންގްރެސްއެއް އަންގާރަ ދުވަހު ބޭއްވުމަށް ޔޫއެފާއިން ވަނީ ތާވަލު ކޮށްފަ އެވެ.


Sih'hee Kulli Nurahkkaluge Haalathu Iulaan Kuraa Iru Majileehuge Ruhun Hoadhan Jehey Bill Ah Hiyaalu Hoadhanee - Vaguthu\nރާއްޖޭގައި ސިއްހީ ކުއްލި ނުރައްކަލުގެ ހާލަތު އިއުލާން ކުރުމުގެ ކުރިން ރައްޔިތުން މަޖިލީހުގެ ރުހުން ހޯދަން ޖެހޭ ގޮތަށް ގާނޫނު ހުށަހަޅާފައިވާ އިސްލާހު ރައްޔިތުންގެ މަޖިލީހަށް ހުށަހަޅާފައި ބިލަށް ހިޔާލު ހޯދުމަށް ބައްދަލުވުމެއް ބާއްވަން ނިންމައިފިއެވެ.\nރައްޔިތުން މަޖިލީހުގެ އިދާރާއިން ބުނީ އެ ބައްދަލުވުން އޮންނާނީ އަންނަ އާދީއްތަ ދުވަހު ކަމަށެވެ. މަޖިލީހުން ބުނީ ބައްދަލުވުން އޮންނާނީ އެރޭ ރޭ 20:30 ގައި މަޖިލީހުގެ އިދާރާގެ އާ އިމާރާތުގެ ހަތަރުވަނަ ފަންގިފިލާގައި ކަމަށެވެ.\nޖުލައި 16, 2020 19:23\nތިބިލަކީ ވަރަށް ހީލަތްތެރި ބިލެއް. ވަރަށް ގިނަ ކަންތައްތައް ފޮރުވިފައިވޭ. ސަރުކާރު ހިޞޯރުކުރުމާއި ބަރުލަމާނީ ނިޒާމަކަށް ބަދަލުކުރުމަށް ބޭނުންވާ ކަންކަން ކުރަން ރާވާރޭވުމެއް.\nޖުލައި 16, 2020 20:35\nދެމަފިން ގާތްވުމުގެ ހުއްދަވެސް މަޖުލީހުން ނަގަންފެނޭ!!!\nޖުލައި 16, 2020 21:52\nމަޖިލީހުން ތިކަން ކުރަންވެއްޖެ ނަމަ ޒަމާން ދިޔައީ.. ތިޔަމީހުން ކޮވިޑާއި ބެހޭގޮތުން މަޖްލީހުގައި ދެއްކި ވާހަކައިން މިސާލު ލިބިގަންނަންޖެހޭ.\nތި ބިލް ފާސްކުރުމުން ވާނީ މާވެވަށް ވެއްޓުނު ގެރިނަގަން ކަންތައްކުރި ގޮތަށް ކުރަން ތަފްސީލް އެހެން ކުއްޖަކު ލިޔެލާނެކަމަށް އުއްމީދުކުރަން\nޖުލައި 16, 2020 22:52\nބުއްޅަބޭ ހުއްދަޔާއި އެކު ނޫނީ ރައްޔިތަކަށް ފޮޑި އެއްވެސް ނުޖެހޭ ގޮތަށް ހަދާބަލަ


SunOnline: ތުރުކީގައި ސްކޫލް ޔުނިފޯމް މަޖުބޫރުކުރުން ދޫކޮށްލައިފި\nތުރުކީގައި ސްކޫލް ޔުނިފޯމް މަޖުބޫރުކުރުން ދޫކޮށްލައިފި\nމުހައްމަދު ނަސީމް 29 Nov 2012, 12:53\nތުރުކީގެ ސްކޫލްތަކުގައި ކިޔަވާ ދަރިވަރުން ވަކި ޔުނިފޯމެއް އެޅުން މަޖުބޫރު ނުކުރުމަށް އެގައުމުގެ ސަރުކާރުން ނިންމައިފި އެވެ.\nތުރުކީގެ އެޑިއުކޭޝަން މިނިސްޓްރީން މިމަހުގެ 27 ވަނަ ދުވަހު އިއުލާންކޮށްފައި ވަނީ އަންނަ އަހަރުން ފެށިގެން ސްކޫލްތަކުގެ ދަރިވަރުން ވަކިޔުނިފޯމެއް އަޅަން މަޖުބޫރު ނުކުރުމަށާއި ދީނީ ސްކޫލްތަކުގައި ބުރުގާ އެޅުން މަނާކޮށްފައި އޮތް އޮތުން އުވާލާފައިވާ ކަމަށެވެ.\nއަންނަ އަހަރުން ފެށިގެން 2014 ވަނަ އަހަރާ ހަމައަށް އަމަލުކުރާ ގޮތަށް އެކުލަވާލި އާ ގަވައިދުގެ ދަށުން ގައި އިނގޭ ވަރުގެ ތުނި ހެދުމާއި ގަޔަށް ބާރު ހެދުން އަދި ސިޔާސީ ނިޝާންތައް ޖަހާފައިވާ ހެދުންތައް ލުން ވަނީ މަނާކޮށްފަ އެވެ.\nތުރުކީގެ އެޑިއުކޭޝަން މިނިސްޓްރީގެ މި ނިންމުމާ ގުޅިގެން އެގައުމުގެ ބައެއް ޔޫނިއަންތަކާއި އިދިކޮޅު ޕާޓީތަކުގެ ފާޑުކިއުންތައް ސަރުކާރަށް ވަނީ އަމާޒުވެފަ އެވެ. ފާޑުކިޔާ ފަރާތްތަކުން ބުނަނީ ބޮޑުވަޒީރު ރަޖަބް ތޮއްޔިބު އަރުދުޣާންގެ ސަރުކާރުން އެގައުމު ދީނީ ކުރަން މަސައްކަތްކުރަމުންދާ ކަމަށެވެ.\nތައުލީމީ ދާއިރާ އަށް ގެނައި މި ބަދަލު ދިފާއުކުރައްވައި ވާހަކަފުޅު ދައްކަވަމުން އަރުދުޣާން ވިދާޅުވެފައި ވަނީ "އެ ފިޔަވަޅުތައް އަޅާފައި އެވަނީ ގައުމު އެކަމަށް އެދޭތީ" ކަމަށެވެ.\n"އެމީހުން [ބެލެނިވެރިން] އެ މީހުންނަށް އަތްފޯރާ އަދި އެމީހުން އެދޭ ހެދުމެއް ދަރިން ލެއްޔަދީ، މިފިޔަވަޅުތައް އަޅާފައި މިވަނީ ގައުމު އެކަމަށް އެދޭތީ،" ނޫސްވެރިންނާ ވާހަކަ ދައްކަވަމުން އަރުދުޣާން ވިދާޅުވި ކަމަށް ތުރުކީގެ ހުއްރިއްޔަތު ޑެއިލީ ނޫހުން ބުންޏެވެ.\nތުރކީގެ ތާރީހީ އަދި ވިޔަފާރީގެ މަރުކަޒީރަށް އިސްތަންބޫލްގައި ބޮޑު ދެ މިސްކިތެއް ބިނާކުރުމަށް ރަޖަބު ތޮއްޔިބު އަރުދުޣާން ނިންމަވާފައިވާ ނިންމުމަށް ވެސް ސެކިއުލާ ހިޔާލުގެ ޕާޓީތަކުން ވަނީ ނުރުހުން ފާޅުކޮށް ފާޑުކިޔައިފަ އެވެ.


ވިތުރީގައި ކިޔާ ޤުނޫތު6– DhiSalafiyyah\nވިތުރީގައި ކިޔާ ޤުނޫތު 6\n17/05/2020 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚް ޢީސާ ޙުނައިނު\nޤުރުއާނާއި ސުންނަތުން ވާރިދުވެފައިވާ ބައެއް ދުޢާތައް\nމިތަނުގައި މިބަޔާން ކުރަނީ ޤުނޫތުގެ ގޮތުގައި އިސްވެ ބަޔާންކޮށްފައިވާ ޤުނޫތެވެ. އަދި އެއަށް ފަހު ޤުރުއާނާއި ސުންނަތުން ޘާބިތު ބައެއް ދުޢާތަށް ގެނެސްފައިވާނެއެވެ. އެއީ ޤުނޫތު ކިޔާމީހާ ނުވަތަ އިމާމު އެއިގެ ތެރެއިން އެމީހަކު ބޭނުންވާ ދުޢާއެއް އިޚްތިޔާރު ކުރުމަށްޓަކައެވެ. ދުޢާގެ އެކަކަށް ބޭނުންކުރެވޭ ގޮތަށް ހުރި ލަފްޒުތައްވާނީ ޖަމާޢަތުގައި ދުޢާކުރާއިރު ބޭނުން ކުރެވޭ ގޮތަށް ބަދަލުގެނެސްފައެވެ.\n«اللَّهُمَّ اهْدِنَا فِيمَنْ هَدَيْتَ، وَعَافِنَا فِيمَنْ عَافَيْتَ، وَتَوَلَّنَا فِيمَنْ تَوَلَّيْتَ، وَبَارِكْ لنا فِيمَا أَعْطَيْتَ، وَقِنَا شَرَّ مَا قَضَيْتَ، إِنَّكَ تَقْضِي وَلَا يُقْضَى عَلَيْكَ، وَإِنَّهُ لَا يَذِلُّ مَنْ وَالَيْتَ، وَلَا يَعِزُّ مَنْ عَادَيْتَ، تَبَارَكْتَ رَبَّنَا وَتَعَالَيْتَ»\nމާނައީ: އޭ ﷲ ! އިބައިލާހު ހިދާޔަތްދެއްކެވި މީސްތަކުންގެ ތެރޭގައި އަޅަމެންނަށްވެސް ހިދާޔަތްދައްކަވާންދޭވެ! އަދި އިބައިލާހު ޢާފިޔަތުދެއްވި މީސްތަކުންގެ ތެރޭގައި އަޅަމެންނަށްވެސް ޢާފިޔަތު ދެއްވާންދޭވެ! އަދި އިބައިލާހު ވާގިވެރިވެވޮޑިގެންނެވި މީސްތަކުންގެ ތެރޭގައި އަޅަމެންނަށްވެސް ވާގިވެރިވެވޮޑިގަންނަވާންދޭވެ! އަދި އިބައިލާހު ދެއްވި ތަކެތީގައި އަޅަމެންނަށްވެސް ބަރަކާތް ލައްވާންދޭވެ! އަދި އިބައިލާހު ނިންމެވި ކަމެއްގެ ނުބައިކަމުން މިއަޅާ ސަލާމަތްކޮށްދެއްވާންދޭވެ! ފަހެ އިބައިލާހުއީ ނިޔާކުރައްވާ ފަރާތެވެ. އަދި އިބައިލާހުގެ ނިޔާއާއި ޚިލާފަށް އެއްވެސް ފަރާތަކަށް ނިޔާއެއް ނުކުރެވޭނެއެވެ. އަދި ހަމަކަށަވަރުން އިބައިލާހު ވާގިވެރިވެވޮޑިގެންފި މީހަކު ނިކަމެތި ނުވާ ހުއްޓެވެ. އަދި އިބައިލާހު އަދާވާތްތެރިވެވޮޑިގެންފި މީހަކު ޢިއްޒަތްތެރި ނުވާހުއްޓެވެ. އިބަ އިލާހުގެ ހެޔޮކަން އިތުރުވެވޮޑިގެންވެއެވެ. އަޅަމެންގެ ވެރި ރައްބު! އިބައިލާހު މަތިވެރިވެވޮޑިގެންވެއެވެ.”\nމާނައީ: އޭ ﷲ ! އިބަ އިލާހަށް ނުކިޔަމަންތެރިވުމުން އަޅަމެން މަނާކުރާނެ ބިރުވެރިކަމެއް އަޅަމެންނަށް ދެއްވާންދޭވެ. އަދި އިބަ އިލާހުގެ ސުވަރުގެއަށް އަޅަމެން ވާޞިލުކޮށްދޭނެ ކިޔަމަންތެރިކަމެއް އަޅަމެންނަށް ދެއްވާންދޭވެ. އަދި ދުނިޔޭގެ މުޞީބާތްތައް އަޅަމެންނަށް ފަސޭހަކޮށްދެއްވާނެ ޔަޤީންކަމެއް އަޅަމެންނަށް ދެއްވާންދޭވެ. އަދި އަޅަމެން ދިރިހުރިހައި ހިނދަކު އަޅަމެންގެ އިވުމާއި ފެނުމާއި ބާރު ދަމަހައްޓަވައި އަޅަމެން މަރުވެއްޖެއުމަށް ދާންދެން އެކަމުގެ ނިޢުމަތް ލަހައްޓަވާނދޭވެ! އަދި އަޅަމެންނަށް އަނިޔާވެރިވެ ގަތް ބައެއްގެ މައްޗަށް އަޅަމެންގެ ބަދަލުހިފުން ލައްވާންދޭވެ. އަދި އަޅަމެންނަށް ޢަދާވާތްތެރި ވެއްޖެ ބައެއްގެ މައްޗަށް އަޅަމެންނަށް ނަޞްރު ދެއްވާންދޭވެ. އަދި އަޅަމެންގެ ދީނުގައި އަޅަމެން ފިތުނަވެރި ނުކުރައްވާންދޭވެ. އަދި އަޅަމެންގެ އެންމެ މުހިންމު ކަމަކީ މިދުނިޔެކަމުގައި ނުލައްވާންދޭވެ. އަދި އަޅަމެންގެ ލިބިފައިވާ އެންމެ މަތީ މިންވަރަކީ މިދުނިޔެ ކަމުގައި ނުލައްވާނދޭވެ. އަދި އަޅަމެންނަށް ރަޙުމުނުކުރާ މީހަކު އަޅަމެންގެ މައްޗަށް ވެރިނުކުރައްވާންދޭވެ.\n﴿رَبَّنَا إِنَّنَا آمَنَّا فَاغْفِرْ لَنَا ذُنُوبَنَا وَقِنَا عَذَابَ النَّارِ ﴾ [آل عمران: 16].\n﴿رَبَّنَا آمَنَّا فَاغْفِرْ لَنَا وَارْحَمْنَا وَأَنْتَ خَيْرُ الرَّاحِمِينَ ﴾ [المؤمنون: 109].\nމާނައީ: އަޅަމެންގެ ވެރި ރައްބު! އަޅަމެން إيمان ވެއްޖައީމުއެވެ. ފަހެ، އަޅަމެންނަށް ފާފަފުއްސަވައި، އަޅަމެންނަށް رحمة ލައްވާނދޭވެ! އިބައިލާހީ رحمة ލައްވާ އެންމެ ހެޔޮ އިލާހެވެ.\n﴿ رَبَّنَا اغْفِرْ لَنَا ذُنُوبَنَا وَإِسْرَافَنَا فِي أَمْرِنَا وَثَبِّتْ أَقْدَامَنَا وَانْصُرْنَا عَلَى الْقَوْمِ الْكَافِرِينَ ﴾ [آل عمران:147].\nމާނައީ: އަޅަމެންގެ ވެރި ރައްބު! އަޅަމެންގެ ފާފަތަކާއި، އަޅަމެންގެ ކަންތަކުގައި ހައްދުފަހަނަޅައިދިއުމުގެ ކުށް އަޅަމެންނަށް ފުއްސަވާނދޭވެ! އަދި، އަޅަމެންގެ ފައިތިލަތައް ސާބިތުކުރައްވާނދޭވެ! އަދި، كافر ވެގެންވާ قوم ގެ މައްޗަށް އަޅަމެންނަށް نصر ދެއްވާނދޭވެ!\n﴿رَبَّنَا آتِنَا مِنْ لَدُنْكَ رَحْمَةً وَهَيِّئْ لَنَا مِنْ أَمْرِنَا رَشَدًا ﴾ [الكهف: 10].\nމާނައީ: އަޅަމެންގެ ވެރި ރައްބު! އިބައިލާހުގެ حضرة ން އަޅަމެންނަށް رحمة އެއް ދެއްވާނދޭވެ! އަދި އަޅަމެންގެ ކަންތަކަށް ސީދާގޮތެއް އަޅަމެންނަށް ފަހިކޮށްދެއްވާނދޭވެ.\n﴿رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْأِيمَانِ وَلا تَجْعَلْ فِي قُلُوبِنَا غِلًّا لِلَّذِينَ آمَنُوا رَبَّنَا إِنَّكَ رَؤُوفٌ رَحِيمٌ ﴾ [الحشر: 10].\nމާނައީ: އަޅަމެންގެ ވެރި ރައްބު! އަޅަމެންނަށާއި، އަދި އަޅަމެންނަށްވުރެ ކުރިން إيمان ވި، އަޅަމެންގެ أخ ންނަށް ފާފަފުއްސަވާނދޭވެ! އަދި إيمان ވި މީހުންނަށް އަޅަމެންގެ ހިތްތަކުގައި حسد ވެރިކަމެއް ނުލައްވާނދޭވެ! އަޅަމެންގެ ވެރި ރައްބު! ހަމަކަށަވަރުން، އިބައިލާހީ ނުހަނު އޯގާވަންތަ، رحيم ވަންތަ އިލާހެވެ.\n﴿ رَبَّنَا عَلَيْكَ تَوَكَّلْنَا وَإِلَيْكَ أَنَبْنَا وَإِلَيْكَ الْمَصِيرُ * رَبَّنَا لا تَجْعَلْنَا فِتْنَةً لِلَّذِينَ كَفَرُوا وَاغْفِرْ لَنَا رَبَّنَا إِنَّكَ أَنْتَ الْعَزِيزُ الْحَكِيمُ ﴾ [الممتحنة:4– 5].\nމާނައީ: އަޅަމެންގެ ވެރި ރައްބު! ހަމައެކަނި، އިބައިލާހަށް އަޅަމެން وكيل ކޮށްފީމުއެވެ. އަދި ހަމައެކަނި، އިބައިލާހުގެ حضرة އަށް އަޅަމެން رجوع ވެ توبة ވެއްޖައީމުއެވެ. އަދި އެނބުރި ދިޔުންވަނީ، އިބައިލާހުގެ حضرة އަށެވެ. އަޅަމެންގެ ވެރި ރައްބު! كافر ވި މީހުންނަށް ފިތުނައެއް ކަމުގައި އަޅަމެން ނުލައްވާނދޭވެ! އަދި އަޅަމެންނަށް ފާފަފުއްސަވާނދޭވެ! އަޅަމެންގެ ވެރި ރައްބު! ހަމަކަށަވަރުން، އިބައިލާހީ عزيز ވަންތަ، حكيم ވަންތަ އިލާހެވެ.\n﴿ رَبَّنَا لا تُزِغْ قُلُوبَنَا بَعْدَ إِذْ هَدَيْتَنَا وَهَبْ لَنَا مِنْ لَدُنْكَ رَحْمَةً إِنَّكَ أَنْتَ الْوَهَّابُ ﴾ [آل عمران: 8].\nމާނައީ: އަޅަމެންގެ ވެރި ރައްބު! އަޅަމެންނަށް ތެދުމަގު ދައްކަވައިފުމަށްފަހުގައި، އަޅަމެންގެ ހިތްތައް حق ން އެއްކިބާ ނުކުރައްވާނދޭވެ! އަދި އަޅަމެންނަށް އިބައިލާހުގެ حضرة ން رحمة އެއް ދެއްވާނދޭވެ! ހަމަކަށަވަރުން، އިބައިލާހީ ގިނަގުނަ نعمة ތައް ދެއްވާ އިލާހެވެ.\n((اللهُمَّ اغفرْ لنا، وارْحَمْنا، واهْدِنا، وعَافِنا، وارْزُقْنا)) \nމާނައީ: އޭ ﷲ ! އަޅަމެންގެ ފާފަތައް ފުއްސަވާނދޭވެ! އަދި އަޅަމެންނަށް ރަޙްމަތް ލައްވާންދޭވެ! އަދި އަޅަމެންނަށް ހިދާޔަތު ދައްކަވާނދޭވެ! އަދި އަޅަމެންނަށް ޢާފިޔަތު ދެއްވާންދޭވެ! އަދި އަޅަމެންނަށް ރިޒްޤު ދެއްވާންދޭވެ!\n((اللهُمَّ إنَّا نسألك الهُدَى والتُّقَى والعَفَافَ والغِنَى)) \nމާނައީ: އޭ ﷲ ! ހަމަކަށަވަރުން އިބައިލާހުގެ ހަޟްރަތުން ހިދާޔަތާއި ތަޤްވާވެރިކަމާއި ޢިއްފަތްތެރިކަމާ އަދި ފުދުންތެރިކަން ދެއްވުމަށް އެދި އަޅަމެން ދުޢާކުރަމެވެ.\n((اللهُمَّ يا مُصَرّفَ القلوبِ صَرّفَ قُلُوبَنا على طاعتك)) \nމާނައީ: އޭ ﷲ ! އިބައިލާހުއީ ހިތްތަށް ފުރޮޅުއްވަވާ އިލާހެވެ! އަޅަމެންގެ ހިތްތައް، އިބަ އިލާހަށް ކިޔަމަންތެރިކަމުގެ މައްޗަށް ފުރޮޅުއްވާންދޭވެ.\n((يا مُقَلِبَ القُلُوبِ ثَبِت قُلُوبَنا على دينك)) \nމާނައީ: އޭ ހިތްތައް ފުރޮޅުއްވާ އިލާހެވެ! އަޅަމެންގެ ހިތްތައް އިބައިލާހުގެ ދީނުގެ މަތީ ޘާބިތުކުރައްވާނދޭވެ!\n رواه أبو داود في سننه برقم: (1425) وصححه الألباني.\n رواه الترمذي في سننه برقم: (3502) وحسنه الألباني.\n رواه مسلم في صحيحه برقم: (2697)\n رواه مسلم في صحيحه برقم: (2721)\n رواه مسلم في صحيحه برقم: (2654)\n رواه الترمذي في سننه برقم: (2140) وصححه الألباني.


Vaahaka: Beevegen Dhiya Loabi - Vaguthu\nއިރުއޮއްސެމުންދިޔައިރު އަހަރެން މަޑުކޮށްލައިގެންއިނީ ރަސްރަނި ބަގީޗާގައި ހުރި ޖޯއްޔެއްގައެވެ. ކުޑަކުދިންނާއި ބޮޑެތި މީހުން އެސަރަޙައްދުގައި ކުޅުމާއި، މަޖަލުގައި ޙަރަކާތްތެރިވަމުންދިޔައެވެ. ނަމަވެސް އަހަރެންގެ ނަޒަރު ހުއްޓިފައިހުރީ އޮއްސެމުންދިޔަ އިރަށެވެ.\nއަނެއްކާވެސް ދުވަހެއް ނިމިގެން ދިޔައީއެވެ. އިރުގެ ފުރިހަމަ ވާޖިބު އަދާކުރުމަށްފަހު އޮއްސެމުންދާއިރު އުޑަމައްޗަށް އަރަމުންއެދާ ރީތިކުލަތަކަށް އަހަރެން ހިތް ދޫކޮށްލައިގެން އިން އިރު ކަރީގައި މީހަކު އިންކަމުގެ އިޙްސާސެއްވެސް ނުކުރެވުނެވެ.\n"އަހަރެން ޝަމާ ދެކެ ވަރަށް ލޯބިވޭ" ޝަޒީލް އަހަރެންއަތުގައި މަޑުމަޑުން ހިފާލުމަށްފަހު ބުނެލިއެވެ.\nކުއްލިއަކަށް އަހަރެން ސިއްސައިގެން ދިޔައެވެ. ބުނާނެ އެއްޗެއް ނޭންގިފައި އަހަރެން ޝަޒީލަށް ބަލާލީމެވެ. މިއީ އަހަރެން އުއްމީދު ކުރަމުންއައި ގޮތެއް ނޫނެވެ. އަދި މިފަދަ ޖެހިލުންކުޑަގޮތަށް ޝަޒީލް އެހެން ބުނެފާނެ ކަމަކަށް އަހަރެން ހިޔެއް ނުކުރަމެވެ. އަހަރެން މަޑުމަޑުން ޝަޒީލްގެ އަތްތެރެއިން އަހަރެން އަތް ދަމާގަތީއެވެ.\n"ނޫން ޝަޒީލް.... ނޫން..." އަހަރެން އެކަމަށް އެއްބަސްވާކަމަށް ބޭނުމެއް ނުވިއެވެ.\n"އެއީ ކީއްވެ؟ ބުނެބަލަ.. ކީއްވެތަ؟ ޝަމާވެސް އަހަރެންދެކެ ލޯބިވާކަން އަހަންނަށް އިޙްސާސް ކުރެވޭ!" ޝަޒީލް އަނެއްކާވެސް އަހަރެންގެ އަތުގައި ހިފާލުމަށްފަހު ބުނެލިއެވެ.\n"ނޫން ޝަޒީލް... ކުށްހީތައް ނުކޮށްބަލަ.... ޖަވާބު ނުދެވޭ ބައެއް ސުވާލު ހުންނާނެ.. އަހަންނަކީ މީހެއްގެ ލޯބި ޙައްޤުވާ ވަރުގެ މީހެއް ނޫނޭ. ޝަޒީލަށް މާރަނގަޅު ކުދިންވާނެ.. ތިހިޔާލު ދޫކޮށްލާ.." އަހަރެން ފެންކަޅިވިއެވެ. ނަމަވެސް އެކަން ޝަޒީލަށް ސިއްރުކުރީމެވެ.\nއެވަގުތު ޝަޒީލްގެ ލޮލުން ކަރުނަ ހިލިގެންދިޔަތަން ފެނުމުން އަހަންނަށްވެސް އަސަރު ކުރިއެވެ. ދެވަނަ ފަހަރަށްވެސް ޝަޒީލް އަހަރެންގެ އަތުގައި ހިފުމުން އަހަރެން އަތްދަމައިގަތީމެވެ.\n"ޝަމާ.. ކީއްވެތަ..؟ ޕްލީސް..." ޝަޒީލު ވަރަށް އަސަރާއެކު ބުނެލިއެވެ.\nއެވަގުތު އަހަންނަން ވަރަށްބޮޑަށް އަސަރުކުރިއެވެ. ޝަޒީލްއިނީ ސީދާ އަހަރެންގެ ލޮލަށް ބަލާށެވެ. އަހަންނަކަށް ކެތެއް ނުކުރެވުނެވެ. އަހަރެންގެ ލޮލުން ފައިބަމުންދިޔަ ކަރުނަތައް ފޮހެލުމަށްފަހު ތެދުވެގެން ދާން ހިނގައިގަތީމެވެ. ޝަޒީލް އިސްޖަހާލައިގެން އިންއިރު އޭނާގެ ލޮލުން ކަރުނަތައް އޮހެރޭތަން ފެނުމުން އަހަންނަށް ވަރަށް އަސަރު ކުރިއެވެ.\nގެޔަށްގޮސް ކޮޓަރިއަށް ވަނުމާއެކު އަހަންނަށް ބާރަށް ރޮއިގަނެވިއްޖެއެވެ. ދޮރުގައި ލެނގިލައިގެން ހުއްޓާ ގައިން ބާރުދޫވެ ތިރިވެގެންގޮސް ބިންމަތީގައި އިށީނދެވުނެވެ. ރޮއިރޮއި އެތައްއިރަކު އަހަންނަށް އިނދެވުނެވެ.\nއެވަގުތު ކުއްލިއަށް ހަނދާންވީ ނިއުޝާދު މަތިންނެވެ. އަހަރެން މަޑުމަޑުން ތެދުވެގޮސް ކަބަޑުގައިހުރި ފޮތްތައް ހާވަން ފެށީމެވެ. ފޮތުގެ ތެރެއިން ނިއުޝާދުގެ ފޮޓޯއެއް ނެގުމަށްފަހު އެފޮޓޯއަށް ބަލާލީމެވެ. މިވީ ތިންއަހަރެއްހާ ދުވަހުގެތެރޭގައި ފުރަތަމަ ފަހަރަށް އެލޯތްބަށް އެދެވުނީ ކީއްވެ ކަމެއް ނޭގެއެވެ. އަނެއްކާވެސް އަހަރެންގެ ލޮލުން ކަރުނަ ފައިބަން ފަށައިފިއެވެ. ލޮލުން ފައިބަމުން ދިޔަ ކަރުނަތައް ފޮޓޯއަށް އެޅެމުންދިޔައެވެ.\nއެއީ ހިނިތުންވެފައިވާ އުޖާލާ މޫނެކެވެ. އެހިނިތުންވުން އަހަރެންގެ ހިތާ ގުޅިފައިވަނީ ކީއްވެކަމެއް ނޭނގެއެވެ. އަހަރެންގެ ދެކޭގޮތުގައި އެއީ އަހަރެންގެ ހިތާއި ފުރާނައިގެ ދިރުމެވެ. އެފޮޓޯގަނޑު މޭގައި ޖައްސަލާލެވުނީ އެއްވެސް އިޚްތިޔާރެއްނެތިއެވެ. މީގެ ދެތިން އަހަރުގެ ކުރީގެ ޚިޔާލުތަކެއް އެވަގުތު ކުރިމަތިން ސިފަވެގެން ދިޔައެވެ.\nއެއީ އަހަރެންގެ ހަޔާތުގައި އައި އެންމެ އުފާވެރި ދުވަސްތަކެވެ. ނިއުޝާދު އާއި އަހަރެން ސްކޫލް ދައުރުގައި އެއް ކްލާހެއްގެ އުޅުމުގެ ނަތީޖާ އަކަށްވީ، ދެމީހުން އެކަކު އަނެކަކު ދެކެ ލޯބިވުމެވެ. ނިއުޝާދާއެކު ހަނދާން ނުނެތޭ އެތައް ވަގުތުތަކާއި، ދުވަސްތަކެއް އަހަރެންވަނީ ހޭދަކޮށްފައެވެ. އަހަރުމެން ދެމީހުން އެކުގައި ހޭދަކުރި ކޮންމެ ވަގުތަކީ އަހަރެން ހިތް އުފަލުން ފޮޅުނު ވަގުތުތަކެކެވެ.\nސްކޫލް ނިމުމުން އަހަރެންގެ މައިންބަފައިން ބޭނުންވީ އަހަރެން މަތީ ތަޢުލީމު ޙާޞިލް ކުރުމަށްޓަކައި މާލެ ފޮނުވުމަށެވެ. އަހަރެންވެސް ބޭނުންވީ އިތުރަށް ކިޔަވާ މޮޅުމީހަކަށްވުމަށެވެ. އަބަދުވެސް އަހަރެން އުއްމީދު ކުރަމުންދިޔައީ ރަނގަޅު ވަޒީފާއެއް ހޯދައިގެން ޤައުމަށް ޚިދުމަތް ކުރުމަށެވެ.\nއެއްރެޔެއްގެ އިރާކޮޅުގެ ވަގުތެވެ. އަހަންނާއި ނިއުޝާދު އެރޭވެސް ތިބީ އަބަދުވެސް އަހަރުމެން ލޯބީގެ ބައްދަލުވުންތައް ބާއްވަމުން ގެންދިޔަ ތުނޑީގެ ދޮންވެލިގަނޑުމަތީއެވެ. އަހަރެންގެ އުނގުގައި ބޯއަޅާލައިގެން އަހަރެންގެ މޫނަށް ބަލަހައްޓައިގެން ނިއުޝާދު އޮތެވެ.\n"ނިއުޝާދު........ އަހަރެން މާލެދާން ނިންމައިފިން........ މަންމަމެންވެސް ބޭނުންވަނީ އަހަރެން އިތުރަށް ކިޔަވަން މާލެ ދިއުމަށް.... " އަހަރެން ނިއުޝާދުގެ ދަތްދޮޅީގައި ހިފާލާފައި ބުނެލީމެވެ.\n"އަހަރެން ކިހިނެތް ޝަމާ އާއި ވަކިން އުޅޭނީ... ޝަމާއަށް އަހަންނާ ވަކިން އުޅެވިދާނެތަ؟......" ނިއުޝާދު ކުރީ ސުވާލެކެވެ.\n"ނިއުޝާދުވެސް އިތުރަށް ކިޔަވަން މާލެ ދާންވީނު.... އޭރުން ރަނގަޅު ވަޒީފާއެއްވެސް ލިބޭނީ... އެއްވެސް މަސައްކަތެއް ނުކޮށްހުރީމަ ކިހިނެއް ލާރި ހޯދާނީ.. ރަނގަޅު ދިރިއުޅުމެއްވެސް އުޅެވޭނީ ލާރިއެއް ލިބިގެންނެއްނު" އަހަރެން މިހެންބުނީ އަހަންނަކީ މުއްސަނދި ދިރިއުޅުމަށް ލޯބިކުރާ ކުއްޖަކަށްވާތީއެވެ. އަހަންނަކީ އަބަދުވެސް ހުވަފެން ދެކޭ ކުއްޖެކެވެ. ޙަޔާތުގައި ކާމިޔާބު މީހަކަށްވާން ބޭނުންވާއިރު އަހަރެންގެ ޙަޔާތަށް ގެންނަންވެސް ބޭނުންވަނީ އެފަދަ ކާމިޔާބު މީހެކެވެ.\n"އަހަރެން ޝަމާދެކެ ވަރަށް ލޯބިވޭ... އެކަމަކު ކިހިނެއް އަހަރެން މާލެދާނީ... ޝަމާއަށްވެސް އެނގޭނެ އަހަރެން ވަރަށް ކުޑައިރު ބައްޕަވަނީ ނިޔާވެފައި.. އަހަރެންގެ ކުޑަޔަށް މަންމަގެ ތިންކުދިން އެބަތިބި... އަހަންނާއި ކޮއްކޮމެންނަށް ކިޔަވައިދޭށާއި، ބޭނުންވާ ކަންކަން ކޮށްދިނުމަށްޓަކައި މަންމަ އެކުރާ ބުރަ މަސައްކަތް އަހަންނަށްފެނޭ... އަހަރެން މިހާރު ބޭނުންވަނީ ވަޒީފާއެއް ހޯދައިގެން ކޮއްކޮމެންނަށް ކިޔަވައިދޭން މަސައްކަތް ކުރަން.. އެމީހުންނަށް ރަނގަޅު ގޮތެއް ހޯދައިދޭން މަސައްކަތް ކުރަން.. ރަށު އޮފީހުން އިޢުލާންކޮށްފައޮތް ޖޮބަށް މިއަދު އެޕްލައިކޮށްފިން.." ނިއުޝާދު އަސަރާއެކު ބުނެލިއެވެ.\nއެރޭ ގެއަށް އައިސް އަހަރެން ނިއުޝާދު ދެއްކި ވާހަކަތަކާ ދޭތެރޭ ވަރަށް ވިސްނީމެވެ. އަހަރެން ނިއުޝާދު ދެކެ އިންތިހާޔަށް ލޯބިވެއެވެ. ނަމަވެސް އަހަރެންނަކީ އަބަދުވެސް މުއްސަނދި ކަމަށް ލޯބިކުރާ ކުއްޖަކަށްވާތީ، ނިއުޝާދުގެ ފެންވަރަކީ އަހަރެންނާ އެކަށީގެންވާ ފެންވަރެއް ނޫންކަން ވިސްނުނީ ކީއްވެބާއެވެ. އަހަރެންނަށް މަޑުމަޑުން ނިއުޝާދާއި ދުރަށްދާން މަސައްކަތް ކުރެވެންފެށީ އިޚްތިޔާރުން ބޭރުގައެވެ.\nއަހަރެން މާލެއަށް ފުރަންއޮތް ދުވަހުގެ ކުރީރެއެވެ. ނިއުޝާދު އަހަންނާ ބައްދަލުކުރަން ބޭނުންވެގެން އަހަރެން ހިތާދެކޮޅަށް ނަމަވެސް ނިއުޝާދާއި ބައްދަކުރީމެވެ. އަހަރުމެން އަބަދުވެސް ބައްދަލުކުރާ ތުނޑީގެ ދޮންވެލިގަނޑު މަތީއެވެ. އަހަރުމެން ދެމީހުން ތިބީ ވެލިގަނޑުމަތީ އިށީނދެލައިގެންނެވެ.\n"ޝަމާ އަހަރެން ދޫކޮށްލާފަ ހަމަދަނީތަ..... ؟ ނައުޝާދު މަޑުމަޑުން އަހާލިއެވެ.\n"އަހަރެން ބޭނުން ކިޔަވައިގެން މޮޅު މީހަކަށްވެ އަހަރެން ފަރާތުން ޤައުމަށް ރަނގަޅު ޚިދުމަތެއްކޮށްދޭން.. އަދި މުއްސަނދި ދިރިއުޅުމެއް އުޅުމަކީ އަހަރެން އުއްމީދު... އެހެންވެ އަހަރެން ނައުޝާދު ކައިރީ ކުރިންވެސްބުނީ މާލެއަށްދާން ހިގާށޭ...!" ޝަމާ ހިތްހަމަނުޖެހިފައި ބުނެލިއެވެ.\n"ޝަމާއަށްވެސް އިނގޭނެ މާލެއަށްގޮސް އިތުރަށް ކިޔަވާނެ ފެންވަރެއް އަހަރެންގެނެތްކަން......" ނިއުޝާދު ދެރަވެލާފައި މިހެން ބުނުމުންވެސް އަހަންނަށް އެއްވެސް އަސަރެއް ނުކުރީ ކީއްވެކަމެއް ނޭގެއެވެ.\nނިއުޝާދު އެރޭ އެތައް ޝަކުވާއެއް ކުރިއެވެ. ނަމަވެސް އެޝަކުވާތަކަށް ބީރު ކަންފަތެއް ދިނުމަށްފަހު އަހަރެން ގެއަށްދާން ހިނގާގަތްއިރު ނިއުޝާދުގެ މޫނުވަނީ ކަރުނުން ފުރިފައެވެ.\nއަހަރެން މާލެއައީ ނިއުޝާންގެ ހަނދާންތަށް ފޮހެލުމަށްފަހުގައެވެ. މާލެ އަންނަން އަހަރެން ފުރިއިރު ނިއުޝާދު ދުރުގައި ފެންކަޅިވެފައި ހުއްޓެވެ. އެދުވަހު ނިއުޝާދުގެ ކަރުނައިން ފުރިގެންވީ މޫނު އަހަރެން އަދިވެސް ހަނދާން އެބަހުއްޓެވެ. ނިއުޝާދު އަހަރެން ގާތުގައި ކުރިއާދޭހާއި، ރުއި ރުއުމަށް އަހަރެންދިނީ ބީރުކަންފަތެކެވެ. މާލެ އައި ދުވަހު ނިއުޝާދު ދެތިން ފަހަރު އަހަންނަށް ފޯނުވެސް ކުރިއެވެ. ނަމަވެސް އަހަރެން ނިއުޝާދުގެ ފޯނުކޯލްތަކަށް އެއްވެސް ޖަވާބެއް ނުދެމެވެ. އަހަރެން ބޭނުންވީ އަހަރެން ދިރިއުޅުން އެއްކޮށް ބަދަލުކޮށް މުޅިން އާ ހަޔާތެއް ފެށުމަށެވެ. އަހަރެންގެ ހިތް އެދޭގޮތަށެވެ.\nމާލެއައިސް އަހަރެން ކިޔެވުމާއިގެން ކުރިއަށް ދިޔައިމެވެ. ކޮލެޖުން ދިމާވީ މުޅިންވެސް ތަފާތު މީހުންނެވެ. އަހަރެން ކުރީގެ ދިރިއުޅުން ހަނދާން ނައްތާލުމަށްފަހު އަލަށް ލިބުނު ރަޙްމަތްތެރިންނާއެކު އުޅެމުންގެންދިޔައީ އުފާވެރި މަޖާ ދިރިއުޅުމެކެވެ. ފުރަތަމަ ދުވަސްކޮޅު ނިއުޝާދު ވަރަށް ގިނައިން ފޯނުކުރިއެވެ. ނަމަވެސް އެކޯލްތަކަށް އަހަރެން އެއްވެސް ޖަވާބެއްނުދެމެވެ.\nކޮލެޖްގައި ކިޔަވަމުންދިޔައިރު ޒުވާން ފިރިހެން ކުދިންގެ ކަޅި އަހަންނަން އަމާޒުވަމުންދިޔައެވެ. އޭގެ ތެރެއިން އެކަކީ ޝަޒީލްއެވެ. ޝަޒީލްއަކީ ވަރަށް ތަފާތު ސަކަ މިޒާޖެއްގެ ކުއްޖެއްކަން ފުރަތަމަ ދުވަހުވެސް އަހަންނަށް ފާހަގަވިއެވެ. އެހެން ކުދިންނާއި ޚިލާފަށް ގިނައިން ވާހަކަދައްކާ މަޖާ ކުއްޖެކެވެ. ކޮލެޖް ނިމިގެން ގެއަށްދާއިރު ކޮންމެ ރެޔަކުވެސް ސަރަކާތް ގަންނަމުން އެކުގައި ގެޔާ ހަމަޔަށް ދެއެވެ. ޝަޒީލް އަހަރެންދެކެ ލޯބިވާކަން އެދުވަސްކޮޅު އަހަންނަށް ފާހަގަ ކުރެވުނެވެ. ދައްކާ ވާހަކަތަކުންނާއި، އުޅުން ހުންނަގޮތުންނެވެ. އަހަރެންވެސް ޝަޒީލްއާ ގާތްގުޅުމެއް ބޭއްވޭތޯ މަސައްކަތް ކުރަމުން ގެންދިޔައިމެވެ.\nހިޔާލީ ދުނިޔެއިން ނިކުތުމަށްފަހު އަހަރެން އަނެއްކާވެސް އެ ފޮޓޯއަށް ބަލާލީމެވެ. އެއީ ނިއުޝާދުގެ ފޮޓޯއެކެވެ. އަހަރެން އަމިއްލަ ހިތާ ސުވާލުކުރަން ބޭނުންވިއެވެ. ކުއްލިއަކަށް މިވަގުތު ނިއުޝާދުގެ މަތިން ހަނދާންވީ ކީއްވެހެއްޔެވެ. އަހަރެންވަނީ ނިއުޝާދު ހަނދާން ނައްތާލާފައެވެ. އިއްޔެ ހަވީރު ބޭރަށްދިއުމަށްފަހު ގެއަށްއައި މަގުމަތީގައި ނިއުޝާދާއި ވައްތަރު ގޮތެއް ހުރި މީހަކު އަހަންނަށްވަނީ ފެނިފައެވެ. ކުއްލިއަކަށް ނިއުޝާދު މަތިން ހަނދާންވީ އެހެންވެ ކަމަށްވެސް ވެދާނެއެވެ. އިއްޔެ އޭނާ ފެނުނީންސުރެ ނިއުޝާދާއި ދޭތެރޭ ވިސްނެން ފަށައިފިއެވެ. ނިއުޝާދާއެކު ހޭދަކުރި އުފާވެރި ވަގުތަކެކެވެ. އެދޮންވެލި ތުނޑިއެވެ. މިއަދު ހަތަރުދަމުވެސް އެކަމާ ވިސްނަވިސްނާ ހުއްޓާއި، މިއަދު ޝަޒީލް ދެއްކި ވާހަކައަކުން މުޅިން ބޯހާސްވެއެޖެއެވެ. ހިތްފުރެންދެން ރޯން ބޭނުންވިއެވެ.\nމީހަކު ދޮރުގައި ޓަކިޖަހާލި އަޑަށް ޝަމާ ސިއްސައިގެން ގޮސް ކާކުތޯ އަހާލިއެވެ.\n"ޝަމާ.... ކާން އާދެބެލަ... !" އެ އިވުނީ ދައްތަގެ އަޑެވެ.\nޝަމާ މާލޭގައި ހުންނަނީ ޝަމާގެ ބޮޑުދައިތައެއްގެ ކައިރީގައެވެ.\nޝަމާ ފާޚާނާއަށް ވަނުމަށްފަހު މޫނު ދޮވެލައިގެން ބޭރަށް ނުކުތެވެ.\n"ހާދަލަސްވީ.. އަވަހަށް ހިނގާ ކާން.. ދައްތަވެސް މިހިރީ އަދި ނުކައި... ޝަމާގެ ފޯނަށް ނުގުޅިގެން މަންމަ ދެންމެފޯނުކުރި... ފޯނު ނިވިފަޔޯ އޮތީ..." ބޮޑުދައިތަ އެއްފަހަރާ ހުރިހާ ވާހަކައެއް ބުނެލިއެވެ.\n"އާން.... ފޯނު ޗާޖު ހުސްވެފަ އޮތީ.. މިއަދު ޗާޖު ކުރަން ހަނދާން ނެތިގެން...."\nޝަމާގޮސް ކާން އިށީނނެވެ. އެވަގުތު އަނެއްކާވެސް ބޮޑުދައިތަގެ ފޯނު ރިންގވާން ފެށިއެވެ.\n"މިވެސް ޝަމާއަށް އަންނަ ކޯލެއް... ޔުންމާ...." ބޮޑުދައިތަ ފޯނު ޝަމާއަށް ދިއްކޮލަމުން ބުންޏެވެ.\nޔުމްނާއަކީ ޝަމާއާއި ކޮންމެވެސް ވަރަކަށް ތިމާގެ ކުއްޖެކެވެ.\n"ހެލޯ...." ޝަމާ ބޮޑުދައިތަ އަތުން ފޯނުއަތުލުމަށްފަހު ބުނެލިއެވެ.\n"ހިނގާބަލަ މަށާއެކީ ފޮތިކޮޅެއް ގަންނަން ފިހާރައަކަށް... ބުރުގާއަށް އަދި ފޮތިކޮޅެއް ބޭނުންވެޔޯ އެބަ... މިރޭ ކޮންމެހެންވެސް ފޮތިކޮޅެއް ގަންނަންޖެހޭ" މާދަންރޭ އަށެއް ޖަހާއިރު ކައިވެނި ކޮށްދޭ މީހުން އަންނާނެ... މިރޭ ފޮތިކޮޅު ނުދީފިއްޔާ ނުވާނެޔޯ ފަހާމީހާބުނީ..." ޔުމްނާ އެއްނޭވާއިން ހުރިހާ ވާހަކައެއް ބުނެލިއެވެ.\n"ކައިގެން މިދަނީ އިނގޭ... އެކަމު އަދިވެސް ތި ވާންއުޅޭ ފިރިމީހާ ދައްކާލެވޭ ވަރެއް ނުވިއެއްނުދޯ... ކިޔަވާ ނިމިގެން މާލެއައިމަ ދައްކާނަމޭ ބުނިމީހާތީ... މިހާރު އަޙްމަދު މާލެ އައިވާހަކަ ބުނިތާވެސް ފަނަރަ ވަރަކަށް ދުވަސްވެދާނެ.. އަދިވެސް އިންޓްރޮޑިއުސް ނުކޮށްދި ތިއުޅެނީ...." ޝަމާ ސަމާސާގޮތަކަށް ޝަކުވާކޮށްލިއެވެ.\n"ތިކަންވެދާނެއެއްނު އަދި.. ހަމަ ގައިމުވެސް މާދަންރޭ ފެންނާނެތާ ޕާޓީން.... އަސްލު އަޙްމަދު މާލެއައިންސުރެ ކައިވެނީގެ ކަންތަކާ ވަރަށް ބިޒީކޮން އުޅެނީ... އެހެންވެ އިނގޭ.... ދެން އަވަހަށް އާދޭ އަނގަނުތަޅަ.. ފިހާރަތައް ބަންދުކުރާގަޑި ޖެހެނީ އެއޮށް..." ޔުންމާ ބުނެލިއެވެ.\nކައިނިމިގެން ކޮޓަރިއަށްގޮސް ތައްޔާރުވެލައިގެން ޝަމާ ދިޔައީ ޔުންމާމެން ގެއަށެވެ. ޝަމާ އެގެޔާ އަރާ ހަމަވިއިރު ޔުންމާހުރީ ލަސްވެގެން ބޭރަށްނުކުމެއެވެ.\n"ސާބަސް.. ހާދަލަހޭ.. ކޮބައިތަ ފޯނު.... ނުވެސްގުޅެ.." ޔުމްނާ ލަސްވެގެން ޝަކުވާކޮށްލިއެވެ.\n"ފޯނު ނިވިފައޮތީ ޗާޖުގޮސްގެން.. ޗާޖުކުރާނެ ވަގުތުނެތީމަ ޗާޖަށް ޖަހާފަ ބާއްވާފަމިއައީ... ހިނގާ އަވަހަށްދާން..." ޝަމާ ބުނެލިއެވެ.\nފިހާރައަށްގޮސް ގަންނަން ބޭނުންވާ ސާމާނުގަނެގެން ގެޔާދިމާއަށް މިސްރާބު ޖެހިއެވެ. ޔުމްނާމެންގެއާއި ކައިރިވަމުންދިޔައިރު އެގޭ ދޮރުކައިރީގައި ތިބި ދެމީހުން ޝަމާއަށް ފާހަގަވިއެވެ.\nއޭގެ ތެރެއިން އޮރެންޖު ކުލައިގެން ޓީޝާޓަކައި، ނޫކުލައިގެ ޖިންސެއްލައިގެން އެހެރީ އަހަރެން ދަންނަ މީހެވެ. ދެލޯ ބޮޑުވެގެން ދިޔައީ އެއީ ނިއުޝާދުކަން އެނގުމުންނެވެ. ނަމަވެސް ނިއުޝާދަށްވަނީ ވަރަށްބޮޑު ބަދަލެއް އައިސްފައެވެ. ވަރުގަދަ ބިޔަ ހަށިގަނޑެކެވެ. ތުނބުޅި މަތިމަސް ކުޑަކޮށް ދިގުކޮށްލާފައިހުރި އޭނާގެ ފިރިހެންވަންތަކަން އިތުރަށް ފުރިހަމަވެގެން ދެއެވެ. އަހަންނަށް ހުއްޓުންއެރިއެވެ.\n"އޭ.. ނަސީބު ގަދައެއްނު.... ޝަމާ ބޭނުންވެގެން އުޅުން ކަންތައްތައް މިވީނު... އާދޭ އިންޓްރޮޑިއުސް ކޮށްދޭނަން..." ހުއްޓުން އަރާފައިހުރި ޝަމާގެ އަތުގައި ހިފައިގެން ޔުމްނާ އެދިމާއަށް ހިނގާގަތެވެ.\nޝަމާ... މިއީ އަޙްމަދު........... އަޙްމަދު ނިއުޝާދު... އަހަރެންގެ ވާންއުޅޭ ފިރިމީހާ....... ޔަޤީން ޝަމާއަށް އަޙްމަދު އިނގޭނެ... ރަށު ކުއްޖެކޭމީ...... އަސްލު ކުރިން ހަމަނުބުނީ ސަޕްރައިޒެއް ދޭންވެގެން..... އާދެބަލަ މިކޮޅަށް........" ހުއްޓިފައިހުރި ޝަމާއަތުގައި ހިފާ ޔުމްނާ ދަމައިގަތެވެ.\n"އަޙްމަދު.. މިއީ ޝަމާ.... ތިމާގެ ކުއްޖެއް...." ޔުމްނާ އަޙްމަދަށް ޝަމާ އިންޓްރޮޑިއުސްކޮށްދިނެވެ.\nޝަމާ ހުރިފިޔަވަޅުމަތީ ނިއުޝާދާއި ދިމާއަށް ބަލަންހުރެވުނީނެވެ. އެވަގުތު ޝަމާގެ ފައިދަށުން ބިންގަނޑު ދަމައިގަންހެން ހީވިއެވެ. ޔުމްނާ ނިއުޝާދަށް ޝަމާ އިންޓްރޮޑިއުސް ކޮށްދިނުމާއެކު ސަލާން ކޮށްލުމަށްޓަކައި ނިއުޝާދު ޝަމާއާއި ދިމާއަށް އަތްދިއްކޮލިއެވެ. ޝަމާ މަޑުމަޑުން ނިއުޝާދުގެ އަތުގައި ހިފާ ސަލާން ކޮށްލިއެވެ. އެވަގުތު ޝަމާގެ ހިތަށް ވަރަށް އަސަރު ކުރިއެވެ.\n"ހިނގާ އެތެރެއަށް... އެއްޗެއް ބޯލައިގެންދާނީ ދޯ..." ޔުމްނާ ޝަމާއަށް އިޝާރާތްކޮށް ބުނެލިއެވެ.\n"ނޫނޭ... މާލަސްވެއްޖެ މިހާރު...." ޝަމާ ބޭނުންވީ އަވަހަށް އެތަނުންދާށެވެ.\n"އަޙްމަދު... ހިނގާ ޝަމާ ގެއަށްލައިދޭން ދާން... މާލަސްވެއްޖެއެއްނު މިހާރު.. " ޔުމްނާ ބޭނުންވީ ޝަމާއާއެކު އެގެޔާ ހަމައަށް ދާށެވެ.\n"ނޫނޭ ރަނގަޅުވާނެ... މާދުރެއްވެސް ނޫނެއްނު.. އެކަނި ހިނގާދާނަމޭ.... ޝަމާ މަސައްކަތްކުރީ ހިނިތުންވެވޭތޯއެވެ.\n"އުހުން... އަހަރުމެންދާނަން... ހިނގާ... " ޝަމާއާއެކު ޔުމްނާ އާއި ނިއުޝާދު ހިނގައިގަތެވެ.\nހިނގަމުންދިޔައިރު ޝަމާގެ ހިތަށް އެތައް ސުވާލުތަކެއް އަރާފައިބަމުންދިޔައެވެ. ނިއުޝާދަށް އެވަނީ ހާދަބޮޑު ބަދަލެއް އައިސްފައެވެ. ރާއްޖޭން ބޭރަށް ކިޔަވަންދިޔައީ ކިހިނެއް ހެއްޔެވެ. މިކަހަލަ އެތައް ހިޔާލެއް ޝަމާގެ ހިތުތެރޭގައި އެނބުރެމުންދަނިކޮށް ޝަމާ ސިހިގެންދިޔައީ ޔުމްނާގެ އަޑެވެ.\n"އިނގޭތަ....... އަޙްމަދު މިއީ ވަރަށް ނަސީބުގަދަ ކުއްޖެކޭ ދޯ...." ޝަމާއަށް އިނގޭތަ.. ސަރުކާރުން އިޢުލާންކުރި ސްކޯލަރޝިޕަކަށް އެޕްލައިކޮށްގެން، އެމެރިކާއަށް ގޮސް ޕައިލެޓްކަން ކިޔަވައިގެން އެއައީ... އެމެރިކާގަ ހުއްޓަ ފޭސްބުކްއިން އަހަރުމެން ރައްޓެހިވީ... ދެން އެކަމު ކުރިންވެސް ދަންނަންދޯ... " ޔުމްނާ މަޖާވެލާފައި ބުނެލިއެވެ.\nއެވަގުތު އަހަންނަށް ނިއުޝާދާއި ދިމާއަށް ބަލާލެވުނެވެ. ނިއުޝާދުވެސް ހުރީ އަހަންނާ ދިމާއަށް ބަލާށެވެ. ލޮލުގައިވަނީ ނަފުރަތުކަން އެވަގުތު އަހަންނަށް ފާހަގަ ކުރެވުނެވެ. ނިއުޝާދުގެ ރުހުން ދުވަހަކުވެސް ދެން ނުލިބޭނެކަން އަހަންނަށް ޔަޤީނެވެ.\nގެއަށްގޮސް ކޮޓަރިއަށް ވަނުމާއެކު އަހަންނަށް ރޮވެންފެށިއެވެ. ނިއުޝާދު ދޫކޮށްލީ އަހަރެން އަމިއްލައަށެވެ. ދެން ރުއިމުގެ މަގުޞަދަކީ ކޮބައިހެއްޔެވެ. ދުވަހަކުވެސް ނިއުޝާދު ދެން އަހަންނަކަށް ނުލިބޭނެއެވެ. މާދަމާއިން ފެށިގެން އޭނާއަކީ އެހެން މީހެއްގެ ޙައްޤެކެވެ.\nނިއުޝާދުގެ ކިބައިން ދެން އެއްވެސް އުފަލެއް އަހަންނަކަށް ނުހޯދޭނެއެވެ. އަހަރެން ރުއިން ހުއްޓާލީމެވެ. ބޭނުންވީ އަވަހަށް ނިދާލާށެވެ. އޭރުން ހުވަފެނުން ނަމަވެސް ހިތަށް ފިނިކަމެއް ނުވަތަ ހަމަޖެހުމެއް ލިބިދާނެ ކަމަށް ބަލާފައެވެ. އެއީ ކުށެއް ކަމަކަށް އަހަރެން ނުދެކެމެވެ. މޮޔަކަމެއް ކަމަކަށްވެސް ނުދެކެމެވެ. ނިދޭތޯ އަހަރެން ލޯމަރާލީމެވެ.\nއާދުވަހެކެވެ. އެދުވަހު އަހަރެން ކުލާހަށް ދިޔައީ ކިޔަވާ ހިތަކުން ނޫނެވެ. ހަމައެކަނި އެޓެންޑެންސް މާރކް ކޮށްލުމަށެވެ. ބޮލުގައި ރިއްސާވަރުން ބޮލުގައި އައިތް އަޅައިގެން އިންދާ މީހެއްގެ ހިލަމެއްވީހެން ހީވެގެން އިސް އުފުލާ ބަލާލީމެވެ. ކުރިމަތިން ފެނުނީ ޝަޒީލްއެވެ. އޭނާހުރީ ދެރަވެފައެވެ.\n"ޝަމާ ކިހެނެތް...؟" ޝަޒީލް އަހާލީ އަހަރެންގެ ޙާލެވެ.\n"އޯކޭ ހަމަ...!" އަހަރެންވެސް ހަމަޖެހިލާގޮތް ދައްކާލުމަށްފަހު ބުނީމެވެ.\nޝަޒީލް އެހެން ބުނެލުމަށްފަހުގޮސް ގޮނޑީގައި އިށީނދެވެ. އަހަރެން އިސްޖަހާލައިގެން އިނީ ނިއުޝާދާ ދޭތެރޭގައި ވިސްނާށެވެ. ނިއުޝާދަށް އެވަނީ ހާދަބޮޑު ބަދަލެއް އައިސްފައެވެ. އަހަރެން ނިއުޝާދު ދޫކޮށްލީ ކީއްވެހެއްޔެވެ؟\nއާދައިގެ މަތިން އެދުވަހުވެސް ޝަޒީލް އަހަރެން ގެޔަށްލައިދެން އައެވެ. ހިނގާފައި ދިޔައިރު ދެމީހުންގެ ދޭތެރޭ އެއްވެސް ވާހަކަ އެއް ނުދެކެވެ. ދެމީހުންވެސް ހިނގަމުންދިޔައީ އިސްޖަހައިގެން މަޑުމަޑުންނެވެ.\n"ޝަމާ.... އިއްޔެވީ ކަންތައްތަކާ ވަރަށްބޮޑަށް ސޮރީ އިނގޭ..... " އަހަރެން ގެޔަށް ވަދެވަދެ ހުއްޓާ ޝަޒީލް ބުނެލިއެވެ.\n"އިޓްސް އޯކޭ......." އަހަރެން ބުނީމެވެ.\nގެއަށް ވަނުމަށްފަހު އަހަރެން ދިޔައީ ކޮޓަރިއަށެވެ. ބޮލުގައި ރިއްސާތީއެވެ. އެއްޗެއްކާހިތެއްވެސް ނުވިއެވެ. އެވަގުތު ދައްތަވެސް ގޭގައި ނެތުމުން ކާން މަޖުބުރުކުރާނެ އިތުރު މީހަކުވެސް ނެތެވެ. ބޮލުގައި ރިއްސާތީ ބޭސްގުޅައެއް ކާލައިގެން އެނދުގައި އޮށޯވެލީމެވެ. އިރުކޮޅެއްފަހުން ފޯނުރިންގވާހެން ހީވިއެވެ. ފޯނަށް ބަލާލީމެވެ. ޔުމްނާގެ ކޯލްކެވެ. އަހަރެން އެކޯލް ނަގަން ބޭނުންނުވީ ކީއްވެހެއްޔެވެ. ފޯނާދިމާއަށް ބަލަން އޮވެވުނީއެވެ. ފޯނު ނަގާކަށް ބޭނުމެއް ނުވިއެވެ. އިރުކޮޅެއްފަހުން ދެވަނަ ފަހަރަށް ފޯނު ރިންގވާން ފެށިއެވެ. ހަމަ ޔުމްނާ އެވެ.\n"ހެލޯ........ !" އަހަރެން އެންމެފަހުން ފޯނު ނެގީމެވެ.\n"ސާބަސް... ނިދަނީތަ..؟ ވެޑިން ޑްރެސް ކުޑަކޮށްދޫ... ވަރަށްހަޑި.. ފަތިޖަހާލަން ޖެހޭނީ.... އާދެބަލަ...!" ޔުމްނާ ބުނެލިއެވެ.\n"ބޮލުގަ ރިއްސާތި މިއޮތީ...! ހިޔެއްނުވެ ދެވޭނެހެނެއް.." އަހަރެން ބުނީމެވެ.\n"އަޅެ.. ޕްލީޒް އާދެބަލަ..! ޝަމާ ނެތިއްޔާ މިކަންކޮށްލަދޭން ކާކު ދެންހުރީ...." ޔުމްނާ ޝަކުވާގެ ރާގެއްގައި ބުނެލިއެވެ.\n"ވަރަށް ބޯކޮށް ވާރޭވެސް ވެހޭ އެބަ.... ! ކިހިނެއްދާނީ...!" ޝަމާ އަނެއްކާވެސް ނުގޮސްވޭތޯ މަސައްކަތް ކުރިއެވެ.\n"އާން.... ވަރަށް ވިއްސާރަ....! އެކަމު ކޮންމެސް ގޮތަކުން އާދެބަލަ... ޕްލީސް... މީހަކު ބަލާވެސް ފޮނުވަފާނަމޭ..." ޔުމްނާ ބުނެލިއެވެ.\nދިޔުން ނޫން އެހެންގޮތެއް ނެތިގެން އެގެއަށް ދިއުމަށް ޝަމާ އެއްބަސްވިއެވެ. ފާހާނާއަށް ވަދެ ފެންވަރައިގެން ނިކުމެ ޑްރެސިންގ ޓޭބަލް ކައިރީގައި ރީތިވާން އިންދާ ގޭގެ ބެލް އެޅި އަޑު ޝަމާއަށް އިވުނެވެ. ދައްތަ ގެއަށް އައީކަންނޭގެއެވެ. ޝަމާ ހިތަށްއެރިއެވެ. އޭރުވެސް ވަރަށް ބޯކޮށްވާރޭ ވެއެވެ. ޝަމާ ކޮޓަރިން ނިކުމެގެން ގޮސް ގޭގެ ދޮރު ހުޅުވާލިއެވެ. ލިބުނީ ކުއްލި ސިހުމެކެވެ. ބިންގަނޑު ހީވީ ފައިދަށުން ދެމިގެން ހެންނެވެ. ކުރިމަތީގައި އެހެރީ ދެވަނަ މީހެއް ނޫނެވެ. ނިއުޝާދެވެ. ލައިގެންހުރި ހުދުކުލައިގެ ޓީޝާޓް ތެމިގެން ގައިގައި ތަތްލާފައިވާއިރު އޭނާގެ ފިރިހެންވަންތަކަން ވަރަށް ފުރިހަމައެވެ. ކުޑަކޮށް ދިގުވެފައިވާ ނިއުޝާދު އެރީތި އިސްތަށިގަނޑު ތެމިފާ ހުންނަ އިރު އަދި ވަކިން ރީއްޗެވެ. ނިއުޝާދު ހިނިތުންވެލިއެވެ. އަހަރެން ހިތަށްވީގޮތް ބުނެދޭންވެސް ނޭގުނެވެ. ނިއުޝާދުގެ އެތޫނު ލޮލަށް ބަލަހައްޓައިގެން އަހަންނަށް ހުރެވުނީއެވެ.\n"ތެމެނީ މިއޮށް....... ޝަމާ ބަލައޭ މިއައީ.... އެތެރެއަށް ވަންނާކަށް ނުބުނާނަންތަ...؟" ނިއުޝާދު މިހެން ބުނެލީ ހިނިތުންވުމާއެކުގައެވެ.\nއަހަންނަށް ބުނާނެ އެއްޗެއްވެސް ނޭގުނެވެ. ދޮރުކައިރިން އެއްފަރާތަށް ޖެހިލީމެވެ. އެވަގުތު ނިއުޝާދު ގޭތެރެއަށް ވަނެއެވެ.\n"އެއްކޮން ތެމިއްޖެ... ފެން ހިއްކާލަން ތުވާއްޔެއް ލިބިދާނެތަ...؟" ސީދާ އަހަރެންގެ ލޮލަށް ބަލަހައްޓައިގެންހުރެ ނިއުޝާދު ބުނެލިއެވެ.\nވައިރޯޅިއެއް އައިސް އަހަރެންގެ ހިތުގައި ފިރުމާލި ކަހަލަ އަސަރެއް އެވަގުތު ކުރިއެވެ. ނިއުޝާދަށް ތުވާއްޔެއް ދިނުމަށްޓަކައި އަހަރެން މަޑުމަޑުން ހިނގާފައި ކޮޓަރިއަށް ދިޔާއިމެވެ. އަލަމާރި ހުޅުވާލުމަށްފަހު ތުވާއްޔެއް ނަގައިގެން އެބުރިލިއިރު ނިއުޝާދު ކޮޓަރީގައި ހުރުމުން އަހަރެން ސިހިގެން ދިޔައިމެވެ. މަޑުމަޑުން އަހަރެން ނިއުޝާދާއި ދިމާއަށް ތުވާލި ދިއްކޮށްލީމެވެ. އޭނާ ތުވާލި ހިފުމާއެކު ބޮލުން ފެންހިއްކަން ފެށިއެވެ. އަހަރެން އަނެއް ފަރާތަށް އެނބުރުނީ ނިއުޝާދާއި ދިމާއަށް ބަލަން ހުންނަން ނުކެރިގެންނެވެ. ކުއްލިއަކަށް އަހަންނަން ނޭވާގެ ހޫނުކަން އިޙްސާސްވާން ފެށުމާގުޅިގެން އެނބުރިލެވުނެވެ. އެވަގުތު އަހަރެން ވިންދު ހިނގުން އަވަސްވެގެން ދިޔައެވެ. ނިއުޝާދު ހުރީ އަހަރެންގެ ގައިގާ ޖެހޭ ހިސާބު ކައިރީގައެވެ. އަހަރެން އަނެއްކާވެސް އަނެއްފަރާތަށް އެނބުރެން މަސައްކަތްކުރި ވަގުތު ނިއުޝާދު އަހަރެންގެ އަތުގައި ހިފިއެވެ. އަހަންނަށް ލިބުނީ ޙައިރާން ކަމެކެވެ. ނިއުޝާދު އަހަރެން ގެންގޮސް އޭނާގެ މޭގައި ޖައްސާލިއެވެ. އެވަގުތު ވާންވީ އުފާ ކަމެއް ނުވަތަ ވާންވީ ދެރަކަމެއްވެސް އަހަންނަކަށް ނުވިސްނުނެވެ. އަހަރެންވެސް ނިއުޝާދުގެ ކޮނޑުގައި ބޯއަޅައިލީމެވެ. ދުރަށްދާކަށް މަސައްކަތެއް ނުކުރަމެވެ. ނިއުޝާދު މަޑުމަޑުން އަހަރެން ގެންގޮސް އެދުމަތީ ބޭންދުމަށްފަހު އަހަރެން ކައިރީ އިށީނެއެވެ. އަދި އަހަރެންގެ ދަތްދޮޅީގައި ހިފާލުމަށްފަހު އަހަރެންގެ މޫނު އޭނާގެ މުނާކައިރި ކޮށްލިއެވެ. އެވަގުތު ފޯނު ރިންގވާން ފެށިއެވެ. އަހަންނަށް ލޯހުޅުވާލެވުނެވެ. އަހަރެން އޮތީ އެނދުގައެވެ. ކޮޓަރީގައި އެކަކުވެސް ނެތެވެ. މާތްކަލާކޯ.. މި ފެނުނީ ކޮންކަހަލަ ހުވަފެނެއް ހެއްޔެވެ. ހުރިހާ ހުވަފެން ހަޤީޤަތަކަށް ނުވާނެއެވެ. ހިތުން ފޮހެލަންޖެހޭ އުއްމީދުތައްވެސް ހުންނާނެއެވެ. އަހަރެން ފޯނާއި ދިމާއަށް ބަލާލީމެވެ. ފޯނުކުރަނީ ޔުމްނާ އެވެ.\n"ހެލޯ... !" އަހަރެން ފޯނު ނެގީމެވެ.\n"ކިހާއިރަކު އާދެވޭނީ...؟" ޔުމްނާ ބޭނުންވީ އަހަރެންދާނެ ގަޑިއެއް ސާފުކުރާށެވެ.\nއަހަރެން އެޕާޓީއަށް ދާކަށް ބޭނުމެއްނުވިއެވެ. ނަމަވެސް ދައްތައާއި ޔުމްނާ ޕާޓީއަށްދާން ކީވަރުން އެނޫން އެހެން ގޮތެއް ނެތިގެން އަހަރެން ޕާޓީއަށް ދިޔައިމެވެ. ކައިވެނީގެ ހެދުމުގައި ޔުމްނާ ހުރިއިރު އޭނާ ވަރަށް ރީއްޗެވެ. އަދި ޔުމްނާގެ އަތުގައި ހިފާލައިގެން ހުދުކުލައި ކޯޓުފަޓުލޫނުގައި ހުރި ނިއުޝާދު ފެނުމުން އަހަރެންގެ ހިތުގެ ވިންދު އަވަސްވިއެވެ. މުޅިގައިން ދާހިއްލަން ފެށިއެވެ. އަތްފައި ފިނިވެ ތުރުތުރު އަޅަން ފެށިއެވެ. އަނބުރާލައިފައި ގެއަށްދާންވެސް ހިތަށްއެރިއެވެ. ނަމަވެސް އައިސްފައި އެނބުރި ދާކަށްވެސް ނުކެރުނެވެ. ހިތްވަރުކޮށްފައި ޔުމްނާ އާއި ސަލާންކޮށްލުމަށްފަހު ނިއުޝާދުއާއި ސަލާން ކުރުމަށްޓަކައި އަތްދިއްކޮށްލީމެވެ. އެވަގުތު ދެމީހުންގެ ހަތަރުކަޅި ބައްދަލު ވެގެންދިޔައެވެ. ނިއުޝާދުގެ ދެލޮލުން އަހަންނަށް ފެނުނީ އިންތިހާ ދަރަޖައިގެ ނަފުރަތެވެ. އެބޮޑު ދެލޯ ފެނުމުން އަހަރެންގެ ހިތް ބާރަށް ތެޅެންފެށިއެވެ. ފިނިވެފައިވާ އަހަރެންގެ އަތް ނިއުޝާދުގެ އަތުގައި ބީހުނު ވަގުތު އަހަރެންގެ އެންމެ ހިމަނާރަށްވެސް އަސަރު ކުރިއެވެ. ނިއުޝާދުގެ އަތުން ދޫކޮށްލުމަށްފަހު އެނބުރި ވަގުތު ޕާޓީ ތެރެއިން ޝަޒީލް ފެނުނެވެ. ޝަޒީލްހުރީ އަހަންނާ ދިމާއަށް ބަލަހައްޓައިގެންނެވެ.\nއަހަރެން ޝަޒީލް ނުފެންނަ ކަމަށްހެދީ ގަސްތުގައެވެ. ޝަޒީލްގެ ކުރިމައްޗަށް އަރާނެ ހިތްވަރެއްވެސް އަހަރެންގެ ނެތުމުންނެވެ.\nރަށު ކުދިންކޮޅެއް ފެނުމާއެކު އަހަރެންގޮސް އެކުދިން ކައިރީގައި އިށީނީ ގައިން ވަރުދޫވާހެން ހީވާތީއެވެ. އޭރުވެސް ޝަޒީލް އަންހަންނާ ދިމާއަށް ބަލަމުންދާކަން އަހަންނަށް އިޙްސާސް ކުރެވުނެވެ. ނިއުޝާދު އޭނާގެ އުފާވެރި ހިނިތުންވުމާއެކު ޕާޓީއަށް އަންނަ މީހުންނާއި ސަލާން ކުރަމުން ގެންދިއިރު އަހަރެން އިނީ ނިއުޝާދާއި ދިމާއަށް ބަލާށެވެ. ނިއުޝާދުފަދަ ފުރިހަމަ އިންސާނެއް ބީވެގެން ދިއުމަކީ އަހަންނަށް ކުރެވުނު ބޮޑުމޮޔަކަމެއް ކަމުގައި އެވަގުތު ވިސްނުނެވެ. ޔުމްނާ އާއި ނިއުޝާދު އަތުގުޅުވާލައިގެން މަޖާކުރަމުންދާތަން ބެލުމަށް އަހަންނަށް ކެތެއް ނުކުރެވުނެވެ. އަހަރެން ބޭނުންވީ އެނބުރި ދިއުމަށެވެ. އަހަރެން ޕާޓީން ނިކުތީ އެތަނުގައި އިތުރަށް ހުންނާނެ ހިތްވަރު ނެތުމުންނެވެ.\n"ދަނީތަ....؟" ފަހަތުން އިވުނީ ޝަޒީލްގެ އަޑެވެ.\nއަހަންނަން ދޭނެ ޖަވާބެއް ނޭގުނެވެ. ފަހަތް ބަލާލުމަށްފަހު އިތުރު އެއްޗެއް ނުބުނެ އަނެއްކާވެސް ކުރިއަށް ހިނގާގަތީމެވެ. ޝަޒީލް އައިސް އަހަންނާ އެއްވަރު ކުރިއެވެ.\n"ތިނަން ހިތަކުން ނުފިލާނެ... ! ވަރަށް ލޯބިވޭ.. ! ހުރިހާ ހުވަފެން ހަޤީޤަތަކަށް ނުވާނެކަންވެސް އިނގޭ.. ! ހިތުލާ ހުރިހާ ކަންކަމަކީ ކާމިޔާބުވާނެ ކަންކަމެއްވެސް ނޫން... ! ނުވާކަންކަން ހަނދާން ނައްތާލުންކަންނޭގެ އެންމެ ރަނގަޅުވާނީ... އެކަމަކު އަހަރެންގެ ހިތަކުން ޝަމާގެ ނަމެއް ފޮހެއެއް ނުލެވުނު..." ޝަޒީލު ވަރަށް އަސަރާއެކު ބުނެލިއެވެ.\nއޭނާއަށް ވަރަށް ބޮޑަށް އަސަރުކޮށްފައިވާކަން އަހަންނަށް ފާހަގަ ކުރެވުނެވެ. އަހަންނަށް އެއްޗެއް ބުނާނެ ހިތްވަރެއް ނުލިބުނެވެ. އަނެއްކާވެސް ވާހަކަ ދެއްކީ ޝަޒީލް އެވެ.\n"ލޯތްބަކީ އަމިއްލަ ބާރު ފޯރުވޭ އެއްޗެއްނޫން... އަހަރެން ޝަމާގެ ހިޔާލުތަކާ ދުރުވެވޭތޯ ވަރަށް މަސައްކަތްކޮށްފިން... އެކަން އަހަންނަކަށް ކާމިޔާބެއް ނުވި.. މިރޭ ޕާޓީ ތެރޭގައި ކަންކަން ހިނގިގޮތުން ޝަމާ އާއި ނިއުޝާދާއި ދޭތެރޭ ގުޅުމެއްވާކަންވެސް އަހަން ފާހަގަ ކުރެވުނެވެ..." ޝަޒީލް މަޑުމަޑުން ބުނެލިއެވެ.\nޝަޒީލްގެ މިވާހަކަތަކުން އެއްޗެއް ބުނަން ޝަމާއަށް މަޖުބޫރުވިއެވެ.\n"އަހަންނަކީ މީހެއްގެ ލޯބި ލިބުން ހައްޤު މީހެއްނޫން... ނިއުޝާދަކީ ރަށުކުއްޖެއް... ކުރިން އަހަރެމެންގެ ދެމެދުގައި ގުޅުމެއް އޮތް... ވެދާނެ އަހަންނަށް ޝަޒީލްގެ ލޯބި ޤަބޫލު ނުކުރެވުނީ އެ ސަބަބުތަކަށްޓަކައި ކަމަށްވެސް... އެކަމަކު ޔުމްނާގެ ފިރިޔަކަށް ނިއުޝާދު ވުމާއެކު އަހަރެންގެ ހިތުގައިވާ ލޯބި ކަފުންކޮށްފިން" ޝަމާއަށް ގިސްލެވުނެވެ.\nމިހާ ހިސާބަށް ވާހަކަ ދިޔައިރު ޝަމާއަށް ގެޔާހިސަބަށް ދެވިއްޖެއެވެ.\n"ޝަމާ.. ! އަދިވެސް އެއްފަހަރު ބުނަން... އަހަރެން ވަރަށް ލޯބިވޭ...!" ޕްލީޒް އަހަންނަށް ޖަވާބެއްދީ....؟ މިފަހަރު ޝަޒީލް އެހެންބުނީ ޝަމާގެ އަތުގާ ހިފާލާފައެވެ.\nނަމަވެސް ޝަމާ ޖަވާބެއްނުދީ ވަނީ އެތެއަށެވެ. ކޮޓަރިއަށްވަދެ ހިތް ފުރެންދެން ރުޔެއެވެ. މިފަދަ ގޮތެއް ދިމާވާން މިޖެހުނީ އަމިއްލައަށް ކުރެވުނު ކަންތައްތަކެއްގެ ސަބަބުންކަން ޝަމާއަށް ވިސްނުނެވެ. ނިއުޝާދު ދޫކޮށްލުމަށްފަހު ޝަމާ މާލެއައީ މުއްސަނދި ދިރިއުޅުމަކަށް އުއްމީދުކޮށްގެންނެވެ. އެކަމު މިއަދު މިވަނީ ވަރަށް ބޮޑަށް ނިކަމެތިވެފައެވެ. ޝަމާއަށް ކޮށްފައިވާ އަސަރެއްގެ ބޮޑުކަމުން ނިދުނީ ކިހާއިރެއްވީ ފަހުންކަމެއްވެސް ނޭގެއެވެ.\nޖެހިގެން އައި ދުވަހު ބޮލުގައި ރިއްސާތީ ޝަމާ ކްލާހަކަށް ނުދެއެވެ. ކްލާހަށްދާ ކޮންމެ ދުވަހަކީ ޝަޒީލް އާއި ދިމާވާ ދުވަހަކަށްވާތީ، ފުރަތަމަ ފަހަރަށް އެދުވަހު ޝަމާއަށް ޝަޒީލް މިސްވިއެވެ. ކުލާހަށް ނުދެވުނަސް ފޯނުން ގުޅާލަން ހިތަށް އެރިއެވެ. ނަމަވެސް ކަންތައް ދިމާވި ގޮތުން ގުޅާނެ ހިތްވަރެއް ނުލިބުނެވެ.\nސްކޫލްތައް ބަންދުވުމާއެކު ޝަޒީލްގެ ފެމިލީން ރާވާފައިއޮތީ ޗުއްޓީ ހޭދަކޮށްލުމަށްޓަކައި ރާއްޖޭން ބޭރަށް ދިއުމަށެވެ. ޝަޒީލްވެސް ކޮލެޖުން ސެމިސްޓަރ ބްރޭކް ލިބުމާއެކު މަންމަމެންނާއެކު ރާއްޖޭން ބޭރަށްދާން ނިންމީ ޝަމާގެ މަތިން ހަނދާން ނައްތާލެވޭނީ ޝަމާއާއި ވީހާވެސް ދުރަކަށް ގޮސްގެން ކަމަށްވާތީއެވެ. ޗުއްޓީ ފެށުނު ދުވަހު ޝަޒީލްއާއި ޝަޒީލްގެ ފެމިލީ ފުރައިގެން ދިޔައީ އިންޑިއާގެ ނިއުދިއްލީއަށެވެ. ނިއުދިއްލީގައި އެމީހުންގެ ތިމާގެ ބަޔަކު ދިރިއުޅޭތީއެވެ.\nނިއުދިއްލީގެ ފިނިމިންހުރީ ދެ ސެންޓިގްރޭޑުގައެވެ. ދުންފިނީގެ މުށުތެރޭގައި ހައްޔަރުވެފައިވާ ގަސްތައް ހީވަނީ، ކުރަހާފައިވާ ކުރެހުމެއް ހެންނެވެ. ފިނިން ސަލާމަތްވުމުގެ ނަސީބު ލިބިފައިނެތް މީހުން ފިންޏާ ހަނގުރާމަ ކުރަމުންދާއިރު ޝަޒީލްއަކީ މިއަދު ނަޞީބުވެރިއެކެވެ. ޝަޒީލްއިނީ ނިއުދިއްލީގެ ނެހުރޫ ޕާރކުގައި ބަލްގިސް ގައިގައި ބައްދާލައިގެންނެވެ. އާއެކެވެ. ބަލްގިސްއަކީ ޝަޒީލްގެ މިހާރުގެ ލޯބިވެރިޔާއެވެ.\nޝަޒީލްއާއި ބަލްގިސްއަކީ ކުރިންވެސް ދެ ރައްޓެހިންނެވެ. ބަލްގިސް ދިރިއުޅެނީ އިންޑިޔާގައި ކަމަށްވާތީ، ބައްދަލުވުމުގެ ފުރުޞަތު މާބޮޑަށް ލިބިފައިނެތް ނަމަވެސް ބަލްގިސް މާލޭގައި އުޅުނުއިރު އެދެމީހުންވަނީ ކޮންމެ ވަރަކަށް ބައްދަލުވެ އެކުވެރިކަން ބަދަހިވެފައެވެ. މިއެކުވެރިކަން ލޯތްބަށް ބަދަލުވީ ޝަޒީލް ނިއުދިއްލީއަށް ދިޔަތާ ދެތިން ދުވަސްފަހުންނެވެ. ބަލްގިސް ލޯބި ހުށަހެޅުމުން އެއީ އެންމެ ރަނގަޅުގޮތް ކަމަށް ޝަޒީލް ނިންމީ ކުރިން ލިބިފައިވާ ފިލާވަޅުގެ ސަބަބުންނެވެ. އަދި ޝަމާގެ ހަނދާންތައް ނައްތާލެވޭނީވެސް އެހެން ކުއްޖަކު ހަޔާތަށް ގެނައުމުން ކަމުގައިވާތީއެވެ.\nމިވީ ދުވަސްކޮޅުގެ ތެރޭގައި ޝަމާ ޝަޒީލްއާއި ގުޅަން ވަރަށް މަސައްކަތް ކުރިއެވެ. ފޭސްބުކާއި މެސެންޖަރ މެދުވެރިކޮށްވެސް ޝަޒީލްއާއި ދިމާވޭތޯ މަސައްކަތް ކުރިއެވެ. ފޭސްބުކުން ޝަޒީލްވަނީ ޝަމާ ބްލޮކް ކޮށްފައެވެ. އެއްގޮތަކަށްވެސް ޝަޒީލްއާއި ދިމާވާގޮތެއް ނުވިއެވެ. ކްލާސް ކުއްޖަކާއެކު ޝަޒީލްމެންގެއަށްވެސް ޝަމާ ދިޔައެވެ. ގެއަށް ދިއުމުން އެނގުނީ ޝަޒީލް ރާއްޖޭގައި ނެތްކަމެވެ. ދިއްލެމުންދިޔަ ހުޅުކޮޅު ރަނގަޅަށް ނުދިއްލެނިސް ނިވުނީއެވެ. ޝަޒީލް، ޝަމާދެކެ ލޯބިވާ މިންވަރު އެތައް ފަހަރަކު ހާމަކުރިއެވެ. ނަމަވެސް އެހުރިހާ ފަހަރަކު އެލޯތްބަށް ޝަމާ ދިފައިވަނީ ބީރު ކަންފަތެކެވެ. އެންމެފަހުން އެލޯބިވެސް ބީވެގެން ދިޔައީއެވެ.\nޖޫން 30, 2020 19:48


Thoofaan "Luban" Ge Baaru Ithurah Gadhave Oman Ah Arany - Vaguthu\nތޫފާން "ލުބާން" ގެ ބާރު އިތުރަށް ގަދަވެ އޮމާން އަށް އަރަނީ\nއަރަބި ކަނޑުގައި މި މަހު ކުރީކޮޅު އުފެދުނު ބާރުގަދަ ކޮޅިގަނޑު ތޫފާނަކަށް ބަދަލުވެ އޮމާން އަށް އަރަން ތައްޔާރުވެއްޖެއެވެ.\nމި ތޫފާން މިހާރު ހުރީ އޮމާންގެ ސަލާލަހް ސިޓީގެ ދުރުން 240 ކިލޯމީޓަރު ދުރުގައެވެ. ތޫފާން އާއި ގުޅިގެން އޮމާންގެ ޕަބްލިކް އޮތޯރިޓީ ފޯ ސިވިލް އޭވިއޭޝަން އިން ވަނީ ހަވަނަ އެލާޓެއް ނެރެފައެވެ.\nމި ތޫފާން މިހާރު އިތުރަށް ބާރުގަދަވެ ކެޓެގެރީ އެކެއްގެ ތޫފާނަކަށް ބަދަލުވެފައިވާއިރު އޮމާންގެ އިސްކޫލުތަށް ރައްކާތެރިވުމުގެ ގޮތުން މިހާރުވަނީ ބަންދުކޮއްފައެވެ.\nތޫފާން "ލުބާން" އަރަބި ބައެއް ޤައުމުތަކަށް މިސްރާބު ޖަހަމުންދާއިރު، ކުރިއަށް އޮތް ވަގުތުތަކުގައި ތޫފާނުގެ އަސަރު އެންމެ ބޮޑަށް ކުރާނީ އޮމާން އަށް ކަމަށް ވަނީ ބެލެވިފައެވެ. މި ސަބަބަށްޓަކައި އޮމާންގެ ހުޅަނގު އައްސޭރީގެ ސަރަޙައްދުތަކުގައި މިހާރު ވަނީ ކުއްލި ޙާލަތުވެސް އިއުލާނުކޮށްފައެވެ.\nމި ތޫފާނުގައި ގަނޑިއަކު 145 ކިލޯ މީޓަރު މިނުގައި ވައިޖެހެމުންދާއިރު އޮމާންގެ ޕަބްލިކް އޮތޯރިޓީ ފޯ ސިވިލް އޭވިއޭޝަން އިން ވަނީ ކުރިއަށް އޮތް ގަނޑިތަކުގައި ވެސް ތޫފާނާއި ގުޅިގެން ވައިގަދަވެ ވިއްސާރަ ވާނެތީ އޮމާންގެ ދޮފަރ ސިޓީގެ ރައްޔިތުން ސަމާލުވުމަށް އަންގާފައެވެ.\nއޮމާން އަށް ބާރުގަދަ ތޫފާނެއް މިސްރާބު ޖަހާފައިވާއިރު މިދިޔަ މެއި މަހު ވަނީ ބާރުގަދަ "ތޫފާން މެކުނު" ގައި އެގައުމަށް ބޮޑެތި ގެއްލުން ތަކެއް ލިބިފައެވެ. ކެޓެގަރީ ދޭއްގެ މި ތޫފާން ގައި އެޤައުމުގެ އެކި ސަރަޙައްދުތަކަށް ބޯކޮށް ވާރޭވެހި ފެންބޮޑުވުމުގެ ހާދިސާތައް ހިނގައި، ގިނަ ޢަދަދެއްގެ ބަޔަކު ވަނީ ވީނުވީއެއް ނޭނގި ގެއްލިފައެވެ.\nމިއީ 1959 ވަނަ އަހަރަށް ފަހު އޮމާނަށް އަރާ އެންމެ ބާރުގަދަ ތޫފާން ކަމަށް ރިޕޯޓްތައް ބުނެއެވެ.\nދުނިޔޭގައި ބިން ހެލުމާއި ޠޫފާންތައް ޢާއްމު ވަނީ. އިންސާނުން ޢިބްރަތް ލިބިގަނެ ރިޝްވަތާއި މުންކަރާތްތަކުން ދުރުވާނީ ކޮން އިރަކުބާ؟ ޢުމުރުން 80 އަށް ވުރެ މައްޗަށް ދިޔައިމާ ވެސް އާޚިރަތް ހަނދާން ނައްތާލައި ޣައިރު މުސްލިމުންގެ އަވާގައި ޖެހިގެން މުންކަރާތްތަކާ ބަގުޑިބައްދާތީ ހިތާމަ ހުއްޓެވެ.


Ed Sheeran bappa akah vejje | Mihaaru\nއެޑް ޝީރަން ބައްޕައަކަށްވެއްޖެ\nއިނގިރޭސިވިލާތުގެ މަޝްހޫރު ޒުވާން ލަވަކިޔުންތެރިޔާ އެޑް ޝީރަން އަށް ދަރިއަކު ލިބިއްޖެ އެވެ.\nޝީރަން، 29، އާއި ޝެރީ ސީބޯން، 28 އަށް ދަރިއަކު ލިބިފައި މި ވަނީ ކައިވެނިކުރިތާ ދެ އަހަރު ފަހުންނެވެ. ދެ މީހުންނަށް ދަރިއަކު ލިބުނު ވާހަކަ ދަރިފުޅުގެ އިސްޓާކީނެއްގެ ފޮޓޯއަކާ އެކު ޝީރަން އިސްޓަގްރާމްގައި ޕޯސްޓްކުރަމުން ބުނެފައި ވަނީ މިއީ ދެ މީހުންގެ ލޯބި ފުރިހަމަވުން ކަމަށެވެ. އަދި އަލަތު އަންހެން ދަރިފުޅުގެ ނަމަކީ ލީރާ އެންޓާކްޓިކާ ސީބޯން ޝީރަން ކަމަށް ބުންޏެވެ.\nޝީރަން އަކީ އިނގިރޭސިވިލާތުގެ ލަވަކިޔުންތެރިންގެ ތެރެއިން އެންމެ ކާމިޔާބު އެއް ފަންނާނެވެ. އަދި އޭނާ އަކީ އެ ގައުމުގެ ޒުވާން މިއުޒިކް ފަންނާނުންގެ ތެރެއިން އެންމެ ބޮޑު އާމްދަނީއެއް ލިބޭ އެކަކެވެ. ޝީރަން މިހާތަނަށް ހަތަރު އަލްބަމް ނެރެފައިވެ އެވެ.\nއޭނާގެ އެންމެ ފަހުގެ އަލްބަމަކީ މިދިޔަ އަހަރު ނެރުނު "ނަމްބާ6ކޮލަބްރަރޭޝަން ޕްރޮޖެކްޓް" އެވެ.\nމަގުބޫލު އެތައް ލަވަތަކެއް ކިޔާފައިވާ ލަވަކިޔުންތެރިޔާ އަށް މިހާތަނަށް ހަތަރު ގްރެމީ އެވޯޑް ހާސިލުކޮށްފައިވެ އެވެ.\nދެހާސް އަށާރަ ވަނަ އަހަރުގެ ކުރީކޮޅު އެންގޭޖްވިކަން އިއުލާންކުރުމަށް ފަހު، ދިން އިންޓަވިއުއެއްގައި ޝީރަން ވަނީ ދަރިއަކު ލިބުމުން މިއުޒިކް ކުޅެން ހުއްޓައިލާނެ ކަމަށް ބުނެފަ އެވެ.\nDharin libuneema music kulhun huttaalaanan: Ed Sheeran\nނަމަވެސް އަލަތު ދަރިފުޅުމުގެ ލިބުމާ އެކު، އޭނާ މިއުޒިކް ކެރިއަރާ ބެހޭ ވާހަކަތަކެއް އަދި ނުދައްކަ އެވެ. އިންސްޓަގްރާމް ޕޯސްޓްގައިވާ ގޮތުން އާއިލާ އަށް މި ވަގުތު ޕްރައިވެސީ ވަރަށް މުހިއްމެވެ. އަދި ވަގުތު ޖެހުމުން އެނބުރި ފޭނުންނާ ގާތަށް އަންނާނެ ކަމަށް ބުނެފައިވެ އެވެ.\nEd Sheeran engagevejje


Konme dhuvahaku moonu dhonnanjehenee keehve?\nކޮންމެ ދުވަހަކު މޫނު ދޮންނަންޖެހެނީ ކީއްވެ؟\nކޮންމެ މީހެއްގެ މޫނުގެ ހަމަކީ ވެސް ތަފާތު ހަމެކެވެ. އެކި މީހުންގެ މޫނާއި ގުޅޭނީ އެކިވައްތަރުގެ އެއްޗިއްސެވެ. އެ ގޮތުން މޫނު ސާފުކޮށް ރީތިކޮށް ބެހެއްޓުމަށް ކޮންމެ ދުވަހަކު ވެސް ތިން ކަމެއް ކުރަންޖެހެ އެވެ.\nއެއް ކަމަކީ މޫނު ދޮވުމެވެ. ނަމަވެސް މޫނު ދޮންނަން ބޭނުން ކުރާ ޕްރޮޑަކްޓަކީ މީހާގެ މޫނާއި ގުޅޭ އެއްޗެއްތޯ ބަލަންވާނެ އެވެ. ސަބަބަކީ ޑްރައި ސްކިން އަކާ އޮއިލީ ސްކިން އަށް އުފައްދާފައި ހުންނަ އެއްޗިއްސާއި ނުގުޅޭނެތީ އެވެ. އަދި ކޮމްބިނޭޝަން ސްކިން އަށް އުފައްދާފައި ހުންނަ ޕްރޮޑަކްޓްސްތައް ވެސް ތަފާތުވާނެތީ އެވެ. އެހެންކަމުން މޮޅު ބްރޭންޑެއްގެ ފޭސް ވޮޝް އެއް ގަތުމުގެ ބަދަލުގައި މޫނުގެ ހަމާއި ގުޅޭ ފޭސްވޮޝްއެއް އިޚުތިޔާރު ކުރާށެވެ.\nދެވަނަ ކަމަކަށް އަބަދުވެސް ޓޯނާ އެއް ބޭނުން ކުރާށެވެ. މިއީ މޫނުގައި ހުންނަ ލޯވަޅުތައް ސާފުކޮށް، މޫނުގެ ޕީއެޗް ބެލެންސް ހިފަހައްޓައިދީ މޫނު އުޖާލާ ކަމަށް ދައްކާނެ ކަމެކެވެ. ބާޒާރުން މިހާރު ތަފާތު ވައްތަރުގެ ޓޯނާތައް ލިބެން ހުރިއިރު، ގަންނަ ޓޯނާއަކީ މީހާގެ މޫނާއި ގުޅޭ އެއްޗެއްތޯ ބަލަންވާނެ އެވެ.\nތިން ވަނަ ކަމަަކަށް މޫނު ސާފުކޮށް ރީތިކޮށް ބެހެއްޓުމަށް، ކޮންމެ ދުވަހަކުވެސް މޮއިސްޗަރައިޒް ކުރަން އާދަކުރާށެވެ. ޓޯނާއިން މޫނު ސާފު ކުރުމަށްފަހު މޫނާއި ގުޅޭ މޮއިސްޗަރައިޒާއެއް ބޭނުން ކުރާށެވެ.\nމިތިން ކަމަކީ މީހާގެ މޫނު ރީތިކޮށް ޒުވާންކަންމަތީ ހުރުމަށް ކޮންމެހެން ވެސް މުހިންމު ކަމެކެވެ.


World Cup Ge Furathama Match Ah Salah Fit Vejje - Vaguthu\nވޯލްޑް ކަޕްގެ ފުރަތަމަ މެޗަށް ސަލާހު ފިޓުވެއްޖެ\nވޯލްޑް ކަޕްގެ ފުރަތަމަ މެޗުގައި މިއަދު ހަވީރު އުރުގުއޭ އާއި ދެކޮޅަށް ކުޅޭ މެޗަށް މިސްރުގެ އެންމެ މުހިއްމު ކުޅުންތެރިޔާ ކަމަށްވާ މުހައްމަދު ސަލާހު ފިޓުވެއްޖެއެވެ.\nލިވަޕޫލް އަށް ކުޅެމުން އަންނަ ސަލާޙުގެ ކޮނޑަށް އަނިޔާވެފައިވަނީ ޗެމްޕިއަންސް ލީގުގެ ފައިނަލްގައި 1-3 އިން ރެއާލް މެޑްރިޑް އަތުން ލިވަޕޫލް ބަލިވި މެޗުގައެވެ. ވޯލްޑް ކަޕްގެ ކުރިން އެ އަނިޔާ އިން ރަނގަޅުވުމަށް ފާއިތުވި ދުވަސްތަކުގައި ސަލާހު ވަނީ ވަރަށް ބުރަކޮށް މަސައްކަތް ކޮށްފައެވެ.\nމިއަދުގެ މެޗުގެކުރިން ނޫސްވެރިންނާއި ވާހަކަދައްކަމުން މިސްރުގެ ކޯޗު ހެކްޓާ ކޫޕާ ބުނީ އަނިޔާ އިން ވަރަށް އަވަހަށް ސަލާހު ރަނގަޅު ވެފައިވާ ކަމަށާއި މިއަދުގެ މެޗުގައި ސަލާހު ކުޅޭނެ ކަމުގެ 100 ޕަސެންޓް ޔަގީންކަން އަރުވާ ކަމަށެވެ.\n"ފަހުވަގުތު ކަމެއް ދިވާނުވެއްޖެނަމަ މިއަދުގެ މެޗުގައި ސަލާހު ކުޅޭނެ ކަމުގެ 100 ޕަސެންޓް ޔަގީންކަން އަރުވަން" ކޫޕާ ބުންޏެވެ.\nމިއަދުގެ މެޗަށް ސަލާހު ފިޓުވެފައިވާއިރު ކޫޕާ ވަނީ މިފަހަރުގެ މުބާރާތުގައި އެންމެ ގިނަ ގޯލު ކާމިޔާބު ކުރާ ކުޅުންތެރިއަކަށް ސަލާހު ވުމަކީ ވެސް އެކަށީގެންވާ ކަމެއް ކަމަށް ވެސް ބުނެފައެވެ.\n"ސަލާހުގެ ކިބައިގައި ހުރި ހުނަރު ވަރަށް ރަނގަޅަށް އޭނާ ވަނީ ދައްކުވައިދީފައި. އެއްވެސް މީހަކަށް ނުބުނެވޭނެ ސަލާހު އަށް މި މުބާރާތުގެ އެންމެ ގިނަ ލަނޑުޖަހާ ކުޅުންތެރިޔާ އަށް ނުވެވޭނެއޭ. އޭގެ އިތުރަށް މުބާރާތުގެ އެންމެ މޮޅު ކުޅުންތެރިޔާ އަށް ވުމުގެ ފުރުސަތު ވެސް ސަލާހު އަށް އެބައޮތް" ކޫޕާ ބުންޏެވެ.\nމިދިޔަ ސީޒަނުގައި ލިވަޕޫލްގައި މޮޅު ކުޅުމެއް ދައްކައި ސަލާހު ވަނީ ގިނަ އެވޯޑުތަކެއް ހާސިލުކޮށްފައެވެ. އެގޮތުން ސަލާހު ވަނީ މިދިޔަ ސީޒަނުގައި ލިވަޕޫލް އަށް ކުޅެދިން 51 މެޗުގައި 44 ގޯލު ކާމިޔާބުކޮށްދީފައެވެ.\nސަލާހުގެ އިތުރުން މިއަދުގެ މެޗަށް މިސްރު ޓީމުގެ ޑިފެންޑަރު އަލީ ގަބްރް ވެސް ވަނީ ފިޓުވެފައެވެ.\nގްރޫޕް އޭގައި ހިމެނޭ މިސްރާއި އުރުގުއޭ ބައްދަލުކުރާ މެޗު ފަށާނީ މިއަދު ހަވީރު ރާއްޖެގަޑިން ފަހެއް ޖަހާއިރުއެވެ.\nޖޫން 15, 2018 10:28\nﷲ ގެ އިރާދަފުޅު މަތިވެރި. ތިމީހާއަކަށް މޮޅެއްނެތް. ރޯދަ ކަޓުވާފަ. ބަލަންތިބޭތި


SunOnline: Nafrathuge bill aa ekkolhah vakaalaathu kurani MDPin ekani: Adhaalath\nނަފްރަތުގެ ބިލާ އެއްކޮޅަށް ވަކާލާތުކުރަނީ އެމްޑީޕީއިން އެކަނި: އަދާލަތު\nމުޙައްމަދު ނާއިލް ހަފީޒް 17 Jul 2021, 21:22\nއަދާލާތު ޕާޓީގެ އިސް ބޭފުޅުންނާ އެކު ރައީސް ނަޝީދު --- ސަން ފައިލް ފޮޓޯ\nނަފްރަތުގެ އަމަލުތައް ހުއްޓުވުމުގެ ނަމުގައި ގާނޫނުލްއުގޫބާތަށް ކޯލިޝަން ސަރުކާރުން ހުށަހެޅި ބިލަށް ތާއީދުކޮށް ވަކާލާތުކުރަނީ ހަމައެކަނި އެމްޑީޕީ އިން ކަމަށް އަދާލާތު ޕާޓީ އިން ބުނެފިއެވެ.\nމިރޭ އާންމުކުރި ބަޔާނެއްގައި އަދާލަތުން ބުނީ ނަފްރަތުގެ ބިލާ ދެކޮޅަށް ކޯލިޝަންގެ ތެރޭގައި ހިމެނޭ އެމްޑީޕީ ނޫން ހުރިހާ ޕާޓީއެއް ދެކޮޅުކަމަށެވެ. އަދި ގިނަ އަދަދެއްގެ ދިވެހި ރައްޔިތުންނާއި ދީނީ އިލްމުވެރިންވެސް ފާޅުގައި މި ބިލާ މެދު ހުރި ކަންބޮޑުވުންތައް ހިއްސާކުރަމުން އަންނަ ކަމަށް އެ ޕާޓީން ބުންޏެވެ.\n"ރާއްޖޭގެ ރައްޔިތުން ތަމްސީލްކުރާގޮތުން މި ބިލާ މެދު ކަންބޮޑުވުން ފާޅުކޮށް ރާއްޖޭގެ 120 ކައުންސިލަކުން ވަނީ ބަޔާން ނެރެފަ. 100 އަށްވުރެ ގިނަ ޖަމިއްޔާއިން ވަނީ ކަންބޮޑުވުން ފާޅުކޮށްފަ. އެމްޑީޕީ ފިޔަވާ ކޯލިޝަނުގެ ހުރިހާ ޕާޓީއަކާ، އިދިކޮޅު ސިޔާސީ ޕާޓީތަކާއި، ގިނަ އަދަދެއްގެ މަޖިލިސް މެމްބަރުންވެސް ވަނީ މި ބިލާ މެދު ހުރި ކަންބޮޑުވުންތައް ފާޅުކޮށްފަ،" އަދާލަތުން ބުނެފައިވެއެވެ.\nއަދާލަތުން ބުނީ މި ބިލް ހުށަހެޅުމާއެކު އެ ބިލާ މެދު ހުރި ކަންބޮޑުވުންތައް ފާޅުކޮށްފައިވާނެކަމަށެވެ. އެގޮތުން މި ބިލު ބައިނަލްއަގްވާމީ ޖަމިއްޔާއެއްކަމުގައިވާ ޔުނައިޓެޑް ނޭޝަންސް (ޔޫއެން) ގެ ނަފްރަތު ގެ އަމަލުތައް ހުއްޓުވުމުގެ ގައިޑްލައިނާ ފުށުއަރާކަން ފާހަގަކޮށްފައިވާނެކަމަށް ވެސް އެ ޕާޓީން ބުންޏެވެ.\nހަމައެއާއެކު މި ބިލުގައި ރާއްޖޭގެ ގާނޫނުތަކާއި އިސްލާމްދީނާ ފުށުއަރާ އެތައް ކަމެއް ހުރިކަމުގެ ކަންބޮޑުވުން ފާޅުކޮށްފައިވާނެކަމަށްވެސް އެ ޕާޓީއިން ބުނެފައިވެއެވެ. އަދި މި ކަންކަމާ މަޝްވަރާކޮށް ރަނގަޅު ބިލެއް އެކުލަވާލުމުގެ ޝައުގުވެރިކަން ހުރިކަމުގެ ވާހަކަވެސް އެ ޕާޓީން ކޯލިޝަނުގެ މެދުގައި ހިއްސާކޮށްފައިވާނެކަމަށްވެސް އަދާލަތުން ބުނެއެވެ.\nމީގެ އިތުރުން ހަރުކަށި ފިކުރު ފެތުރުން ހުއްޓުވުމަށް ރައީސް އިބްރާހިމް މުހައްމަދު ސޯލިހް ކުރައްވާ މަސައްކަތް ފާހަގަކުރާކަމަށް އެ ޕާޓީގެ ބަޔާނުގައި ބުނެފައިވެއެވެ. އަދި އެކަމުގައި އެ ޕާޓީގެ ރައީސް އަދި ހޯމް މިނިސްޓަރު އިމްރާން އަބްދުﷲ ކުރައްވާ މަސައްކަތްވެސް އެ ޕާޓީ އިން ވަނީ ފާހަގަކޮށްފައެވެ.\nއަދާލަތު ޕާޓީގެ ފުރިހަމަ ތާއީދު އޮތީ ރައީސް ސޯލިހަށް ކަންވެސް އެ ޕާޓީން ބުންޏެވެ.\nއަދާލަތު ޕާޓީ އިން މިރޭ ބަޔާނެއް ނެރެފައިމިވަނީ ސަރުކާރު ހިންގުމުގައި އަދާލަތުގެ ނުފޫޒު ގަދަކަމާއި އެކަމާ ހިތްހަމަޖެހިވަޑައިނުގަންނަވާކަމަށް ރައީސް ނަޝީދު ވިދާޅުވެފައިވާ ދަނޑިވަޅެއްގައެވެ.\nސަރުކާރުގެ ކޯލިޝަން މެމްބަރެއް ކަމުގައިވާ އަދާލަތު ޕާޓީން ނަފްރަތުގެ ބިލާ ދެކޮޅު ހެދުމާއެކު ސަރުކާރުން ވެސް އެކަމަށް ފަސް ޖެހިފައިވާކަމަށް ނަޝީދު މިއަދު ވަނީ ވިދާޅުވެފައެވެ.\nއަދި ނަފްރަތުގެ ބިލު ފާސްކުރުމުގެ ހިތްވަރު އެމްޑީޕީ ސަރުކާރުގެ ކިބައިގައި ނުވާނަމަ އެމަނިކުފާނުގެ ތާއީދެއް ސަރުކާރަށް ނެތްކަމަށްވެސް ނަޝީދު ވަނީ ހާމަކުރައްވާފައެވެ.


SunOnline: Euppe ge ''Huvaa koffaa bunan'' Aadheehtha dhuvahu Baiskoaf ah\nޔޫއްޕެގެ "ހުވާކޮށްފާ ބުނަން" އާދީއްތަ ދުވަހު ބައިސްކޯފަށް\nއައިމިނަތު ލުބާ 25 Dec 2020, 10:23\nޔޫއްޕެ ޕްރޮޑަކްޝަނުން ގެނެސްދޭ ޑްރާމާ "ހުވާކޮށްފާ ބުނަން" އަންނަ އާދިއްތަ ދުވަހު ދައްކާ ގޮތަށް ހަމަޖެހިއްޖެއެވެ.\nޑްރާމާގެ މަސައްކަތްތައް ނިމި އާދިއްތަ ދުވަހުގެ ރޭ ދައްކަން ތައްޔާރުވެފައިވާއިރު މި ޑްރާމާ އަކީ ބައިސްކޯފު އެޕްލިކޭޝަން މެދުވެރިކޮށް ދެއްކުމަށް ހަމަޖެހިފައިވާ ޑްރާމާއެކެވެ. ބޮޑު ކާސްޓަކާއެކު ގެނެސްދޭ ހުވާކޮށްފާ ބުނަން އަކީ ޖުމުލަ ތިން ސީޒަނަކަށް ބަހާލައިގެން ގެނެސްދޭ ޑްރާމާ ސީރީޒެކެވެ.\nޑްރާމާގެ ޓްރެއިލާ މިހާރު އާންމުކޮށްފައިރު މި ޑްރާމާ އަކީ ލޯބީގެ ކަންތައްތަކެއް ދައްކުވައިދޭ އެއްޗެކެވެ.\nޑްރާމާގެ މައިގަނު ތަރިންނަކީ އަހުމަދު ސައީދު، އަހުމަދު އީސާ (އާނަންދު)، މުހައްމަދު މުސްތަފާ (މުސްތޮ)، އަބްދުﷲ ޝާފިއު (ފުބޫ)، އަލީ އާޒިމް (ދޮން އައްޔަ)، ޝިފާ، ނަތާޝާ ޖަލީލް، ވާޝިޔާ މުހައްމަދުގެ އިތުރުން ނާޝިދާ (ނާއްކޮ) އެވެ.\nހުވާކޮށްފާ ބުނަން ވާހަކައަކީ ޔޫސުފް ޝަފީއު (ޔޫއްޕެ)ގެ ވާހަކައެކެވެ. އެ ޑްރާމާ ޑައިރެކްޓްކުރަނީ ވެސް އޭނާއެވެ. ކެމެރާކުރަނީ އަލީ ރަޝީދު (ގޮޅާ އައްޔަ) އެވެ. ޔޫއްޕެ ބުނީ މި ސީރީޒަކީ ހުރިހާ ރަހަތަކެއް ހެޔޮވަރަށް އެކުލެވިގެންވާ ސީރީޒެއް ކަމަށެވެ. ލޯތްބާއި އިޖުތިމާއީ މައްސަލަތައް ހުވާކޮށްފައި ބުނަން އިން ފެނިގެންދާއިރު ޔޫއްޕެ ބުނީ މިހާރުގެ މުޖުތަމައު އާ މި ސީރީޒް ވަރަށް ގުޅޭނެ ކަމަށްވެސް އޭނާ ބުންޏެވެ.\n"ޓައިގާ 3"ގެ ޝޫޓިން އޮސްޓްރިއާގައި ފަށައިފި


Kihaadhoo in dheythere dheytherein karantu kendeythee rayyithun rulhi gadha vejje\nކިހާދޫން ކަރަންޓު ކެނޑޭތީ ރައްޔިތުން ރުޅިގަދަވެއްޖެ\nބ. ކިހާދޫން ދޭތެރެދޭތެރެއިން ކަރަންޓް ކެނޑުމުގެ މައްސަލަ ދިމާވާތީ، އެ ރަށުގެ ރައްޔިތުން ރުޅިގަދަ ވެއްޖެ އެވެ.\nކިހާދޫ ކައުންސިލްގެ އިބްރާހީމް ފަޒީލް ވިދާޅުވީ މިދިޔަ ހަފްތާއިން ފެށިގެން އެރަށުން ކަރަންޓު ކެނޑެމުންދާތީ ރައްޔިތުންގެ ޝަކުވާ އިންތިހާއަށް ލިބެމުންދާ ކަމަށެވެ. އަދި ވިދާޅުވީ މިގޮތަށް ކަރަންޓު ކެނޑެމުންދާތީ ރައްޔިތުންގެ އަގުބޮޑު ބައެއް މުދަލަށް ބޮޑެތި ގެއްލުންތަކެއް ލިބެމުންދާ ކަމަށެވެ.\nފަޒީލު ވިދާޅުވި ގޮތުގައި އެރަށު އިންޖީނުގޭގައި ތިން ޖަނަރޭޓަރު ހުންނަ ކަމަށާއި ނަމަވެސް އޭގެ ތެރެއިން ބޭނުން ކުރެވެނީ ދެ ޖަނަރޭޓަރެވެ. އެއީ 140 ކިލޯ ވޯޓުގެ ޖަނަރޭޓަރަކާއި 90 ކިލޯ ވޯޓުގެ ޖަނަރޭޓަރެކެވެ. 100 ކިލޯ ވޯޓުގެ ޖަނަރޭޓަރުގެ ޑައިނަމޯގެ ކޮއިލް ހަލާކުވެފައިވާތީ، އެ ޖަނަރޭޓަރުގެ މިހާރު ބޭނުން ނުކުރެވޭ ކަމަށް ވެސް ފަޒީލް ވިދާޅުވި އެވެ. އަދި މިހާރު މައްސަލަ ދިމާވެފައިވަނީ 140 ކިލޯ ވޯޓްގެ ޖަނަރޭޓަރަށެވެ.\n“އިރުއިރުކޮޅާއި ކަރަންޓު ކެނޑޭ. އެކި ފަހަރު އެކި އެލާމް އަޅަނީ. ދެން އެއީ ކަނެކްޝަނުގެ މައްސަލައެއް ކަމަށް މިކޮޅުން ބުނަނީ. މިކޮޅުގަ ނުހުރޭ ޓެކްނީޝަނެއް ވެސް. އެހެންވީމަ އެކަން ހައްލު ނުވެގެން މިއުޅެނީ.” ފަޒީލް ވިދާޅުވި އެވެ.\n“މިއަދު ވެސް ދެތިން ފަހަރަކު ކަރަންޓް ކެނޑިއްޖެ. މިހާރު ގޭގޭގައި ޚިތާނުކޮށްގެން އުޅޭތީ ކަރަންޓް ކެނޑެތީ ވަރަށް ދަތިތަކާ ކުރިމަތިވެސް ވޭ، މިގޮތަށް ކަރަންޓް ކެނޑޭތީ އިލެކްޓްރޯނިކް ގިނަ އަދަދެއްގެ އިކްޓްރޯނިކް ސާމާނަށް ވެސް މައްސަލަ ދިމާވެއްޖެ،” ކިހާދޫން ވާހަކަ ދެއްކި މީހާ ބުންޏެވެ.\nކިހާދޫ ކައުންސިލުން ބުނީ، އާބާދީގައި 600 އެއްހާ މީހުން މީހުން ދިރިއުޅޭ އެރަށުގެ ކަރަންޓް މައްސަލަ ހައްލުކުރެވޭނީ ކެޕޭސިޓީ އިތުރުކޮށްގެންނެވެ. ނަމަވެސް އެކަން ކޮށްދިނުމަށްއެދި ފެނަކައަށް މީގެ ކުރިން ފޮނުވި ސިޓީ އަށް އަދިވެސް ޖަވާބެއް ނުލިބޭ ކަމަށް ވެސް ކިހާދޫން ކައުންސިލުން ބުންޏެވެ.\nޑިސެމްބަރ 8, 2018 at 9:11 pm\nKihaadhoo ge gina meehun vote dheegen hovi sarukaareh nu mihaaru mi othee. Dhen current eh nuken’deyne. Boigen hey ken’deynee. Mi othee boa group ge sarukaaru.


Milan aai Inter in aa stadium akaa dhimaalah dhathuru fashaifi | Mihaaru\nމިލާނާއި އިންޓަ އާ ސްޓޭޑިއަމަކާ ދިމާލަށް ދަތުރު ފަށައިފި\n11 ޖުލައި 2019 - 12:52\nމިލާނުން 1926 އިން ފެށިގެން އަދި އިންޓަ އިން 1947 އިން ބޭނުންކުރަމުން އަންނަ 80،000 މީހުންގެ ޖާގައިގެ ސެން ސީރޯ ސްޓޭޑިއަމަކީ މިލާނުގެ މުނިސިޕަލްޓީގެ މިލްކެކެވެ. މީގެ 92 އަހަރު ކުރިން ބިނާކުރި ސެންސީރޯ އަކީ ދުނިޔޭގެ އެންމެ ޝަރަފްވެރި އެއް ސްޓޭޑިއަމެވެ. އެ ސްޓޭޑިއަމުގައި 1934 އަދި 1990 ވަނަ އަހަރުގެ ވޯލްޑް ކަޕުގެ މެޗުތައް ކުޅެފައިވާއިރު ޗެމްޕިއަންސް ލީގުގެ ފައިނަލް ހަތަރު ފަހަރު ވަނީ ބާއްވައިފަ އެވެ. އެއީ ޔޫރަޕުގައި ހުރި އެންމެ ރީތި އެއް ސްޓޭޑިއަމަށްވީ ނަމަވެސް 80 ހާސް މީހުންގެ ޖާގައިގެ މި ސްޓޭޑިއަމުގައި ޒަމާނީ ވަސީލަތްތަކެއް ނެތެވެ. ސްޓޭޑިއަމް ބާވުމުގެ ސަބަބުން، ވަންނަ ސަޕޯޓަރުންނަށް ވެސް އެންމެ ހިތްހަމަޖެހޭ މާހައުލެއް ނޯވެ އެވެ.\nދެ ކްލަބް ގުޅިގެން އިއްޔެ ނެރުނު ބަޔާނުގައި ބުނީ 60،000 މީހުންގެ އާ ސްޓޭޑިއަމަކާއި ހާއްސަ ސަރަހައްދެއް ބިނާކުރުމަށް ޓެކްނިކަލް އެންޑް އިކޮނޮމިކް ފީޒިބިލިޓީ ސްޓަޑީސް މުނިސިޕަލްޓީ އަށް ހުށަހަޅާފައިވާ ކަމަށެވެ.\nސެން ސީރޯއާ ޖެހިގެން އާ ސްޓޭޑިއަމް އަޅަން ނިންމާފައިވާއިރު ސެން ސީރޯ ތަޅާލުމަށް ފަހު އެތަނުގައި ހަދާނީ ކުޅިވަރާއި ވިޔަފާރި އާއި މުނިފޫހިފިލުވުމަށް ހާއްސަ ސަރަހައްދެކެވެ. މި ޕްރޮޖެކްޓުގެ އަގު 1.34 ބިލިއަން ޑޮލަރަށް އަރަ އެވެ. އެކަމަކު ދުނިޔޭގެ ފެންވަރުގެ ސްޓޭޑިއަމާއި ހާއްސަ ސަރަހައްދާ އެކު 3500 މީހުންގެ ވަޒީފާގެ ފުރުސަތު ލިބި މިލާނާއި އިންޓަ އަށް ވެސް މާލީ ގޮތުން ބޮޑު ފައިދާއެއް ލިބޭނެ އެވެ.\nދުނިޔޭގެ ފުޓްބޯޅައިގެ އައިކޮނިކް ސްޓޭޑިއަމެއް ކަމަށްވާ ސެން ސީރޯ ތަޅާޅާތީ ދެ ކްލަބުގެ ސަޕޯޓަރުންގެ އިތުރުން ފުޓްބޯޅަ އަށް ލޯބިކުރާ ފަރާތްތަކުން ހިތްހަމަނުޖެހުން ފާޅުކޮށްފައިވެ އެވެ. އެކަމަކު ސެން ސީރޯ ހުރީ މަރާމާތުކުރެވޭ ވަރަށް ވުރެ ވެސް ދެރަ ހާލަތެއްގައި ކަމަށްވުމާއި އަދި ޒަމާނީ ޓެކްނޮލޮޖީ އާއި ވަސީލަތްތައް ހުރި އާ ސްޓޭޑިއަމެއް ނެތި މާލީ ފައިދާ ލިބެން ނެތުމުން އާ ސްޓޭޑިއަމެއް އަޅަން ނިންމީ އެވެ. އަނެއްކޮޅުން އަނެއްކާ ވެސް ދެ ކްލަބް ގުޅިގެން ސްޓޭޑިއަމެއް ބިނާކުރާތީ ބައެއް ސަޕޯޓަރުންގެ ނުރުހުން އަމާޒުވި އެވެ. އެކަމަކު ބޮޑު ފައިދާއެއް ހޯދެން އޮތީ ގުޅިގެން ކުރެވޭ އިންވެސްޓަކުން ކަމަށްވާތީ އެގޮތަށް ނިންމީ އެވެ.\nއިޓަލީގެ ސްޓޭޑިއަމްތައް ބާވުމާއި އަދި މުނިސިޕަލް ކައުންސިލުގެ ދަށުގައި އޮތުމުން މާލީ ގޮތުން މައްސަލަތައް ދިމާވެ އެވެ. އެކަމަކު އެ ސަގާފަތް އަންނަނީ ބަދަލުވަމުންނެވެ. އެގޮތުން ޔުވެންޓަސް އިން 2011 ވަނަ އަހަރު ހުޅުވި އާ ސްޓޭޑިއަމަކީ އެ ކްލަބް އަލުން ޔޫރަޕުގެ ބާރަކަށް ވުމުގެ އެއް ސަބަބެވެ.\nޔޫރަޕުގެ އެންމެ ގަދަ ޓީމުތަކުގެ ތެރޭ ހިމެނުނު އޭސީ މިލާނާއި އިންޓަ މިލާން އަޑިގުޑަން ދުވަސްތަކަށް ފަހު އާ މެނޭޖްމަންޓްތަކާ އެކު އަންނަނީ އަލުން ކުރީގެ މަގާމަށް އައުމަށް މަސައްކަތްކުރަމުންނެވެ. ސްޓޭޑިއަމް ޕްރޮޖެކްޓަކީ އޭގެ އެންމެ މުހިއްމު އެއް ބަޔެވެ.\nއިތުރު ލިޔުންތައް އޭސީ މިލާން އިންޓަ މިލާން


ރާއްޖެއިސްލާމް | ހުޅަނގުގެ އަންހެނުން މަސައްކަތަށްނެރެވުނު ގޮތަށް ނަޒަރެއް – 1\nމީލާދީން 1800 ގެ އަހަރުތަކުން ފެށިގެން މިއަދާ ހަމަޔަށް، ހުޅަނގުގެ ޤައުމުތަކުގެ ޢާއިލީ ދިރިއުޅުމަށް ވަނީ ވަރަށް ބޮޑެތި ބަދަލުތަކެއް އައިސްފައެވެ. ހުޅަނގުގެ މީހުން ޤަބޫލުކުރާ ގޮތުގައި މިބަދަލަކީ އަންހެނުންގެ މިނިވަންކަމުގެ ތަޙުރީކުގެ ނަތީޖާއެވެ. ނަމަވެސް ތާރީޚަށް ނަޒަރު ހިންގައިލުމުން ފެންނަނީ މުޅީން ތަފާތު އެހެން މަންޒަރެކެވެ.\nމީލާދީން 1800 ވަނަ އަހަރުގެ ކުރިޔަށް ބަލާއިރު އެމެރިކާއަކީ ދަނޑުވެރި ޤައުމެކެވެ. އާބާދީގެ ނުވަދިހަ އިންސައްތަ މީހުން ދިރިއުޅެމުން އަދި މަސައްކަތްކުރަމުން ގެންދިޔައީ އަމިއްލަ ދަނޑުތަކުގައެވެ. ޢާންމުގޮތެއްގައި ޢާއިލާތައް ދިރިއުޅެމުން ގެންދިޔައީ އަމިއްލައަށް ކުރާ މަސައްކަތުން ފުދިގެންނެވެ. ދިރިއުޅުމަށް ބޭނުންވާ ހުރިހާ އެއްޗެއްކަހަލަ ގޮތަކަށް އުފައްދަނީ ގޭގައެވެ. ގެއިން ލިބެން ނުހުންނަ މަދު އެއްޗެތި ގަންނަނީ އަވަށުގެ ހުނަރުވެރިންގެ އަތުންނެވެ. އަދި ބައެއް އެހެން ތަކެތި ޚާއްޞަގޮތެއްގައި ޔޫރަޕުގެ އިންޕޯޓް މުދާ ގަނެއުޅުނީ ފިހާރަތަކުންނެވެ. ދަނޑުތަކުގައި މަސައްކަތްކޮށް އުޅުނީ ފިރިހެނުންނެވެ. އަންހެނުންގެ މަސައްކަތަކީ ގޭގެ ކަންތައް ބެލެހެއްޓުމެވެ. އަދި މީގެ އިތުރުން ލިބޭ ހުސްވަގުތުގައި ގޭގައި ތިބެގެން ކުރެވޭ ތަފާތު ބާވަތްތަކުގެ މަސައްކަތާއި ދަނޑުތަކުގައި ގެންގުޅޭ ޖަނަވާރު ބެލެހެއްޓުމަކީވެސް އަންހެނުން ކޮށްއުޅުނު މަސައްކަތްތަކެވެ.\nމީލާދީން 1800 ގެ ކުރީކޮޅު ފެށުނު ޞިނާޢީ އިންޤިލާބަކީ ކުރިން މިބަޔާންކުރެވުނު ދިރިއުޅުމުގެ ވައްޓަފާޅިއަށް ބޮޑު ބަދަލުތަކެއް ގެނުވި ޙަރަކާތެކެވެ. 1807 ވަނަ އަހަރު އިނގިރޭސިންނާ ފަރަންސޭސިންނާ ދެމެދު ހަނގުރާމަ ފެށުމާއެކު އޭރުގެ އެމެރިކާގެ ރައީސަކަށްހުރި ޖެފަރސަން ސޮއިކުރެއްވި ދަތިކުރުމުގެ ފިޔަވަޅު އެޅުމާ ބެހޭ ޤާނޫނުގެ ސަބަބުން ޔޫރަޕާ އެމެރިކާ އާއި ދެމެދު ކުރެވެމުން ދިޔަ ހުރިހާ ވިޔަފާރިއެއް ހުއްޓުމަކަށް އައެވެ. މިޤާނޫނުގެ ނަތީޖާއަކަށް ވެގެންދިޔައީ ޔޫރަޕުގެ މުދާ އެމެރިކާއިން ލިބެން ނުހުރުމެވެ. އަދި އެމެރިކާނުން އަމިއްލަޔަށް އެތަކެތި އުފައްދަން ޖެހުމެވެ. ޔޫރަޕުން އެމެރިކާއަށް އެންމެ ގިނައިން އިންޕޯޓްކުރަމުން ގެންދިޔަ އެއްބާވަތަކީ ފޮއްޗެވެ. އެހެންކަމުން ވިޔަފާރިވެރިން މިފުރުޞަތުގެ ބޭނުން ހިފީ އެމެރިކާގައި ފޮތީގެ ޞިނާޢަތެއް އުފެއްދުމަށެވެ.\nއަށާރަސަތޭކަ ސާދަ ވަނަ އަހަރު ބޮސްޓަންގެ މީހެއްކަމުގައިވާ ފްރާންސިސް ކެބޮޓް ލޮވެލް އެންމެ ފުރަތަމަ ޒަމާނީ ކާރުޚާނާ ހުޅުވިއެވެ. އެހެންކަމުން ކުރިން ގޭގައި އަތުންކުރަމުން ގެންދިޔަ މަސައްކަތްތައް އެތައް ގުނައެއް ހަލުއިކަމާއެކު އެތާނގައި ކުރެވެން ފެށުނެވެ. ތަކެތި އުފެއްދުމުގެ ސްޕީޑަށް ވަރަށް ބޮޑު ހަލުއިކަމެއް އައެވެ. އަދި ހުރިހާ މަސައްކަތެއް އެއް ފުރާޅެއްގެ ދަށުން ނިންމާލުމުގެ ފުރުޞަތުލިބުނެވެ. ދެން ލޮވެލްއަށް ބޭނުންވީ ކާރުޚާނާގައި މަސައްކުރާނެ މަސައްކަތްތެރީންނެވެ. އޭނާއަށް ވިސްނުނުގޮތުގައި އަންހެނުން އަދި ވަކިން ޚާއްޞަގޮތެއްގައި ދަނޑުވެރިންގެ ކައިވެނިނުކޮށް ތިބި ޒުވާން އަންހެން ދަރިން ލޭބަރުންގެ ގޮތުގައި ބޭނުންކުރެވިއްޖެނަމަ ލޭބަރުންގެ ގޮތުގައި ފިރިހެނުން ބެނުންކުރުމަށްވުރެ އިޤްތިޞާދީގޮތުން ލިބޭ ފައިދާ ބޮޑުވާނެއެވެ. އަދި ކާރުޚާނާގެ ވަޒީފާގައި އުޅޭ ގިނަ ފިރިހެނުންނަށްވުރެ މާރަގަޅަށް ޝައުޤުވެރިކަމާއެކު އަންހެންވެރިން މަސައްކަތްކުރާނެއެވެ.\nނަމަވެސް އޭނާގެ މި މަޤްޞަދު ޙާޞިލްކުރުމަށްޓަކައި ލޮވެލްއަށް ކުރަން ޖެހުނު އެންމެ ބޮޑު މަސައްކަތަކީ އަންހެނުން ގެއިން ބޭރުގައި މަސައްކަތްކުރުމަކީ މުޖުތަމަޢު ޤަބޫލުކުރާ ކަމަކަށް ހެދުމެވެ. އެމީހުންގެ ދަރިން ރައްކާތެރިކަމާއެކު ރަގަޅަށް ބެލެހެއްޓޭނެކަން އެކުދިންގެ ބެލެނިވެރިންނަށް ޔަޤީންކޮށްދިނުމެވެ. އެކަމަށްޓަކައި އަންހެން މަސައްކަތްތެރީންނަށް އެކުގައި ދިރިއުޅެ އެކުގައި މަސައްކަތްކުރެވޭނެފަދަ ބޯޑިން ކޮމިޔުނިޓީއެއް އޭނާ ޤާއިމްކުރިއެވެ.\nއޭގެ ފަހުން ވަރަށް އަވަހަށް އިތުރު ކާރުޚާނާތައް އެމެރިކާގެ ދިގާ ހުރަހުން ފެންނަން ފެށިއެވެ. އަދި އެ ކާރުޚާނާތަކުގެ ވެރިންވެސް ލޮވެލް މިސާލަކަށް ބަލައިގެން ޒަވާޖީޙަޔާތެއްނުފަށައި ތިބި އަންހެންކުދީން މަސައްކަތަށް ނެރެންފެށިއެވެ. މީލާދީން 1850 އާއި ހަމައަށް އައިއިރު ޤައުމަށް ބޭނުންވާ މުދަލުގެ ބޮޑުބައެއް އުފައްދަމުން ގެންދިޔައީ އެމެރިކާގެ ކާރުޚާނާތަކުގައެވެ. އަދި މުދާ އުފެއްދުމުގެ މަސައްކަތް ރަށްފުށުން، ޝަހަރުތަކަށް ބަދަލުވިގޮތަށް މީހުންގެ ދިރިއުޅުންވެސް ރަށްފުށުން ސަހަރުތަކަށް ބަދުލުކުރަން ފެށިއެވެ. މަސައްކަތްކޮށްގެން ފައިސާ ހޯދުމުގެ ބޭނުމުގައި މީހުން އެބައިމިހުންގެ ގޯތި ގެދޮރު ދޫކުރަން ފެށިއެވެ.\nއެންމެފަހުން މިގޮތަށް ގެއިން ބޭރުގައި މަސައްކަތްކުރުމަކީ ކައިވެނިނުކުރާ އަންހެނުންގެ ދިރިއުޅުމުގެ ބަޔަކަށް ވެއްޖެއެވެ. ޒަވާޖީ ޙަޔާތެއް ފެށެންދެން އެމީހުން މަސައްކަތްކުރަމުން ގެންދިޔައެވެ. ނަމަވެސް ވަގުތު ފާއިތުވަމުން ދިޔަދިޔަހެން އަންހެންނުންނަށް އިޙުސާސްކުރެވެން ފެށީ އެމީހުންގެ ޢާއިލީ ދިރިއުޅުމުގެ ސަބަބުން މަސައްކަތަށް ހުރަސްއެޅަމުންދާ ކަމުގައެވެ. ގެއިން ބޭރުގައި މަސައްކަތްކުރުމަކީ އިޚުތިޔާރީކަމެއްގެ ގޮތުގައި ދެކެމުން އައި އައުން ބަދަލުވެ، އެންމެފަހުން ގޭތެރޭގެ މަސައްކަތާ މެދު މިގޮތަށް ބެލެވެން ފެށުނެވެ. ވަރަށް ގިނަ އަންހެނުން ކައިވެނިކުރުން އިތުރަށް ލަސްކުރަންފެށިއެވެ. އަދި ބައެއް އަންހެނުން އެކަނި ދިރިއުޅެން ފެށިއެވެ.\nއެހެންނަމަވެސް ކައިވެނިކޮށްގެން ތިބި އަންހެނުން ގޭގައި މަޑުކުރިއެވެ. އަދި އެމީހުންގެ ވަގުތުތައް ދަރީންނަށްޓަކައި ޚާއްޞަކުރިއެވެ. އަދި އޭރު ދަނޑުގައި މަސައްކަތްކުރަން ނުޖެހުމާއެކު ގޭތެރޭގެ މަސައްކަތްތަކަށް ކުރިއަށްވުރެވެސް އިތުރަށް ވަގުތު ދެވެން ފެށުނެވެ. މީލާދީން 1900 ވަނަ އަހަރުގެ ހިސާބުތަކަށް ބަލާއިރު ޒަވާޖީ ޙަޔާތެއް ފަށައިގެންތިބި އަންހެނުންގެ ތެރެއިން ގެއިން ބޭރުގައި މަސައްކަތްކުރާކަމަށް ދައްކަނީ %5.6 އަށްވުރެވެސް މަދު ޢަދަދެއްގެ އަންހެނުންނެވެ. އަދި އޭރު ކައިވެނިކޮށްގެން އުޅޭ އަންހެނަކު ބޭރުގައި މަސައްކަތްކުރާނަމަ އެމީހަކާމެދު ބެލެވެނީ އެއީ ފަޤީރު އަންހެނެއްކަމުގައެވެ. ނުވަތަ އޭނާގެ ފިރިމީހާއަކީ އެއްވެސް އުޅުމެއްނެތް މީހެއްކަމުގައެވެ. (ނުނިމޭ)


Ras Online - ބިސްމިއަކީ އަލްޙަމްދުގެ އާޔަތެކެވެ. އައުލާވެގެންވަނީ ނަމާދުގައި ބިސްމި ބާރަށް ކިޔެވުމެވެ. (5)\nބިސްމިއަކީ އަލްޙަމްދުގެ އާޔަތެކެވެ. އައުލާވެގެންވަނީ ނަމާދުގައި ބިސްމި ބާރަށް ކިޔެވުމެވެ. (5)\nޙުސައިން ރަޝީދު އަޙުމަދު 11 މޭ 2021 - 16:34\nބިސްމި ސިއްރުން ކިއުމާމެދު އައިސްފައިހުރި ދަލީލުތައް:\nބަޔާންވެދިޔަ ޙަދީޘުތަކާ ޚިލާފަށް بِسْمِ ކިޔަން ނުޖެހޭކަމަށް ނުވަތަ بِسْمِ ކިޔުން އޮންނަނީ ސިއްރުން ކަމަށްވެސް ސާބިތުވެދާނެ ޙަދީޘުތައް އައިސްފައި އެބަހުއްޓެވެ. އެހެންކަމުން އިމާމު އަބޫޙަނީފާއާއި މާލިކާއި އަޙްމަދާއި އަދި އެނޫން އެތަކެއް ޢިލްމުވެރިންގެ މަޛްހަބަކީ ބިސްމި ބާރަށް ނުކިޔެވުމަށެވެ. އިމާމު މާލިކުގެ މަޛްހަބަކީ ބިސްމިއަކީ އަލްޙަމްދުވެސް އަދި ނަމްލު ސޫރަތުގެ މެދުތެރޭގައި އޮންނަ އާޔަތް ފިޔަވައި އެހެން ސޫރަތެއްގެވެސް އާޔަތެއް ނޫންކަމަށާއި ނަމާދުގެތެރޭގައި ބިސްމި ސިއްރުންވެސް ކިޔަވައިގެން ނުވާނެ ކަމަށެވެ.\nމިތާގައި އިމާމުމާލިކުގެ ބަސްފުޅަށް ބުރަވެވޭނެ އެއްވެސް ޞަރީޙަ ދަލީލެއް ނެތްކަމީ ވަރަށް ފާޅުކަން ބޮޑުކަމެކެވެ. އަދި އެހެން ބޭކަލުންގެ ބަސްފުޅަށް ބަލާއިރު ބިސްމި ސިއްރުން ކިޔުމާމެދު އެބޭކަލުން ގެންނަވާފައިހުރި ދަލީލުތަކާމެދު ފުންކޮށް ވިސްނާލުމުން ޙަޤީޤަތާ ހަމަޔަށް ވާޞިލުވެވޭނެއެވެ. އެދަލީލުތަކާއި މެދު އިންސާފުވެރި ނަޒަރަކުން ބަލާއިރު ބިސްމި ސިއްރުން ކިއުމާއި މެދު ޞަރީޙަ ކޮށް ދޭހަވާ އެންމެ ދެރިވާޔަތް މެނުވީ ނުވެއެވެ. ތިރީގައި އެރިވާޔަތްތައް ބަޔާންކޮށްލާނަމެވެ.\n(1) އެއްރިވާޔަތަކީ މާތް ﷲ ރުއްސުންލެއްވި އިބްނު މުޣައްފަލްގެ ރިވާޔަތެވެ. އެކަލޭގެފާނު ވިދާޅުވިއެވެ. "سَمِعَنِي أَبِي وَأَنَا فِي الصَّلاَةِ أَقُولُ بِسْمِ اللَّهِ الرَّحْمَنِ الرَّحِيمِ فَقَالَ لِي أَيْ بُنَيَّ مُحْدَثٌ إِيَّاكَ وَالْحَدَثَ قَالَ وَلَمْ أَرَ أَحَدًا مِنْ أَصْحَابِ رَسُولِ اللَّهِ صَلَّى اللَّهُ عَلَيْهِ وَسَلَّمَ قَالَ وَقَدْ صَلَّيْتُ مَعَ النَّبِيِّ صَلَّى اللَّهُ عَلَيْهِ وَسَلَّمَ وَمَعَ أَبِي بَكْرٍ وَمَعَ عُمَرَ وَمَعَ عُثْمَانَ فَلَمْ أَسْمَعْ أَحَدًا مِنْهُمْ يَقُولُهَا فَلاَ تَقُلْهَا إِذَا أَنْتَ صَلَّيْتَ فَقُلْ الْحَمْدُ لِلَّهِ رَبِّ الْعَالَمِينَ"\n(ޔަޢުނީ: އަހުރެން ނަމާދުގައި ބިސްމި ކިޔަނިކޮށް އަޑު އައްސަވާފައި ބައްޕަ ވިދާޅުވިއެވެ. ދަރިފުޅާއެވެ! ތިޔައީ އާކަމެކެވެ. ތިޔަ ޢަމަލު ދޫކޮށްލާށެވެ! މިހެނީ رَسُولُ اللَّهِ ﷺ އަރިހުގައި ތިމަން ކަލޭގެފާނު ނަމާދުކުރެއްވީމެވެ. އަދި އަބޫބަކުރުގެފާނާއި ޢުމަރުގެފާނާއި ޢުޘްމާނުގެފާނާއި މިތިން ބޭކަލުންގެ ފަހަތްޕުޅުގައިވެސް ނަމާދުކުރެއްވީމެވެ. އެއިން އެއްވެސް ބެއިކަލަކު ބިސްމި ވިދާޅުވި އަޑެއް ތިމަން ނުއައްސަވަމެވެ. ވުމާއެކު ދަރިފުޅާއެވެ! ބިސްމި ނުކިޔާށެވެ! އަދި ނަމާދުގައި ކިޔަވާއިރު الْحَمْدُ لِلَّهِ رَبِّ الْعَالَمِينَ މިހިސާބުން ކިޔަވަން ފަށާށެވެ.) އިމާމު ތިރްމިޛީ މިރިވާޔަތް ބަޔާން ކުރެއްވުމަށް ފަހު ވިދާޅުވެފައިވަނީ އެއީ ޙަސަނު ދަރަޖައިގެ ރިވާޔަތެއް ކަމުގައެވެ.\nމިޙަދީޘާމެދު ބަޙުޘް ކުރައްވަމުން އިމާމުނަވަވީ އެކަލޭގެފާނުންގެ ފޮތް އަލްޚުލާޞާގައި ވިދާޅުވެފައިވެއެވެ. ހަމަ އެހެންމެ އަލްމަޖްމޫޢުގައްޔާއި މުސްލިމުގެ ޝަރަޙައިގައިވެސް ނަވަވީ ވިދާޅުވެފައި ވެއެވެ. "وَقَدْ ضَعُفَ الْحُفَّاظُ هَذَا الْحَدِيثَ وَأَنْكَرُوا عَلَى التِّرْمِذِى بِتَحْسِينِهِ كَإِبْنِ خُزَيْمَةَ وَابْنُ عَبْدِ الْبَرّ وَالْخَطِيب" (ޔަޢުނީ: ޙަދީޘު ޢިލްމުގެ އެންމެހައި ޢިލްމުވެރިން ވަނީ މިޙަދީޘް ޟަޢީފުކަމަށް ވިދާޅުވެ، އިމާމު ތިރުމިޛީ މިޙަދީޘު ޙަސަން ކުރައްވާފައިވާތީ އެކަމާ އިންކާރު ކުރައްވާފައެވެ. އެބޭކަލުންގެ ތެރޭގައި އިމާމު އިބްނު ޚުޒައިމާއާއި އިބްނު ޢަބުދުލްބައްރު އާއި އަލްޚަޠީބު ހިމެނިވަޑައިގަންނަވައެވެ.) އިމާމު ތިރުމިޛީއަށް ރައްދުދެއްވަމުން މިބެއިކަލުން ވިދާޅުވަނީ މިފަދައިންނެވެ. "إِنَّ مَدَارَهُ عَلَى ابْنِ عَبْدِ اللَّهِ بْنِ مُغَفَّلٍ وَهُوَ مَجْهُولٌ" (ޔަޢުނީ: ހަމަކަށަވަރުން މިރިވާޔަތް ބަރޯސާ ވެރިވެފައިވަނީ ޢަބްދު ﷲ އިބްނު މުޣައްފަލްގެ ދަރިކަލުންނަށް ކަމަށާއި އެއީ މަޖުހޫލު ރާވީއެއް ކަމަށެވެ.)\nމީގެ އިތުރުން މިރިވާޔަތުގައި އަންނަ އެއްރާވީ ކަމުގައިވާ ސަޢުދު އިބްނު އިޔާސް އަލްޖުރައިރީ އަކީވެސް ފަހު ޢުމުރުފުޅުގައި ދަސްފުޅުވުން ބަލިކަށިވެފައިވާ ބޭކަލެއް ކަމުގައި މިފަންނުގެ ވަރަށްގިނަ އިމާމުން ވިދާޅުވެފައި ވެއެވެ. އޭގެތެރޭގައި އަބޫ ޙާތިމު އައްރާޒީއާއި އައްނަސާއީއާއި މުޙައްމަދު އިބްނު ސަޢުދުއާއި އަލްޢުޖަލީއާއި އިބްނު ޢަދީއާއި އެނޫންވެސް ބޭކަލުން ހިމެނި ވަޑައިގަންނަވައެވެ.\nދަންނަވަންތޯއެވެ! އިބްނު ޢަބްދު ﷲ އިބްނު މުޣައްފަލްގެ މިރިވާޔަތަކީ މިސާލަކަށް (ވަގުތީގޮތުން) ޙަސަން ދަރަޖައިގެ ރިވާޔަތެއް ކަމުގައި ބެލި ކަމުގައި ވިޔަސް އިސްވެ ބަޔާންވެދިޔަހައި ޞައްޙަ ރިވަޔަތްތަކާ އަޅާބަލާއިރު އެރިވާޔަތްތަކާ އެއްހަމަ ކުރެވޭނެ އެއްވެސް ގޮތެއްނެތެވެ. މިހެނީ މިރިވާޔަތުން ޞަރީޙަކޮށް އެގެނީ އެއްވެސް ޙާލަތެއްގައި ސިއްރުންވެސް بِسْمِ ކިޔައިގެން ނުވާނެކަމަށެވެ. އަދި بِسْمِ އާއި سُورَةُ الْفَاتِحَة އާއި އެއްވެސް ގުޅުމެއް ނުވާކަމަށެވެ. މިއީ ކިހާބޮޑު އޮޅުމަކަށް ވާނެތޯއެވެ؟ އަދި ހަމަހެންމެ އެންމެ ބެއިކަލެއްގެ ބަސްފުޅަށް އިސްވެބަޔާންވެދިޔަ އެންމެހާ ރިވާޔަތްތައް ދޫކޮށްލުން މިއީ އެންމެ ޞައްހަކަން ބޮޑު ގޮތްކަމުގައިވެސް ނުވާނެކަން ކަށަވަރެވެ. އަދި އިޘްބާތާއި ނަފީ އަރާރުންވާގޮތް ދިމާވެއްޖެނަމަ އިޘްބާތަށް ތަރުޖީޙަ ދެއްވުމުގެ އުޞޫލު ކޮބައިތޯއެވެ؟ رَسُولُ اللَّهِ ﷺގެ ސުންނަތަށް ޢަމަލުކުރުމަށްޓަކައި މިއާއިދިކޮޅަށް މިހާ ގިނަ ދަލީލުތައް ހުއްޓާ އެންމެ ޞައްޙަކަންބޮޑު ގޮތަކީ ބިސްމި ސިއްރުން ކިއުން ކަމުގައި ޤަބޫލުކުރުމީ ސަލާމަތް ބުއްދިއާ ފުށުއަރާކަމެވެ. އަޅުގަނޑު ދަންނަވާނީ ނިކަން ޙައްޤަށް ލޯބިކުރައްވާށެވެ. އިންޞާފަށް ބުރަވެވަޑައިގަންނަވާށެވެ.\n(2) އާދެ! ޢަބްދު ﷲ އިބްނު މުޣައްފަލްގެ ރިވާޔަތް ފިޔަވައި ދެން ޞަރީޙަކޮށް بِسْمِ އާއި ބެހޭގޮތުން ބިސްމި ނުކިއުމަށް ދޭހަވާ ރިވާޔަތަކީ މާތް ﷲ ރުއްސުންލެއްވި އަނަސު ގެކިބައިން އައިސްފައިވާ ރިވާޔަތެވެ. އެކަލޭގެފާނުންގެ ކިބައިން ބިސްމީގެ މައްސަލާގައި އެތަކެއް ރިވާޔަތެއް ޞައްޙަ މަގުން އައިސްފައި އެބަހުއްެޓެވެ. މިރިވާޔަތްތަކުގެ ލަފުޒުތައް އައިސްފައިވަނީ ވަރަށް ތަފާތުކޮށެވެ. އެއްރިވާޔަތާ އަނެއްރިވާޔަތް ފުށުއަރާގޮތަށެވެ. ތިރީގައިވާ ތަފްޞީލަށް ވިސްނާލައްވާށެވެ.\n(ހ) އެއް ރިވާޔަތުގައި އައިސްފައިވަނީ ނަމާދުގައި رَسُولُ اللَّهِ ﷺ ކިޔަވާވިދާޅުވާން ފައްޓަވަނީ اَلْحَمْدُ لِلَّهِ އިންކަމަށެވެ. ރިވާޔަތުގައި އައިސްފައިވަނީ މިފަދައިންނެވެ. عَنْ أَنَسٍ قَالَ كَانَ رَسُولُ اللَّهِ صَلَّى اللَّهُ عَلَيْهِ وَسَلَّمَ وَأَبُو بَكْرٍ وَعُمَرُ وَعُثْمَانُ يَفْتَتِحُونَ الْقِرَاءَةَ بِالْحَمْدُ لِلَّهِ رَبِّ الْعَالَمِينَ (މާނައީ: އަނަސްގެފާނުންގެ ކިބައިން ރިވާވެގެން ވެއެވެ. އެކަލޭގެފާނު ވިދާޅުވިއެވެ. رَسُولُ اللَّهِ ﷺ އާއި އަބޫބަކުރު، ޢުމަރު، ޢުޘްމާނު، މިބޭކަލުން ނަމާދުގެ ކިޔެވުން ފައްޓަވަނީ الْحَمْدُ لِلَّهِ رَبِّ الْعَالَمِينَ އިންނެވެ.)\nއިމާމު ތިރުމިޛީ މިޙަދީޘު ރިވާކުރެއްވުމަށް ފަހު ވިދާޅުވެފައިވެއެވެ. މިއީ ކީރިތި ރަސޫލާގެ އަޞްޙާބުންނާއި ތާބިޢީންގެ ތެރެއިން ޢިލްމުވެރިންގެ މަޛްހަބެވެ. އެބޭކަލުން ދެކެވަޑައިގަންނަވަނީ ނަމާދުގެ ކިޔެވުން ފެއްޓުން އޮންނަނީ އަލްޙަމްދުންކަމަށެވެ. އެއަށްފަހު ތިރުމިޛީ ވިދާޅުވެފައި ވެއެވެ. އިމާމު ޝާފިޢީ ދެކެވަޑައިގަންނަވާ ގޮތުގައި އަލްޙަމްދުން ފެށުމުގެ މާނައަކީ ސޫރަތުލްފާތިޙާއިން ފެށުން ކަމަށެވެ. އެހެނީ އަލްޙަމްދު މިބަހަކީ އެސޫރަތުގެ އެއްނަމެވެ. އެހެންކަމުން އަނަސްގެފާނުންގެ ކިބައިން ބައެއް ރިވާޔަތުގައި އައިސްފައިވަނީ އުއްމުލް ޤުރުއާނުން ފައްޓަވާ ކަމަށެވެ. އަދި ބައެއްރިވާޔަތުގައި އުއްމުލް ކިތާބޭވެސް އައިސްފައި އެބަހުއްޓެވެ. އެހެންކަމުން މިރިވާޔަތުގައި މިއޮތް އަލްޙަމްދުން ފައްޓަވާ ބަސްފުޅުގެ މާނައަކީ އެކަލޭގެފާނު ބިސްމި ވިދާޅުނުވާ ވާހަކައެއް ނޫން ކަމަށެވެ.\n(ށ) މާތް ﷲ ރުއްސުންލެއްވި ޢާއިޝަތުގެފާނާއި އަބޫހުރައިރާއާއި އަނަސްގެފާނުންގެ ކިބައިން ރިވާވެގެން ވެެއެވެ. އެބޭކަލުން ވިދާޅުވިއެވެ. كَانَ رَسُولُ اللَّهِ صَلَّى اللَّهُ عَلَيْهِ وَسَلَّمَ يَفْتَتِحُ الْقِرَاءَةَ بِالْحَمْدُ لِلَّهِ رَبِّ الْعَالَمِينَ (މާނައީ: رَسُولُ اللَّهِ ﷺ ނަމާދުގައި ކިޔަވަން ފައްޓަވަނީ الْحَمْدُ لِلَّهِ رَبِّ الْعَالَمِينَ އިންނެވެ.) މިތާގައި އަލްޙަމްދުން ފައްޓަވާކަމަށް އޮތް އޮތުމުގެ މުރާދަކީ ސޫރަތުލް ފާތިހާއިން ފައްޓަވާ ވާހަކަ ކަމުގައި މާތް ﷲ ރުއްސުންލެއްވި ޢާއިޝާގެ ކިބައިން އައިސްފައިވާ ރިވާޔަތުގެ ޝަރަޙާގައި ބަޔާންވެގެން ހިނގައްޖެއެވެ.\n(ނ) މިމައްސަލާގައި އަނަސްގެފާނުންގެ ކިބައިން އައިސްފައިހުރި ރިވާޔަތްތަކަށް ބަލާއިރު އެރިވާޔަތްތައް އައިސްފައިވަނީ އެއްރިވާޔަތް އަނެއްރިވާޔަތް ފުށުއަރާގޮތަށެވެ. ކުރީގައި ބަޔާންވެ ދިޔަ ރިވާޔަތާއި ޚިލާފަށް އެއްރިވާޔަތުގައި އެކަލޭގެފާނު ވިދާޅުވެފައިވެއެވެ. صَلَّيْتُ مَعَ رَسُولِ اللَّهِ صَلَّى اللَّهُ عَلَيْهِ وَسَلَّمَ وَأَبِي بَكْرٍ وَعُمَرَ وَعُثْمَانَ فَلَمْ أَسْمَعْ أَحَدًا مِنْهُمْ يَقْرَأُ بِسْمِ اللَّهِ الرَّحْمَنِ الرَّحِيمِ (މާނައީ: رَسُولُ اللَّهِ ﷺ އާއި އަބޫބަކުރު، ޢުމަރު، ޢުޘްމާނު، މިބޭކަލުންނާއެކު ތިމަންކަލޭގެފާނު ނަމާދު ކުރެއްވީމެވެ. އެއިން އެއްވެސް ބޭކަލަކު ބާރަށް ބިސްމި ވިދާޅުވިއަޑެއް ތިމަން ނައައްސަވަމެވެ.)\n(ރ) އެހެންރިވާޔަތެއްގައި އައިސްފައިވެއެވެ. މުޢުތަމަރު އިބްނު ސުލައިމާންގެ ކިބައިން، އެކަލޭގެފާނު ސުލައިމާނުގެ ކިބައިން، އެކަލޭގެފާނު މާތް ﷲ ރުއްސުންލެއްވި އަނަސްެގެފާނުންގެ ކިބައިން ރިވާވެގެން ވެއެވެ. އަނަސްގެފާނު ވިދާޅުވިއެވެ. "كَانَ النَّبِيُّ صَلَّى اللَّهُ عَلَيْهِ وَسَلَّمَ يَجْهَرُ بِالْقِرَاءَةِ بِبِسْمِ اللَّهِ الرَّحْمَنِ الرَّحِيمِ" (މާނައީ: رَسُولُ اللَّهِ ﷺ ކިޔަވާ ވިދާޅުވުމުގައި ބިސްމިﷲ ބާރަށް ވިދާޅުވަތެވެ.) މިރިވާޔަތް ރިވާކުރެއްވީ އިމާމު ދާރުޤުޠްނީއެވެ. އެއީ އެކަލޭގެފާނުންގެ މުސްނަދުގައްޔާއި ސުނަނުގައެވެ. ދެން ދާރުޤުޠްނީ ވިދާޅުވެފައި ވަނީ މިރިވާޔަތުގެ ސަނަދަކީ ޞާލިޙު، ސަނަދެއް ކަމަށެވެ. މިރިވާޔަތުގައި މުޙައްމަދު އިބްނު އަބިއްސިއްރީ އަލްޢަސްޤަލާނީ ހިމެނެއެވެ. މުޙައްމަދު އަލްޢަސްޤަލާނީ ވިދާޅުވެފައި ވެއެވެ. صَلَّيْتُ خَلْفَ الْمُعْتَمَرِ بْنِ سُلَيْمَانَ مَالاَ أُحْصَى صَلاَةً الْمَغْرِبَ وَالصُّبْحَ فَكَانَ يَجْهَرُ بِبِسْمِ اللَّهِ الرَّحْمَنِ الرَّحِيمِ قَبْلَ فَاتِحَةِ الْكِتَابِ وَبَعْدَهَا وَسَمِعْتُ الْمُعْتَمَرَ يَقُولُ مَا آلُوا أَنْ أَقْتَدِى بِصَلاَةِ أَبِي وَقَالَ أَبِى مَا آلُوا أَنْ أَقْتَدِى بِصَلاَةِ أَنَسِ بْنِ مَالِكٍ، َوقَالَ أَنَسٌ رَضِيَ اللَّهُ عَنْهُ مَا آلُوا أَنْ أَقْتَدِى بِصَلاَةِ رَسُولِ اللَّهِ صَلَّى اللَّهُ عَلَيْهِ وَسَلَّمَ. قَالَ الدَّارُقُطْنِي إِسْنَادُهُ كُلُّهُمْ ثِقَاتٌ (މާނައީ: "މިރިވާޔަތުގައި މިވާ އަލްމުޢުތަމަރު އިބްނު ސުލައިމާންގެ ފަހަތްޕުޅުގައި ތިމަންނާއަށް ޢަދަދު ނުކުރެވޭހާ ގިނަ މިންވަރަށް މަޣުރިބު ނަމާދާއި ފަތިސް ނަމާދު ކުރެވުނެވެ. އެކަލޭގެފާނު އަލްޙަމްދުގެ ކުރިންނާއި އަލްޙަމްދުގެ ފަހުން ބިސްމި ބާރަށް ވިދާޅުވަތެވެ. އަދި މުޢުތަމަރު ވިދާޅުވި އަޑު ތިމަން އެހީމެވެ. ތިމަންގެ ބައްޕައަށް އިޤްތިދާވެ، ތިމަން ވަރަށް ގިނަ ނަމާދު ކުރީމެވެ. އަދި ބައްޕަ އަނަސްގެފާނަށް އިޤްތިދާވެ ވަރަށް ގިނަ ނަމާދު ކުރެއްވިއެވެ. އަދި އަނަސްގެފާނު ވިދާޅުވެފައި ވެއެވެ. رَسُولُ اللَّهِ ﷺ އަށް އިޤްތިދާވެވަޑައިގެން ވަރަށްގިނައިން ތިމަން ނަމާދު ކުރެއްވީމެވެ." ދެން ދާރުޤުޠްނީ ވިދާޅުވެފައި ވެއެވެ. މިރިވާޔަތުގައި ހިމެނޭ އެންމެހައި ރާވީންނަކީ އިތުބާރުހިފޭ، ޘިޤާ ރާވީންނެވެ.)\n(ބ) އަދިވެސް އަނަސްގެފާނުންގެ ކިބައިން މާތް ﷲ ރަޙްމަތްލެއްވި ޝުރައިކު އިބްނު ޢަބްދު ﷲ ރިވާކުރަށްވާފައި ވެއެވެ. އަނަސްގެފާނު ވިދާޅުވިއެވެ. "سَمِعْتُ رَسُولُ اللَّهِ صَلَّى اللَّهُ عَلَيْهِ وَسَلَّمَ يَجْهَرُ بِسْمِ اللَّهِ الرَّحْمَنِ الرَّحِيمِ "( ) (މާނައީ: رَسُولُ اللَّهِ ﷺ ބާރަށް ބިސްމި ވިދާޅުވާއަޑު ތިމަން އެއްސެވީމެވެ.)\n(ޅ) އަދިވެސް އަނަސްގެފާނުންގެ ކިބައިން މާތް ﷲ ރަޙްމަތްލެއްވި ސަޢީދު އިބްނު ޒައިދު ރިވާކުރެއްވި ރިވާޔަތެއް މިފަދައިން އައިސްފައި ވެއެވެ. އެކަލޭގެފާނު ވިދާޅުވިއެވެ. سَأَلْتُ أَنَسًا " أَكَانَ رَسُولُ اللَّهِ صَلَّى اللَّهُ عَلَيْهِ وَسَلَّمَ يَسْتَفْتِحُ بِالْحَمْدُ لِلَّهِ رَبِّ الْعَالَمِينَ أَوْ بِسْمِ اللَّهِ الرَّحْمَنِ الرَّحِيمِ فَقَالَ إِنَّكَ لَتَسْأَلَنِي عَنْ شَيْءٍ مَا أَحْفَظُهُ وَمَا سَأَلَنِي عَنْهُ أَحَدٌ قَبْلَكَ" (މާނައީ: ސަޢީދު ވިދާޅުވިއެވެ. އަނަސްގެފާނާ ތިމަން ސުވާލުކުރީމެވެ. رَسُولُ اللَّهِ ﷺ ނަމާދުގައި ކިޔަވާ ވިދާޅުވަން ފައްޓަވަނީ އަލްޙަމްދުންތޯއެވެ؟ ނުވަތަ ބިސްމިންތޯއެވެ؟ އެހިނދު އެކަލޭގެފާނު ވިދާޅުވިއެވެ. ކަލޭގެފާނު ތިޔަ ކުރެއްވި ސުވާލަކީ މީގެ ކުރީން މީހަކު ތިމަންކަލޭގެފާނާ ކުރި ސުވާލެއްނޫނެވެ. ޙަޤީޤަތުގައި ތިޔަ މައްސަލަވަނީ ތިމަންކަލޭގެފާނަށް ހަނދުމަފުޅު ނެތިފައެވެ.) އަދި ބައެއް ރިވާޔަތުގައި އަނަސްގެފާނު ވިދާޅުވެފައި ވަނީ "كَبِرْتُ وَنَسِيتُ" މިފަދައިންނެވެ. (ޔަޢުނީ: މިހާރު އަހުރެން ވަނީ މުސްކުޅިފުޅުވެ، ތިޔަމައްސަލަ ހަދާނުން ފިލައިފައެވެ.)\n(3) ނަމާދުގައި ބިސްމި ސިއްރުން ކިއުމަށް ބުރަވެ ވަޑައިގަންނަވާ ބޭކަލުންގެ އަނެއް ދަލީލަކީ މާތް ﷲ ރުއްސުންލެއްވި ޢަބުދުﷲ އިބްނު މަސްޢޫދު ގެކިބައިން ރިވާވެގެންވާ މިރިވާޔަތެވެ. އޭގައި އެކަލޭގެފާނުން ވިދާޅުވެފައި ވެއެވެ. "مَا جَهَرَ رَسُولُ اللَّهِ صَلَّى اللَّهُ عَلَيْهِ وَسَلَّمَ فِى صَلاَةٍ مَكْتُوبَةٍ بِسْمِ اللَّهِ الرَّحْمَنِ الرَّحِيمِ وَلاَ أَبُو بَكْرٍ وَلاَ عُمَرُ رَضِيَ اللَّهُ عَنْهُمَا" ޔަޢުނީ: رَسُولُ اللَّهِ ﷺ ވެސް، އަދި އަބޫބަކުރާއި ޢުމަރާއި ދެބޭކަލުންވެސް ފަރުޟު ނަމާދެއްގައި بِسْمِ اللَّهِ الرَّحْمَنِ الرَّحِيمِ ބާރަށް ވިދާޅުވެފައި ނުވެއެވެ.)\nމިރިވާޔަތާއި ބެހޭގޮތުން އިމާމު އައްޒައިލަޢީ ވިދާޅުވިއެވެ. "هَذَا الْحَدِيثُ لاَ تَقُومُ بِهِ حُجَّةٌ فَإِنَّ مُحَمَّدَ بْنَ جَابِرٍ تَكَلَّمَ فِيهِ غَيْرُ وَاحِدٍ مِنَ الأَئِمَّةِ، وَإِبْرَاهِيمُ لَمْ يَلِقْ عَبْدَ اللَّهِ بْنَ مَسْعُودٍ، وَهُوَضَعِيفٌ، مُنْقَطِعٌ" (ޔަޢުނީ: ޒައިލަޢީ ވިދާޅުވަނީ، މިޙަދީޘަކީ ދީނުގެ ޙުއްޖަތް ޤާއިމު ކުރެވޭ ފެންވަރުގެ ޙަދީޘެއް ނޫންކަމަށެވެ. މިހެނީ މިޙަދީޘުގެ ސަނަދުގައި އޮތް މުޙައްމަދު އިބްނު ޖާބިރާއި ބެހޭގޮތުން އިމާމުވެރި ބޭކަލުންގެ ތެރެއިން ގިނަ ބެއިކަލުންވަނީ ޖަރަޙަ ކުރައްވާ ވާހަކަ ދައްކަވާފައެވެ. އަދި އަނެއްކޮޅުން ބަލާއިރު، ޢަބްދު ﷲ އިބްނު މަސްޢޫދާއި އިބްރާހިމު އާއިވެސް ބައްދަލެއް ނުވެއެވެ. އެހެންކަމުން އެއީވެސް ޟަޢީފުރާވީއެކެވެ. ހަމައެއާއެކު ރިވާޔަތްވަނީ މެދުކެނޑިގެންވެސް ގޮސްފައެވެ.\n(4) މީގެ އިތުރުން މިމައްސަލައަށް ތާއީދު ހޯއްދެވުމުގެ ގޮތުން، ބިސްމި ސިއްރުން ކިއުމަށް ބުރަވެ ވަޑައިގަންނަވާ ބޭކަލުން މާތް ﷲ ރުއްސުންލެއްވި އަބޫހުރައިރާގެ އަންނަނިވި ޙަދީޘު ގެންނަވާފައި ވެއެވެ. سَمِعْتُ رَسُولَ اللَّهِ صَلَّى اللَّهُ عَلَيْهِ وَسَلَّمَ يَقُولُ قَالَ اللَّهُ تَعَالَى قَسَمْتُ الصَّلاَةَ بَيْنِي وَبَيْنَ عَبْدِي نِصْفَيْنِ وَلِعَبْدِي مَا سَأَلَ فَإِذَا قَالَ الْعَبْدُ الْحَمْدُ لِلَّهِ رَبِّ الْعَالَمِينَ قَالَ اللَّهُ تَعَالَى حَمِدَنِي عَبْدِي وَإِذَا قَالَ الرَّحْمَنِ الرَّحِيمِ قَالَ اللَّهُ تَعَالَى أَثْنَى عَلَيَّ عَبْدِي وَإِذَا قَالَ مَالِكِ يَوْمِ الدِّينِ قَالَ مَجَّدَنِي عَبْدِي وَقَالَ مَرَّةً فَوَّضَ إِلَيَّ عَبْدِي فَإِذَا قَالَ إِيَّاكَ نَعْبُدُ وَإِيَّاكَ نَسْتَعِينُ قَالَ هَذَا بَيْنِي وَبَيْنَ عَبْدِي وَلِعَبْدِي مَا سَأَلَ فَإِذَا قَالَ اهْدِنَا الصِّرَاطَ الْمُسْتَقِيمَ صِرَاطَ الَّذِينَ أَنْعَمْتَ عَلَيْهِمْ غَيْرِ الْمَغْضُوبِ عَلَيْهِمْ وَلاَ الضَّالِّينَ قَالَ هَذَا لِعَبْدِي وَلِعَبْدِي مَا سَأَلَ މާނައީ: رَسُولُ اللَّهِ ﷺ ޙަދީޘުކުރެއްވި އަޑު ތިމެން އެއްސެވީމެވެ. ޤުދުސިއްޔަ ޙަދީޘެއްގައި މާތް ﷲ ވަޙީކުރެއްވިއެވެ. އަހުރެންވަނީ އަހުރެންގެ އަޅާއާއި އަހަންނާދެމެދު ނަމާދު (އެބަހީ ސޫރަތުލް ފާތިޙާ) ދެބަޔަަކަށް ބައްސަވާފައެވެ. އަހުރެންގެ އަޅާއަށް އޭނާ އެދޭކަމެއް ލިބުން ޙައްޤުވެގެން ވެއެވެ. ދަންނާށެވެ! އަޅާ الْحَمْدُ لِلَّهِ رَبِّ الْعَالَمِينَ ކިޔާހިނދު މަތިވެރި މާތް ﷲ ވަޙީ ކުރަށްވާނެތެވެ. އަހުރެންގެއަޅާ އަހަންނަށް ޙަމްދު ދަންނަވައިފިއެވެ. އަދި الرَّحْمَنِ الرَّحِيمِ ކިއުމުން މާތް ﷲ ވަޙީކުރަށްވާނެތެވެ. އަހުރެންގެ އަޅާ އަހަންނަށް ޘަނާ ދަންނަވައިފިއެވެ. އަދި އޭނާ مَالِكِ يَوْمِ الدِّينِ ކިޔުމުން ﷲ ވަޙީކުރަށްވާނެތެވެ. އޭނާ އަހަރެންގެ މަތިވެރިކަން ބަޔާންކޮށްފިއެވެ. ދެން އޭނާ إِيَّاكَ نَعْبُدُ وَإِيَّاكَ نَسْتَعِينُ ކިއުމުން ﷲ ވަޙީކުރަށްވާނެތެވެ. މިއީ އަހުރެންނާއި އަހުރެންގެ އަޅާއާ ދެމެދު އޮތް ބައެކެވެ. އަހުރެންގެ އަޅާ އެދުނުކަމެއް އޭނާއަށް ލިބުން ޙައްޤު ވެގެން ވެއެވެ. ދެން އޭނާ اهْدِنَا الصِّرَاطَ الْمُسْتَقِيمَ صِرَاطَ الَّذِينَ أَنْعَمْتَ عَلَيْهِمْ غَيْرِ الْمَغْضُوبِ عَلَيْهِمْ وَلاَ الضَّالِّينَ ކިއުމުން މާތް ﷲ ވަޙީކުރަށްވާނެތެވެ. މިއީ އަހުރެންގެ އަޅާއަށް އޮތް ބައެެވެ. އަދި އަހުރެންގެ އަޅާ އެދުނުކަމެއް އޭނާއަށް ލިބުން ޙައްޤުވެގެން ވެއެވެ.\n(5) ދެން މިމައްސަލާގައި ބިސްމި ސިއްރުން ކިއުމަށް ނުވަތަ އެއްގޮތަކަށްވެސް ނުކިޔެވުމަށް ބުރަވެ ވަޑައިގަންނަވާ ބައެއް ޢިލްމުވެރިން ވިދާޅުވެފައި ވެއެވެ. އަލްޙަމްދުގައި ބިސްމި ސިއްރުން ކިއުމަކީ މަދީނާގެ އިޖްމާޢުއިން ސާބިތުވާ މައްސަލައަކަށްވެފައި، އިޖްމާޢުއާ ޚިލާފު ވުމަކީ ދީނުގެ ޢިލްމުވެރިން ވިދާޅުވާ ގޮތުގައި ހުއްދަވެގެންވާ ކަމެއްނޫނެވެ.


Virus fethurifaivaa gaumuthakuge adhadhu 80 ahvure mathi - AO News\nވައިރަސް ފެތުރިފައިވާ ޤައުމުތަކުގެ އަދަދު 80 އަށްވުރެ މަތި\nދުނިޔޭގެ އެކި ކަންކޮޅުތަކުގައި ހަލުވިކަމާއި އެކީ ފެތުރެމުން އަންނަ ނުރައްކާތެރި ކޮރޯނާވައިރަސް، ކޮވިޑް-19 ވައިރަސް ފެނިފައިވާ ޤައުމުތަކުގެ އަދަދު 82 ކަށް އަރައިފި އެވެ.\nވައިރަހުން ރައްކާތެރިވުމުގެ ގޮތުން އެކި ފިޔަވަޅުތައް ޤައުމުތަކުން އަޅަމުން ގެންދާއިރު މި ވައިރަސް ވަނީ ދުނިޔޭގެ އެކި ޤައުމު ތަކުން 95،000 އަށްވުރެ ގިނަ މީހުންނަށް ޖެހިފައެވެ. ގައިންގަޔަށް އަރާ މި ވައިރަސް ޖެހިގެން މަރުވި މީހުންގެ އަދަދު ވަނީ މިއަދާއި ހަމައަށް 3،280 އަށް އަރައިފައެވެ.\nޗައިނާގެ ވުހާން ސިޓީ ހިމެނޭ ހުބޭއި ޕްރޮވިންސުން މިދިޔަ އަހަރުގެ ފަހުކޮޅު ފެނުނު މި ވައިރަސް ކޮންޓްރޯލް ނުވެ މިއަދާއި ހަމައަށް ދުނިޔޭގެ އެކި ކަންކޮޅުތަކަށް ފެތުރިފައި ވާތީ ދުނިޔޭގެ ސިއްހަތާއި ބެހޭ ޖަމިއްޔާ، ވޯލްޑް ހެލްތު އޮގަނައިޒޭޝަން (ޑަބްލިއުއެޗްއޯ) އިން ވަނީ ސިއްހީ ކުއްލި ނުރައްކަލުގެ ހާތަލުވެސް މީގެ ކުރިން ނެރެފައެވެ. އަދި ވައިރަހުން ރައްކާތެރިވުމަށް ކުރެވެން ހުރި ހުރިހާ ކަމެއް ކުރުމަށް ދުނިޔޭގެ ޤައުމުތަކަށް އެ ޖަމިއްޔާއިން ވަނީ އަންގާފައެވެ.\nކޮވިޑް-19 އާއި އެހެން ވައިރަސްތައް\nކޮވިޑް-19 އަށް މިއަދާއި ހަމައަށްވެސް ވެކްސިނެއް އުފެއްދިފައި ނުވާއިރު ދުނިޔޭގެ މުއްސަނދީން ދަނީ މި ވައިރަސް ހުއްޓުވުމަށް ވެކްސިނެއް އުފައްދަން ޚަރަދުވެސް ކުރަމުންނެވެ. އެމެރިކާއިންވެސް މި ވައިރަސް ފެނިފައިވާއިރު އެ ޤައުމުގެ ކޮންގްރެސްއިން ވަނީ 8.3 ބިލިއަން ޑޮލަރުގެ އިމަޖެންސީ ބަޖެޓެއް ފާސްކޮށްފަ އެވެ.\nކޮވިޑް-19 ، އެންމެ ގިނައިން ޖެހިފައި ވަނީ ޗައިނާގެ މީހުންނަށެވެ. އަދި މި ބަލި ޖެހިގެން އެންމެ ގިނައިން މަރުވެފައިވެސް ވަނީވެސް އެ ޤައުމުގެ މީހުންނެވެ. ޗައިނާ ފިޔަވައި ދެން އެންމެ ގިނައިން މި ބަލި ޖެހިފައި މީހުން މަރުވެފައި ވަނީ އީރާނުންނެވެ. އެޤައުމުން މި ބަލި ޖެހިގެން 107 މީހުން ވަނީ މަރުވެފަ އެވެ.\nއީރާނުގެ ސްކޫލްތައް ބަންދުކޮށްފި